text:
ብኮሚሽን ምርጫ ኬንያ ዕዉት ምዃኖም ዝተነግሩ ዊልያም ሩቶ፡ መቀናቕንቶም ራይላ ኦዲንጋ ነቲ ውጽኢት ከም ዘይቅበሎን ኣብ ቤት ፍርዲ ክምጕቶን ምዃኖም ድሕሪ ምንጋር፡ ሩቶ’ውን ነቲ ብድሆ ክቕበሉ ድሉዊ ምዃኖም ገሊጾም። እቶም ምኽትል ፕረዚደንት ሎሚ ረቡዕ ምስ ካልኦት ፖለቲካውያን መላፍንቶም ኣብ ዝገበሩዎ ርክብ፡ በቲ ዝካየድ ዘሎ ጠቐነን ስም ምጥፋእን ከም ዘይድሃሉን ንሶም’ውን ሕጋዊ መስርሕ ክኽተሉ ድሉዊ ምዃኖም ኣመልኪቶም። ሃገሮም ናብ ዲሞክራሲ ምምላሳ ዝሓበሩ ሩቶ፡ በቲ ተዘሪኡ ዘሎ ፍርሒ ከይርዕዱ ንደገፍቶም ኣዘኻኺሮም።
ኣብ እዋን ውጽኢት ምንጋር ዝተኻፋፈሉ ኣባላት ኮሚሽን ምርጫ እታ ሃገር፡ ዕዉት ድሕሪ ምንጋሮም ኣብቲ ምርጫ ዘይምዕዋቶም ዝተነግሩ ኦዲንጋ ኵሉ ሕጋዊ መስርሕ ስዒቦም ነቲ ውጽኢት ክልውጡ ምዃኖም ሓቢሮም። ንዕኡ ስዒቡ ድማ እቲ ብመጠኑ ሰለማዊ ዝቐነየ ትርኢት ናብ ግጭትን ተቓውሞን ቀጺሉ።
ዋና ጸሓፊ ሕቡራት ሃገራት ኣንቶኒዮ ጉተርዝ ብወገኖም ነቲ ዘሎ ፍልልይ ብሕጋዊን ሰላማዊ መስርሕ ክፈትሑዎን ደገፍቲ ካብ ጎንጺ ክቝጠቡን ጸዊዖም።
ብመሰረት ሕጊ ምርጫ ኬንያ፡ ራይላ ኦዲንጋ ኣብቲ ውጽኢት ዘለዎም ተቓውሞ ናብ ጠቕላሊ ቤት ፍርዲ እታ ሃገር ኣብ ውሽጢ ሰሙን ከቕርቡ ኣለዎም። እቲ ቤት ፍርዲ ድማ ፍርዱ ኣብ ዝስዕባ 14 መዓልታት ወግዓዊ ክገብር ትጽቢት ይግበር።


c: text/html

text:
ሰርትፍኬትኩም ኣፍልጦ ንምሃብ
ምስ ኣልፋፓ ደ ልሴረ Afpa de l'Isère
እንታይ ኢዩ?
ማእከል ግምገማ ናይ Eval'Aptitudes de l'AFPA ሓደ ን ናይ ሞያዊ መሰረታዊ ት ገምገማ ንብምድላው ፈተናታት፣ ናይ ቴክኒክ ናይ l'AFPA ንምጽራይ ዝዓዩ እዩ።
- ናይ ውልቂ ስራሕ ን ስዘርሑ ሰባት
- ን ሃነጽቲ
- ን ሰብ ረስቶራንት
- መልዓልቲ ዓበይቲ
- ናይ ደሊቨሪ ወይ ዘበጻጽሑ ሰራሕተኛታት
- ናይ ዲጀታል ክኢላታት
እቲ ናይ ግምገማ ስራህ ን ( ፍርቂ ወይ 1/2 መዓልቲ ) ኮይኑ፣ ን ዝግበኣኩም ሰርትፍኬት ከከም ብቕዓትኩም ማለት እንተደኣ ፣ ምሉእ ብምሉእ ወይ ብ ገለ ክፍል ናይቲ ዝመለኽኩሞ ዓውዲ ሰርቲፍኬት ክወሃብኩም እዩ።
እዚ መደብ እዚ RISING ኣካል ናይ Grenoble Alpes Métropole. እዩ
ንመን ኢዩ ፧
ዞባ\ ዴባርትሞ
38 - Isère
ን ፍርቂ ወይ 1/2 መዓልቲ ምግምጋም
ዞባ\ ዴባርትሞ
38 - Isère
ን ፍርቂ ወይ 1/2 መዓልቲ ምግምጋም
ስለምንታይ እዩ እዚ ጉዳይ ኣገዳሲ ኾይኑ፧
ሓደ ናይ ብቕዓት ሰርቲፊኬት ሓዙ
ሓደ ናይ ምስክር ወረቐት ንምርካብ
ስራሕ ብ ቐሊል ንምርካብ
እቲ ሰርትፍኬት ፣ ብቕዓትኩም ብምምስካር ፣ ኣ\ኣብ ምስታፍ ስራሕ ክሕግዘኩም ይኽእል
ብ ኸመይ ኣብርክቶይ ይሳተፍ
ዝጠቕም ሓበሬታ
i ምላጡፍ ኣገዳሲ! :ኣዚ ናይ ገምገማ መስርሕ ኣዚ፣ ኣብ locaux à Pont de Claix. ዝበሃል ቦታ ዝካየድ ኮይኑ ፣ ኣድራሻና ድማ : 38 Avenue Victor Hugo, 38800 Le Pont-de-Claix እዩ
ርኸቡና
ስደዱልና
- ናብ Merielle GRELIER: ኢመይል marielle.grelier@afpa.fr
ተኤለፎን 06 85 96 51 57
- ናብ Sophie GONZALEZ: ኢመይል Sophie.gonzalez@afpa.fr
ተኤለፎን 07 60 21 72 90
- ናብ Cécile ACETO: ኢመይል cecile.aceto@afpa.fr
ቴለፎን 07 85 43 70 92

robotstxt: allowed

filter: keep


text:
ናይ ሕቡራት ሃገራት ኮሚቴ እገዳ ኤርትራን ሶማልያን፡ ኤርትራ ንኣልሸባብ ከምትድግፍ ንራባዓይ ግዜ መረጋገጺ ስለዘይረኸበ፡ ባይቶ ጸጥታ ነቲ ኣብ ኤርትራን ሶማልን ዘቐመጦ ማዕቀብ ክፈልዮ ጸዊዑ።
ኣብ ክንድኡ ንኩነታት ኤርትራ ዝኸታትል ካልእ ዝተፈለየ ተቖጻጻሪ ጉጅለ ከቕውም ተላብዩ።
እቲ ተቖጻጻሪ ጉጅለ ንመበል ሓሙሻይ ጊዜ ንኤርትራ ንምብጻሕን ምስ ወኪላት መንግስቲ ንምርኻብን ምርመራ ንምኽያድ ዘቕረቦ ሕቶ ኣወንታዊ መልሲ ከምዘይረኸበ ዝገለጸ ክኸውን ከሎ፡ ህላወን ምስፍሕፋሕን ወታሃደራዊ መደበር ዓረብ ኢማራትስ ኣብ ጥቃ ወደብ ዓሰብ ንምትሕልላፍ ወታሃደራዊ ኣጽዋር ዝሓቆፈ ብምኳኑ ነቲ ኣብ ልዕሊ ኤርትራ ዘሎ እገዳ ኣጽዋር ዝጥሕስ’ዩ ይብል።
ኤርትራ ንኣልሸባብ ትድግፍ’ያ ዝብል ካብ ጎረባብቲ ሃገራትን ዞባዊ ኣመሓደርቲ ሶማል ዝተረኽበ ሓበሬታ ብዝምልከት እቲ ኮሚተ ነቲ ክስታት ዝግድፍ መርትዖ ከምዘይረኸበ’ውን ገሊጹ`ሎ።
እቲ ተቖጻጻሪ ኮሚተ ብተወሳኺ ብዛዕባ እቲ ናይ 2009 ዓ.ም ውሳኔ 1907 ዝጥሕስ ካብ ኤርትራ ኮነ ናብ ኤርትራ ዝተካየደ ምጉዕዓዝ ኣጽዋር ዝምልከት መርትዖ ዘይምርኻቡ’ውን የፍልጥ።
እንተኾነ መማይ ኮሚተ ኤርትራን ሶማልን ካብ ወታሃደራዊ ሓይልታት ኤርትራ ናይ ስልጠናን ቴክኒካል ደገፍ ምሃቦም ዘርእይ መርትዖ ረኺቡ’ዩ። ብተወሳኺ ኣብ 2016 ዓ.ም. ኤርትራ ነፋሪት ኩናት ምጥቃማ ዘርእይ መርትዖ ምርኻቡ ብምግላጽ ይኹን እምበር መንግስቲ ኤርትራ ምስታ ነፋሪት ዘሎ ወታሃደራዊ ምትሕሓዝ ብምሽፋኑ፡ እቲ ጉጅለ አባል ሃገራት ነቲ ናይ ኣጽዋር እገዳ ምጥሓሰን ዘመላኽት ዘይምኳኑ’ውን ይገልጽ።
ኤርትራ ንናይ ቤንሻንጉል ናይ ነጻነት ምንቅስቃስ፡ ንግንቦት ሸውዓት ንናይ ህዝቢ ትግራይ ዲሞክራሲያዊ ምንቅስቃስን ንናይ ምሕዳስ ሓድነትን ዲሞክራስን ግንባር ዝአመሰሉ ዕጡቓት ጉጅለታት ኢትዮጵያን ጅቡቲን ትህቦ ደግፍ ቀጺላ’ላ። ዋላ’ኳ እዞም ጉጅለታት ኣብ ልዕሊ ኢትዮጵያን ጅቡቲን ኣስጋኢ ዝኾነ ስግኣት ዘለዎን እንተዘይኮነ ሓገዝ ኤርትራ ነዞም ጉጅለታት ኣብቲ ዞባ ዘይምርግጋእ ዝፈጥርን ኣብ መንጎ ሃገራት ዘሎ ዝምድና ናብ ንቡር ንምምላስ ዝካየድ ጻዕርታት ዘዳኽምን እዩ ክብል ኣፍሊጡ።
ኣብ ቀረባ እዋን ዘጋጠመ ቀውሲ ኣብ ሃገራት ወሽመጥ ንቀርኒ ኣፍሪቃ ንመዝነት እቲ ኮሚተ ዝጸልው ምኳኑ ብፍላይ ኣብ ትግባረ ናይ 2009 ውሳነ 1862 ዘለዎ ጽልዋ ድሕሪ ምግላጽ ኣብ ሰነ 13,2017 ዘጋጠመ ምውጻእ ሰራዊት ቀጠር ኣብ ኣሰሓሓቢ ዞባ ኤርትራን ጅቡቲን ነቲ ኣብ መንጎ እዘን ሃገራት ዝነበረ ውጥረት ዘዕረገ ምኳኑን ናብ መማይ ኮሚተ ብዝቐረበ መርትዖ መሰረት ኤርትራ ኣብ ዶባት ራስ ዱሜራ ወታሃደራዊ ምንቅስቃስ አካይዳ እያ ይብል።
ተራ ቀጠር ኣብቲ ናይ መንጎኛ መስርሕ ኣብ ስምምዕ ሰነ 6,2010 ዓ.ም ብግልጺ ብዘይምጥቃሱ ኣብቲ ዞባ ሓድሽ ዘይርጉጽነት ንትግባረ ናይ 2009 ውሳነ 1862 ፈጢሩ’ዩ። እቲ ኣብ 2016 ዝተኻየደ ሓጺር ናይ ኩናት ምሩኻት ኤርትራን ጅቡቲን አካል እቲ ስምምዕ ምኳኑ ይዝከር።
ድሕሪ ምጽዳቕ ናይ 2011 ውሳነ 2023 መማይ ኮሚተ ኣብ መዳይ ማዕድን ግሉጽነት እንተዘይተረኸበ እኳ ካብ ናይ ወጻኢ ትካላት ብዝተረኽበ ሓበሬታ መሰረት ኤርትራ ካብቲ ናይ ማዕድን ምውጻእ አታዊ ትረኽብ ከምዘላ ክፍለጥ ተኻኢሉ’ሎ እንተኾነ እዚ አታዊ ኣብ እቲ እገዳ ዝጥሕስ መዓላ ምውዓሉ ዘርእይ መርትዖ ምውዓሉ መረጋገጺ ከምዘይተረኽበ ይገልጽ።


text:
December 2, 2017
ብዶ/ር ኣሕመድ ሓሰን ድሕሊ
ድሕረ ባይታ ናይ’ዚ ውሳነ‘ዚ ምርኣይ ኣገዳሲ እዩ። ምኽንያቱ ብዓይነቱ ቀዳማይ ወይ ፍሉይ ውሳነ ብምዃኑ ዘይኮነስ፡ ኣብ’ቲ ሰፊሕን ዓሚቚን ታሪኻዊ መስርሕ ኣትዩ ዝርአ ስለዝኾነ። ብኸም’ዚ ዝስዕብ ከኣ ክጽሞቚ ይከኣል ።ጉዳያት ብዕምቈት እንተ ድኣ ርኢናዮም፡ ንትሕዝቶ ፖለቲካዊ ውዲታት ዘቃልዕ ብዙሕ ታሪኻዊ ሓቂታት ኣለዎም። ስለዚ ከኣ ብዘይምግናን፡ ፍጻመታት ሓቀኛ ታሪኻዊ መኣዝኖም ክሕዙ ኣለዎም።ታሪኽ ከም ዘረጋግጾ፡ ህዝቢ ኤርትራ ድሕሪ ስዕረት ፋሽሽታዊት ኢጣልያን ምብቃዕ ካልኣይ ኲናት ዓለምን ከም ኩሎም ህዝብታት ዓለም መሰል ርእሰ ውሳነኡ ክረክብ ነይሩዎ። እንተኾነ ምምሕደር ኣሜሪካ ብመገዲ ውድብ ሕቡራት ሃገራት፡ ንታሪኻዊ፡ ፖለቲካውን ሕጋውን መሰል ህዝቢ ኤርትራ ብምጉዕጻጽ፡ ንህዝቢ ኤርትራ ኣብ 1950 ብሓይሊ ምሰ ኢምበራጦርያዊት ኢትዮጵያ ብጉልባብ ፈደረሽን ቆሪኑዎ። ዋሽንግቶን ነዚ ህዝብታት…


text:
Monthly Archives
February 2020
ኣዲስ ኣበባ፣ 20 ለካቲት፣ 2012 (ኤፍ.ቢ.ሲ)10ይ ጉባኤ ኮሚሽነራት ፖሊስ ፌዴራልን ክልልን ኣብ ክልል ዓፋር ከተማ ሰመራ ይሳለጥ ኣሎ። ኣብቲ ጉባኤ ርእሰ ምምሕዳር ክልል ዓፋር ኣይተ ኣወል ኣርባን ኮሚሽነር ኮሚሽን ፖሊስ ፌዴራል ጀኔራል እንደሻው ጣሰውን ሓዊሱ ኮሚሽነራት ፖሊስ ኩለን ክልላት…
ዶክተር ደብረፅዮን ምስ ኣምባሳደር እስራኤል ኣብ ኢትዮጵያ ራፋኤል ሞራድ ተዛቲዮም
ኣዲስ ኣበባ፣ 19 ለካቲት፣ 2012(ኤፍ.ቢ.ሲ)ምክትል ርእሰ ምምሕዳር ብሄራዊ ክልላዊ መንግስቲ ትግራይ ዶክተር ደብረፅዮን ገብረሚካኤል ምስ ኣምባሳደር እስራኤል ኣብ ኢትዮጵያ ራፋኤል ሞራድ ተዛቲዮም። እቶም መራሕቲ ትሕብብርን ምድግጋፍን ኩለ መዳይ ልምዓት ትግራይን እስራኤልን ብዝምልከት ትኹረት…
ሚኒስትር ጉዳያት ወፃኢ ኣይተ ገዱ ኣብ ሮም ምስ ዝርከቡ ሓለፍቲ ዓለም ለኸ ትካላት ተዛትዮም
ኣዲስ ኣበባ፣ 19 ለካቲት፣ 2012 (ኤፍ ቢ ሲ)ሚኒስትር ጉዳያት ወፃኢ ፌዴሬኢ ኣይተ ገዱ ኣንዳርጋቸው ጎድና ጎድኒ ኣብ ጣሊያን ዝገብሩዎ ዘለዉ ዑደት ኣብ ሮም ምስ ዝርከቡ ሓለፍቲ ዓለም ለኸ ትካላት ተዛትዮም። እቶም ሚኒስትር ምስ ዳይሬክተር ጀነራል ትካል ምግቢን ሕርሻን ዓለም ኩ ዶንገዩ፣ ዋና…
ዶ/ር ኢ/ር ስለሺ በቀለ ምስ ምክትል ፕሬዚዳንት ኮሚሽን ሕብረት ኣውሮፓ ተዛቲዮም
ኣዲስ ኣበባ፣ 19 ለካቲት፣ 2012 (ኤፍ.ቢ.ሲ)ሚኒስትር ማይ፣ መስኖን ኢነርጂን ዶክተር ኢንጂነር ስለሺ በቀለ ምስ ምክትል ፕሬዚዳንት ኮሚሽን ሕብረት ኣውሮፓ ፍራንስ ቲመርማንስ ተዛቲዮም። ኣብ ፃንሒቶም ድማ ኣብ ዓውዲታት ምትሕብባር ኢትዮጵያን ኣውሮፓን ኣድሂቦም ልዝብ ገይሮም። እቶም…
ድሙቕ ቅያ መበል 19 ክፍለ ዘመን ኣቦሓጎታትና ዓቂብና ሓዱሽ ታሪኽ ክንፅሕፍ ኢና – መንግስቲን ክልል ትግራይ
ኣዲስ ኣበባ፣ 19 ለካቲት፣ 2012(ኤፍ ቢ ሲ)ድሙቕ ቅያ መበል 19 ክፍለ ዘመን ኣቦሓጎታትና ዓቂብና ሓዱሽ ታሪኽ ክንፅሕፍ ኢና ክብል ብሄራዊ ክልላዊ መንግስቲ ትግራይ ኣብ ዘውፀኦ ሰሙናዊ መልእኽቲ ኣፍሊጡ። ሙሉእ ትሕዝቶ ናይቲ መግልፂ ከምዚ ዝስዕብ ቀሪቡ ኣሎ ድሙቕ ቅያ፣ መበል 19…
ናይ ሚኒስትር ድሕንነት ደቡብ አፍሪካ ስልኪ ተጠሊፉ
ኣዲስ ኣበባ፣ 19 ለካቲት፣ 2012(ኤፍ ቢ ሲ)ሚኒስትር ድሕንነት ደቡብ አፍሪካ ኣያንዳ ድሎድሎን ምክትለንን ስልኪ ምጥላፉ ተገሊፁ። መርመርቲ እታ ሃገር ናይተን ሚኒስትርን ካልኦት መሳርሕተንን ስልኪ ብኸመይ ከምዝተጠለፈ እናተፃረየ ምዃኑ ገሊፆም። እቶም ጠለፍቲ ዝተፈላለዩ ሰነዳትን ዝተፈላለዩ…
ዘይሕጋዊ ሰነዳት እናሓተመ ዝነበረ ተጠርጣሪ ኣብ ትሕቲ ቁፅፅር ውዒሉ
ኣዲስ ኣበባ፣ 19 ለካቲት፣ 2012 (ኤፍ ቢ ሲ)ኣብ ከተማ ኣዲስ ኣበባ ዝተፈላለዩ የተለያዩ ዘይሕጋዊ ሰነዳት እናሓተመ ዝተረኸበ ተጠርጣሪ ኣብ ትሕቲ ቁፅፅር ምውዓሉ ፖሊስ ኣፍሊጡ። እቲ ተጠርጣሪ፥ ኣብ ክፍለ ከተማ ኣዲስ ወረዳ ሽዱሽተ ብልምዲ ጨው በረንዳ ተባሂሉ ኣብ ዝፅዋዕ ከባቢ ብሓበሬታ…
90 ኢትዮጵያውያን ካብ ታንዛኒያ ናብ ሃገሮም ተመሊሶም
ኣዲስ ኣበባ፣ 19 ለካቲት፣ 2012 (ኤፍ ቢ ሲ)ግዳይ ዘይሕጋዊ ዝውውር ሰባት ዝኾኑ 96 ኢትዮጵውያን ሎሚ መዓልቲ ካብ ታንዛኒያ ናብ ሃገሮም ተመሊሶም። እቶም ተመለስቲ፥ ኣብ ዝተፈላለዩ ከባቢታት እታ ሃገር ዝርከቡ እስር ቤታት ዝፀንሑ ምዃኖም ኤምባሲ ኢትዮጵያ ኣብ ታንዛኒያ ኣፍሊጡ።…
ኢትዮጵያን ደቡብ ኮርያን ሰነድ ስምምዕነት ሓገዝ 27 ነጥቢ 6 ሚሊየን ዶላር ተፈራሪመን
ኣዲስ ኣበባ፣ 19 ለካቲት፣ 2012 (ኤፍ.ቢ.ሲ)ኢትዮጵያን ደቡብ ኮርያን ንዝተፈላለዩ ፕሮጀክታት ልምዓት ዝውዕል ሰነድ ስምምዕነት ሓገዝ 27 ነጥቢ 6 ሚሊየን ዶላር ተፈራሪመን። ክልቲአን ሃገራት ሰለስተ ሰነድ ስምምዕነታት ኢየን ተፈራሪመን። እቲ ስምምዕነት ኣብ ሽዱሽተ ዓመት ዝፍፀምን…
ኣብ ኣዲስ ኣበባ ዝግበር ምንቅስቓስ ከበድቲ ተሸከርከረቲ ምምሕያሽ ሰዓት ተገይሩ
ኣዲስ ኣበባ፣ 19 ለካቲት፣ 2012 (ኤፍ ቢ ሲ)ኣብ ኣዲስ ኣበባ ዝግበር ምንቅስቓስ ከበድቲ ተሸከርከረቲ ምምሕያሽ ሰዓት ተገይሩ። ብመሰረት እዚ ካብ ንጉሆ ሰዓት ሰለስተ ጀሚሩ ክሳብ ድሕሪ ሰዓት 10ን ፈረቓን ክንቀሳቐሳ ከምዝኽእላ ተገሊፁ። ካብዚ ብተወሳኺ ድማ ምሸት ካብ ሰዓት 12…


text:
Date: Saturday, 10 September 2022
ጃንዳ ወያነ፡ ብፈደራል መንግስቲ ኢትዮጵያ ንኣሳልጦ ሰብኣዊ ረድኤት ተባሂሉ እተኣወጀ “ቀዋሚ ምቁራጽ ተኹስ” (permanent truce) ባዕሉ ኣፍሪሱ ከብቅዕ፡ ንመንግስቲ ኢትዮጵያ ብስልበጣ ወንጂሉ፡ ንሳልሳይ ግዜ ሓድሽ ናይ ኩናት ዕንደራ ብ24 ነሐሰ ከምዝወልዐ ዝዝከር’ዩ። ባህርይ ናይቲ ጃንዳን ኣሳሰይቱን ንዝፈልጥ፡ እዚ ሓድሽን ዘገርምን ኣይኮነን።
ጃንዳ ወያነን ኣሳሰይቱን፡ ሓሶት፡ ጥልመትን ምትላልን ፖለቲካዊ ባህሎም’ዩ። ዓሚ ሰነ፡ መንግስቲ ኢትዮጵያ፡ በይናዊ ተዂሲ ናይ ምቊራጽ ስጉምቲ ኣብ ዝወሰደሉ፡ ወያነ ከም ድኻም ወሲዱ፡ ገዚፍ ሓይሊ ኣኽቲቱ ክሳብ ሰሜን ሽዋ ምብጽሑ ዝዝከር’ዩ። ኣሸቀልቱ ድማ፡ “ጂኖሳይድ” ብዝብል ጠቐነ፡ ኣእዛን ከደንቊሩ ከምዘይጸንሑ፡ ብዘይ ሕንከት ግልብጥ ኢሎም፡ ንዓቕሚ ወያነ ምሒር እናጋነኑ ናይ ደስ-ደስ ክጭፍሩ፣ ኢትዮጵያ ከቢድ ሓደጋ ከም ዘንጸላለዋ ኣምሲሎም ድማ፡ ዲፕሎማሰኛታት ካብ ኣዲስ-ኣበባ ክወጹ መናፍሕ ፕሮፓጋንዳ ከድምቑ ተራእዮም።
ንድሕሪት እናተመልስካ ዝኽሪ ምስ ዝብርበር፡ ብዛዕባ ሓሶት፡ ጥልመትን ምትላልን ወያነን ኣሳሰይቱን ብዙሕ ምባል ይከኣል’ዩ። ቀቅድሚ ናይ ሕዳር 2020 ቀዳማይ ዕንደራ ወያነ፡ እቲ ጃንዳ ነጋሪት ኲናት ኣብ ዝድስቐሉ ዝነበረ፡ ንህዝቢ ኢትዮጵያ ዝወከሉ፡ መራሕቲ ሃይማኖት፡ ዓበይቲ ዓዲ፡ ህቡባት ሰባት፡ እንተላይ ኣደታት ናብ መቐለ ብምኻድ፡ ንሰላም ምምሕጻኖም ኣይርሳዕን። መራሕቲ ጃንዳ ወያነ ግን፡ ብብድዐ መሊሶሞም። ኣዳኸርቲ ናይቲ ጃንዳ ድማ፥ ብፍላይ ኣብ ማሕበራዊ ሜድያ፡ “ኲናት ንህዝቢ ትግራይ ባህላዊ ጸወታ’ዩ” እናበሉ ብዘድንጹ ፈኸራን ጃህራን፡ ንህዝቢ ትግራይ ኣታሊሎም ግዳይ ንምግባር ምሒር ግዒሮም።
ኣብ ወርሒ ጥሪ 2019፡ ፕረዚደንት ኢሳይያስ ኣፈወርቂ፡ ብኣጋጣሚ ጽንብል ምኽፋት ዶብ ኤርትራን ኢትዮጵያን፡ ኣብ ኦምሓጀር ምስ መራሒ ናይታ ጃንዳ ንሓጺር ህሞት ኣብ ዝተራኸበሉ፡ “ስለምንታይ ንኲናት ትዳለዉ ኣለኹም? ንህዝቢ ትግራይ ብናይ ጀሆ ስምዒት ምርስሳንከ ንምንታይ ኣድለየ?” ኢሉዎ ምንባሩ ዝዝከር’ዩ። ወያነ ግን ነቲ ምዕዶ እዝኒ ኣይሃቦን። ኣብ ትሕቲ ሰላማዊ ሃዋህው፡ ፖለቲካዊ ባይታ ከምዘይብሉ ገምጊሙ፡ ጽዑቕ ምድላዋት ድሕሪ ምግባር ድማ፡ ዝተፈብረኸ ናይ ሓሶት ዜና ብምግዋሕ፡ ንፈደራላዊ ሰራዊት ኢትዮጵያ ሓደጋ ወዲቕዎ።
ኣብ ኣእምሮ ጃንዳ ወያነን ኣሸቀልቱን፡ ኣብ ትሕቲ ዕብለላኦም እንተዘይኮይኑ፡ ብሰላምን ሓድሕዳዊ ምክብባርን ብሓባር ምንብባር ቦታ የብሉን። ኣብ 2018፡ መንግስቲ ኢትዮጵያ፡ ስምምዕ ኣልጀርስ ብዘይቅድመ-ኩነት ክትግበር ብምውሳን፡ ምስ ኤርትራ ሰላምን ምሕዝነትን ንምፍጣር ኣብ ዝተበገሰሉ፡ ድምጺ ሰላም ዘባህረሮ ወያነ፡ ንህዝቢ ትግራይ፡ ጸረ-ሰላም ናይ ተቓውሞ ሰልፊ ኪገብሩ የገድዶም ምንባሩ ኣይርሳዕን።
ብመሰረቱ፡ ህዝብታት ኤርትራን ኢትዮጵያን ን20 ዓመታት ዝኣክል፡ ኣብ ከቢድ ኩነተ-ተጻብኦ ክጽመዱ ዘስገደደ፡ ናይ ወያነን ኣውሓስቲ ሰላም ተባሂሎም ኣብ ውዕል ኣልጀርስ ክታሞም ዘንበሩ ኣሳሰይቱን ጥልመት’ዩ። ይግባይ ዘይብሃሎ ናይ መወዳእታን ቀያዲን ብይን ክወሃብ ተሰማሚዖም ከብቅዑ፡ ብ13 ሚያዝያ 2002 ብይን ምስ ተዋህበ፡ ዝኣተውዎ ውዕል ጠሊሞም፡ ነቲ ጉዳይ ካብ ሕጋዊ ሓዲድ ንምንድልሃጹ ዘይፈንቀልዎ እምኒ ኣይነበረን። ወያነ ኣብ መስከረም 2003 ነቲ ብይን “ዘይሕጋዊ፣ ዘይሓላፍነታውን ዘይቅኑዕን” ኢሉ ብምግላጽ፡ ባይቶ ጸጥታ“ኣማራጺ ኣልያ” ከናዲ ኣብ ዝሓተተሉ፡ “ተጣበቕቲ ግዝኣተ ሕጊ ኢና” በሃልቲ ኣሸቀልቱ፡ ብመሰረት ስምምዕ ኣልጀርስን ዓንቀጽ 7 ቻርተር ሕቡራት ሃገራትን፡ ኣብ ልዕሊ ስርዓት ወያነ ዝግብእ ስጉምቲታት ኣብ ክንዲ ምውሳድ፡ ብዘይ ሕንከት ነዚ ቅሉዕ ግህሰት ሕጊ ከሳስዩ እዮም ተራእዮም። ሕሉፍ ሓሊፎም፡ ብይን ኮምሽን ዶብ ዳግም ተኸሊሱ፣ ዓቢ ክፋል ካብቲ ዘሰሓሕብ ግዝኣት ንወያነ ክምጦ፡ ብዙሕ ሃሊኾም።
ኤርትራ ኣብ 1993 ብህዝባዊ ረፈረንዱም ናጽነታን ልኡላውነታን ዕላዊ ኣብ ዘገበረትሉ ጽንብል፡ “ቁስልኹም ኣይትሕከኹ” ክብል ንይምሰል ጻውዒት ሰላማዊ ምንብባር ዘቕረበ ወያነ፡ ነዊሕ ከይጸንሐ ዘይናቱ መሬት ክጥርር፡ ኣብ ዶባት ንዝነበሩ ኤርትራውያን ከጋፍዕን ካብ መረበቶም ከሳጉግን’ዩ ጀሚሩ። ነቲ ጸገም ንምፍታሕ ብወገን መንግስቲ ኤርትራ ዝተገብረ ዘይተሓለለ ጻዕሪ ድማ፡ ኣኼባታት ብምጥላም ኮነ፡ ብዝተፈላለየ ናይ ምትላል ሜላ ብምብርዓን፡ ኣብ መወዳእታ፡ ስልጣነይ ኣደልዲለ ምስ በለ፡ ወከልቲ ኤርትራ፡ ነቲ ጉዳይ ብሰላም ንምፍታሕ፡ ብቆጸራኦም መሰረት ኣዲስ-ኣበባ ኣብ ዝነበርሉ እዋን፡ ኲናት ብወግዒ ኣዊጁን ወሊዑን።
ብዛዕባ ጥልመት ወያነን ኣሳሰይቱን መዘኻኸሪ ንምቕራብ ድኣ’ምበር፡ ፈትሊ ዝርዝራቱ ነዊሕ’ዩ። ኣብ ሰነ 1998፡ ቀዳማይ ወራር ወያነ፡ ሓይሊ ኣየር ኢትዮጵያ ኣስመራ ድሕሪ ምድብዳቡ፡ ሓይሊ ኣየር ኤርትራ ቅልጡፍ ናይ ግብረ መልሲ ስጒምቲ ምስ ወሰደ፡ ናይ ሽዑ ፕረዚደንት ኣመሪካ ቢል ክሊንተን፡ ስምምዕ ምቁራጽ መጥቃዕቲ ኣየር (ሞራተርዩም) ክግበር ምእማሙ ኣይርሳዕን። ሽዑ መንግስቲ ኤርትራ፡ ኣጠቓላሊ ስምምዕ ምቁራጽ ተዂሲ ክግበር’ኳ እንተጸውዐ፡ ወያነ ኣይተቐበሎን። ነዚ ዕድል’ዚ ተጠቒሙ ድማ፡ ምዕጣቕ ዘመናውያን ነፈርቲ ዘጠቓልል ዘድሊ ወተሃደራዊ ምድላዋት ድሕሪ ምግባር፡ “ነፈርቲ ውግእ ኤርትራ፡ ኣብ ዓዲ ግራት ደብዲበን” ዝብል ውጹእ ናይ ሓሶት ዜና ብምግዋሕ፡ ነቲ ስምምዕ ጥሒሱ ንካልኣይ ወራር ነቒሉ። ኣብቲ ግዜ’ቲ ኣሸቀልቲ ወያነ፡ ስምምዕ ከምእተጣሕሰ እናፈለጡ፡ ብጩቚ ኣይበሉን። ዕላማ ናይቲ ግዝያዊ ምቁራጽ መጥቃዕቲ ኣየር ብቐንዱ፡ ንምድላው ዝኸውን ግዜ ንምርካብ ስለዝነበረ።
ኣብቲ ርሱን ናይ ኲናት እዋን (1998-2000)፡ ታሪኽ ዝሰነዶ፡ ብወያነን ኣሸቀልቱን ዝተራእየ ኣምሰሉነት፡ ጥልመትን ምትላልን ብዙሕ’ዩ። ጃንዳ ወያነ፡ እማመ ሰላም ኣመሪካን ርዋንዳን “ተቐቢለዮ ኣለኹ” ምስ ዝብል መግለጺኡ፡ “ሰራዊት ኢትዮጵያ፡ ካብ ሎሚ መዓልቲ ጀሚሩ ኣብ ልዕሊ ኤርትራ ኣድላዪ ስጉምቲ ክወስድ ተኣዚዙ ኣሎ” ዝበለሉ ህሞት፡ ኣብ ግዜኡ ንብዙሓት ዘደንጸወ’ዩ ነይሩ። ኣብ’ቲ ዝቐጸለ መስርሕ ሽምግልና ዝነበረ ምትላላት’ውን ተቘጺሩ ዝውዳእ ኣይኮነን። ንኣብነት፡ ኣብ ነሓሰ 1999 ኣገባብ ትግባረ ባይታ ንስምምዕ ው.ሓ.ኣ. ዘነጽር “ቴክኒካዊ ቅጥዒታት” (Technical Arrangments) ዝተሰምየ ሰነድ ናብ ክልቲኦም መንግስታት ቀሪቡ ነይሩ። ኣርቀቕቲ ናይ’ቲ ስምምዕ፡ ማለት ወከልቲ ኣመሪካ፡ ሕብረት ኤውሮጳን ው.ሓ.ኣ.ን፡ “ፍጹም ክቕየርን ክመሓየሽን ዘይክእል” ንዝበልዎ ሰነድ፡ ወያነ ፈለማ ከም ኣመሉ ንይምሰል ከምዝተቐበሎ’ኳ እንተገለጸ፡ ምድላዋቱ ምስ ዛዘመ ነጺግዎ። ኣርቐቕቲ ናይ’ቲ ሰነድን ኣሳለጥቲ ናይ’ቲ መስርሕን ድማ፡ ንወዮ “ንምምሕያሽ ክፉት ኣይኮነን” ዝበልዎ ሰነድ፡ ድሕሪ ኣስታት 10 ኣዋርሕ፡ ርእይቶ ወያነ ኣብ ግምት ዘእተወ ምቅይያር ክግበረሉ፡ ንፍሉይ ልኡኽ ውድብ ሓድነት ኣፍሪቃ ክሓባብሉ ተራእዮም። እዚ ክኸውን ስለዘይከኣለ ድማ፡ ነቲ ወያነ ኣንቂዱ ዘበገሶ 3ይ ወራር ባብ ኣርሕዮም።
ካልእ ብዙሕ ኣብነታት ምቕራብ ምተኻእለ። ጥልመት፡ ምትላልን ሓሶትን፡ ንጃንዳ ወያነ ውሃ ዘበለ ፖለቲካዊ ጥበብ’ዩ። ብሓሶት ዝኸድካዮ መገዲ ከኣ፡ መምለሲ ዘይብሉ መንገዲ ጥፍኣት’ዩ።


text:
Radio Erena: 08 February 2016
ደቡብ ሱዳን ካብ ዚምባብዌ ኣስታት 20 ሽሕ መማህራንን ነርሳትን ንምቑጻር ኣብ ምዝርራብ ከምዘላ ተሓቢሩ።
‘ክሮኒክል’ ዝተብሃለት ጋዜጣ ዚምባብዌ ኣቕሪባቶ ብዘላ ሓበሬታ መሰረት፣ ደቡብ ሱዳን ካብ ዚምባብዌ መማህራን ጥራይ ዘይኮነ ሰብ ሞይ ሕክምናን ነርሳት’ውን ንምቑጻር መደብ ኣለዋ።
ሚኒስተር ትምህርቲ ደቡብ ሱዳን ጆን ጋይ፣ ኣብ ዚምባብዌ ናይ ስራሕ ምብጻሕ ይፍጽም ከምዘሎ ዝሓበረት ሱዳን ትሪቡን ከኣ ብዛዕባ ምቑጻር መማህራንን ሰብ ሞያ ሕክምናን ይዘራረብ ከምዘሎ ኣረጋጊጻ።
ግኑን ዋሕዲ ሞያውያን ዓቕሚ ሰብ ዘለዋ ደቡብ ሱዳን ኣብ ዝሓለፈ ዓመት ኣስታት 200 ዝኾኑ መንእሰያት ብማህደረት ትምህርቲ ናብ ዪኒቨርስታት ዚምባብዌ ሊኣኻ ምህላዋ’ዩ ዝግለጽ።
ንዓቕሚ ሰባ እኹል ደሞዝ ንምኽፋል ተጸጊማ እትርከብ ዚምባብዌ’ውን ዝበዝሑ መማህራና ናብ ደቡብ ኣፍሪቃ እናተሰዱ ይሰርሑ ምህላዎም ዝፍለጥ’ዩ።
ደቡብ ሱዳን፣ እኹል ዓቕሚ ሰብ ብዘይምህላዋ፣ ካብታ ዓቕሚ ሰባ እኹል ደሞዝ ንምኽፋል ተጸጊማ እትርከብ ዚምባብዌ ኣስታት 20 ሽሕ መማህራንን ሰብ ሞያ ሕክምና -ነርሳትን ክትቖጽር ስምምዕ ተካይድ ምህላዋ፣ ሃገራት ኣፍሪቃ ነቲ ካብ ሃገራት ኤስያ ብፍላይ ካብ ህንድን ፍሊፒንስ ዝምርኮስ ዝነበረ ጠለብ ዓቕሚ ሰብ ኣብ ሓድሕደን ክትክእኦ ምኽእለን፣ ሓያሎ ተንተንቲ ከም እወታ ይጥምትዎ።
ኤርትራውያን፣ ኣብ ዝሓለፈ ዓመት ኣብ ላዕለዋይ ደረጃ ዝምህሩ 35 መማህራን ካብ ኬንያ ከምዝቖጸረት ኣይርሳዕን።
ሞያዊ ዓቕሚ ሰባ ብሰንኪ ስደት እናተዳኸመ ዝመጽእ ዘሎ ኤርትራ፣ ብሕቡራት ሃገራት ፕሮግራም ምዕባለ፣ መንግስቲ ፊንላንድን ካልኦት መሻርኽትን እናተሓገዘት ካብ ህንዲ፣ ኬንያን ካልኦት ሃገራትን ኣስታት 1500 መማህራን ቆጺራ ከምዘላ ይፍለጥ።
========================


text:
መግለፂ
ኣብ እዋናዊ ጉዳያት ኣድሂቡ ካብ ብሄራዊ ባይቶ ዓባይ ትግራይ(ባይቶና) ዝተውሃበ መግለፂ
ኩሎም ዓቕምታትና ፀንቂቕና ብምጥቃም ህላወን ረብሓን ትግራይ ነውሕስ!
ህዝብና ንዝሓለፉ 14 ኣዋርሕ ኣብ ከቢድን ዘስካሕክሕን ዓፀቦ ይርከብ፡፡ ፀላእቲ ትግራይን ትግራዋይነትን ብዝተዋደደን ዝተናበበን ትልሚ ዝኣወጅዎ ከይዲ ምፅናት ዘርኢ ሂወትን ኣካልን ኣማኢት ኣሽሓት ህዝቢ በሊዑ እዩ፡፡ ሚልዮናት ንስደት ተሳጢሑ፣ ዓሰርተታት ኣሽሓት እኖታትናን ኣሓትናን ድማ ግዳይ ፆታዊ ዓመጽን ስነ-ልቦናዊ ሃሰያን ኮይነን፡፡ በዚ ግፍዒ እዚ ዘይዓገቡን ሎምውን ትግራዋይ ብሂወት ተሪፉ፣ ትንፋስ ረኺቡ ንነፃነቱ እንትቃለስን ዓንዲ ሕቖኦም እንትሰብሮምን ዘይተውሓጠሎም ታሪኻውያን ፀላእትና ካብ ጥይትን ስደትን ዝተረፈ ህዝቢ ንምህላቕ ብጉሮሮኡ ዓፅዮም ብጥሜት፣ መድሓኒት ከልኪሎም ብሕማምን ብድሮንን ክውድኡዎ ቆሪፆም ተላዒሎም ኣለዉ፡፡ ፀላእቲ ክሳብ ሐዚ ኣብ ዘይለቐቕዎም ሕጋውን ታሪኻውን መሬታት ትግራይ ዝኾኑ ከባብታት ምዕራብን ዓፋርን ድማ ተጋሩ ብጅምላ ይቕተሉ ኣለዉ፡፡
ከም ተጋሩ እዚ ኣጋጢሙና ዘሎ ሰብኣዊ ቅልውላውን ዙርያ ምላሽ ዕፅዋን ንምፍታሕ ዘለና ብሕታዊ መማረፂ ብኹለመዳይ ቃልሲ ስዒርና ክንወፅእ እንተኽኢልና ጥራሕ እዩ፡፡ ብልዑል ፀብለልታ ዓወታት ዘመዝግብ ዘሎ ወታደራዊ ቃልስና ተጠናኺሩ ክቕፅል ኩልና እጃምና ክንዋፃእ ይግባእ፡፡ ኣብ ካልኦት ዘርፍታት እውን ህሉውን መፃእን ኩነታት መሰረት ዝገበረ፣ ንኩሉ ዓቕምታትን ፀጋታትን ትግራይ ጸንቂቑ ዝጥቀም ኣወዳድባን ለውጥን የድልየና፡፡ ህዝቢ ትግራይ ኲናት ዘስዕቦ ሃሰያን ኪሳራን ብግቡእ ዝርዳእ ህዝቢ እዩ፡፡ ስለዝኾነ ድማ ንዝሓለፉ ዓመታት ብተደጋጋሚ ንሰላምን ሰላምን ጥራሕ ክፅውዕ ፀኒሑ እዩ፡፡ እዚ ምሕፅንታ ሰላም ህዝብና ዝነጸጉ ታሪኻዊ ደመኛታት ፀላእቲ ዓቕሞምን ሓይሎምን ፀንቂቖም ወራር ምንፃት ዘርኢ ፈፂሞምሉ፡፡ ኣብ ልዕሊ ህዝብና ዝተኣወጀ ወፍሪ ጀኖሳይድ ዘተሓሳሰቦ ማሕበረሰብ ዓለም እውን ብተደጋጋሚ ንሰላም ጸዊዑ ብሰንኪ እምቢታ እዞም ጸላእቲ ክሳኻዕ ኣይከኣለን፡፡ ሐዚ እውን ዝግበሩ ዘለዉ ናይ ሰላም ፃዕርታት ካብ ልቢ እንድግፎም ምኳንና እናገለፅና፤ ብዘላቕነት ኣብ መንጎ ህዝብታትን ፖለቲካዊ ሓይልታትን ሙሉእ ሰላም ክህሉ እንተደኣኾይኑ እዞም ዝስዕቡ ቅድመ ኩነታት ዘማልአ ከይዲ ክኽተል ከምዘለዎ ክንገልፅ ንፈቱ፡፡
- ሓይሊ ምክልኻል ትግራይ ኣብ በብግንባሩ ዘመዝግቦም ዘለዉ ብሉፃት ዓወታት መደላድል ህልውና ትግራዋይነት ዝውስኑን ረብሓታትና ክነውሕስ መንገዲ ዝኸፍቱን ስለዝኾኑ ሐዝውን ቃልሱ ኣሐይሉ ክቕፅል ይግባእ፡፡
- ብመትከል ደረጃ ናይ ህዝብና ህልውናን ቅሳነትን ዘውሕሱ ናይ ዘተን ሰላምን መድረኻት ንድግፍ፡፡ ይኹን እምበር ፀላእቲ ኣብ ሉኣላውን ሕጋውን መሬትና ኮይኖም ዜጋታት እናሓረዱን፣ ህዝብና ብድሮን እናተጨፍጨፈን ዝግበር ዝኾነ ይኹን ዘተ ክህሉ ስለዘይክእል ካብ መሬት ትግራይ ጉዕዞኦም ጠቕሊሎም ክወፁ፣ ሰብኣዊ ሓገዝ ብዘይገደብ ክኣቱ፣ ሰብ-ኣልቦ ነፈርቶም ጠጠው ከብሉን ኣለዎም፡፡
- እዚ ኲናት ብሰላም ክውዳእ እንተኾይኑ መሰረታዊ ረብሓታትን ዓንዲ ህልውናን ትግራይ ዝኾኑ ባእታታት ክኽበሩ ኣለዎም፡፡ እዞም ዓንድታትን ረብሓታትን ድማ ኩሎም ይምልከተኒ ዝብሉ ተጋሩ ተስማዕሚዖም ብዘቐምጥዎ ኣንፈት መሰረት ብዝግበር ቃልስን ጉዕዞን ጥራሕ እዮም ዝኽበሩ፡፡ ስለዝኾነ ሐዝውን ንባዕሉ ንስሃ ኣቦ ብሄር ብሄረሰባትን ተሓላቒ ኣሃዳዊ ሕገ-መንግስትን ገይሩ ዝርኢ ሓደ ውድብ ጥራሕ ዝገብሮ ናይ ዘተ፣ ድርድር ይኹን ስምምዕ ሰላም ዘላቒ ውፅኢት ዘየምፅእን ከም ናይ 1983 ዓ/ም መሰረታዊ ረብሓታትናን ዓንድታትናን ዘሀግር ስለዝኸውን ዝግበር በይናዊ ዘተን ድርድርን ቅቡልነት ኣይህልዎን፡፡
- እቲ ዝካየድ ዘሎ ቃልሲ ህዝባዊ እዩ፡፡ መፃኢ ዕድል ትግራይ እውን ፀጋን ዓቕምን ኩሎም ተጋሩ ፀንቂቕካ ብምጥቃም ጥራሕ ይገሃድ፡፡ ስለዝኾነ ካብ ስልጣንን ሓላፍነትን ብሄራዊ ክልላዊ መንግስቲ ትግራይ ወፃኢ ዝኾኑ ናይ ዘተን ድርድርን፣ ዲፕሎማሲያዊ ስራሕቲ፣ ፖለቲካዊ ዕላማ ቃልሲ፣ ሪፈረንደም ዝምልከቱ ተግባራት ዝውስንን ዝመርሕን ዝምልከቶም ትካላት፣ ሙሁራት፣ ሓይልታ ምክልኻል ትግራይ፣ ውዳበታት፣ ፖለቲካዊ ሓይልታትን ብ/ክ/መ/ትግራይን ዝሓቖፈ ከምኡ ድማ ብቤት ምኽሪ ብ/ክ/መ/ትግራይ ዝጣየሽን ስሙር ብሄራዊ ባይቶ ክቐውም ደጊምና ፃውዒት ነቕርብ፡፡
ስሙርን መሪርን ቃልሲ፣ ንምግሃድ ሃገረ ዓባይ ትግራይ!
ብሄራዊ ባይቶ ዓባይ ትግራይ (ባይቶና)
ጥሪ ፲፩-፳፻፲፬ ዓ/ም
መቐለ፣ ትግራይ


text:
ጋዜጣዊ መግለጺ ካብ መሪሕነት ኤርትራዊ ሃገራዊ ባይቶ ንደሞክራስያዊ ለውጢ
ከም ዝፍለጥ ኤርትራዊ ሃገራዊ ባይቶ ንደሞክራስያዊ ለውጢ ኣብ ቅልውላው ምስ ኣተወ ነዚ ቅልውላው እዚ ንምፍታሕ ኣብ ታሕሳስ 2014 ህጹጽ ኣኼባ ኣካይዱ። ኣብዚ ኣኼባዚ ድማ ሓዳሽ መሪሕነት ባይቶ፡ ፈጻሚት ቤት ጽሕፈትን ኣሰናዳኢት ሽማግለን ኣቚሙ። ከምኡ እውን ምግባእ ካልኣይ ሃገራዊ ጉባኤ ኣብ ውሽጢ ሸሞንተ ወርሒ ንኽካየድ ውሳኔ ኣመሓላሊፉ።
ብመሰረት እዚ ውሳኔ እዚ ድማ ኣብ ማእከል ጥሪ 2015 እዘን ሰለስተ ትካላት ስረሐን ብዕሊ ጀሚረን። ይኹን ደኣ እምበር ኤርትራዊ ሃገራዊ ባይቶ ንደሞክራስያዊ ለውጢ ካብቲ ዝጸንሖ ቅልውላው ክናገፍ ኣይከኣለን። ፈጻሚት ቤት ጽሕፈት ምስ ኣርባዕተ ውድባት ምውጋኖም ብሓደ ሸነኽ: ኣሰናዳኢት ምስ ዝተረፉ ውድባት ባይቶ ብምውጋኖም ድማ ብኻልእ ሸነኽ: ኣብ መንጎኦም ዘይምስምማዕ ተፈጢሩ። ብሰንኪ እዚ ዘይምቅዳው ናይ እዞም ክልተ ሸነኻት ድማ ንሃገራዊ ጉባኤ ኣብ ግዜኡ ንኸይካየድ ዓንቂፍዎ። ስለዚ መሪሕነት ባይቶ ነዚ ቅልውላው ኣብ ትሕቲ ሕግታትን ስሩዕ ኣጋባባትን ኣብቲ ህጹጽ ኣኼባ ዝተወሰነ ተመርኲሳ ንኽትፈትሖ ናይ ግድን ስለ ዝነበረ እቲ ዕድመ ባይቶን ምግባእ ካልኣይ ሃገራዊ ጉባኤን ንኽናዋሕ ናይ ግድን ኮነ።
ኤርትራዊ ሃገራዊ ባይቶ ንደሞክራስያዊ ለውጢ ንሃገራዊ ፖለቲካዊ ዕማም ስለ ዝቖመ ከም መዓልቱ ዝሓለፎ ዕሹግ መግቢ /ኤክስፓይር ዴት/ የብሉን። እንተ ኾነ ግን ህላውነትን ቀጻልነትን ባይቶ ንምርግጋጽ ብሓደ ሸነኽ: ነቲ ሕጋውነት ባይቶ ግዜኡ ሓሊፉ እዩ ዝብል ሓሳብ ንምዕጻው ድማ ብኻልእ: ሸነኽ እቲ ዕድመ ናይቲ ባይቶ ክናዋሕ እቲ ሕጋዊ ኣገባብ ኣሰራርሓ የገድደና እዩ።
ብመሰረት እቲ ኣብ ላዕሊ ተጠቒሱ ዘሎ መሪሕነት ባይቶ ኣብ ዝሓለፈ ሰሙን ቀጻሊ ጻዕርታታ ኣካይዳስ ከም ውጽኢቱ ከኣ ዕድመ ባይቶ ክሳብ ታሕሳስ 2015 ንኽናዋሕ ልዕሊ ክልተ ሲሶ ኣባላት ባይቶ ስለ ዝደገፉ መሪሕነት ባይቶ ብምኽንያት እዚ ጠለብ’ዚ ዕድመ ባይቶ ክሳብ ወርሒ ታሕሳስ 2015 ንኽናዋሕ ትእውጅ።
መሪሕነት ባይቶ ንኹሎም ኣባላት ባይቶ ብሓፈሽ ነዚ ረቛሒ ናይ ምምጣጥ ዕድመ ባይቶ ብድምጾም ዝደገፉ እናመስገነት ኣብቲ ዝመጽእ ዘሎ ጻዕርታት ንምፍታሕ ሽግራት ኣብ ቅድሚ ካልኣይ ሃገራዊ ጉባኤ ኣብ ጎና ኮይኖም ደገፎም ንከበርክቱ ትጽውዖም።
ከምኡ እውን መላእ ሓፋሽ ህዝቢ ኤርትራ ኣብ ልዕሊ ኤርትራዊ ሃገራዊ ባይቶ ንደሞክራስያዊ ለውጢ ብዙሕ ትጽቢት ዘለዎም ባይቶ ንክሕይልን ካብዚ ዘለዎ ቅልውላው ንክወጽእን እምነት ዘለዎም ብሓደ ሰሚሮም ንባይቶ ክከላኸሉን ደገፎምን ኣበርክቶኦምን ክልግሱ ትጽውዕ።
ዕድመ ንኤርትራዊ ሃገራዊ ባይቶ ንደሞክራስያዊ ለውጢ!
ሓጅ ዓብደል ኑር ሓጅ
ኣቦ መንበር ኤርትራዊ ሃገራዊ ባይቶ ንደሞክራስያዊ ለውጢ
31 ነሓሰ 2015
Short URL: https://english.farajat.net/?p=9894


text:
ኢትዮጵያ፣ሱዳንን ግብፅን ኣብ ካርቱም ኣብ ዘካየደኦ ልዝብ ኣጠቃቅማ ማይ ሩባ ኣባይን ግድብ ዓብዪ ህዳሴ ኢትዮጵያን ሎሚ ዓርቢ ከምዝተሰማማዓ ዝረኸብናዮ ዜና ገሊፁ።
ምንስቲር ወፃኢ ሱዳን ዓሊ ካርቲ ንሪፖርተራት ሎሚ ኣብ ዝሃብዎ መግለፂ “ኣብ መትከላት ኣጠቃቅማ ሩባ ኣባይን ህንፀት ግድብ ህዳሴ ኢትዮጵያን ኣብ ሙሉእ ስምምዕነት በፂሕና ኣለና” ኢልም።
እቶም ዝተረዳዳእናሎም መትከላት ናብ መራሕቲና ክነቅርብ ኢና ኢሎም ሚስተር ዓሊ።
ሰሉስ ዝጀመረ ልዝብ ካርቱም ሰለስቲኤን ሃገራት፣ኣጀንድኡ መቐሎ ማይ ኣባይ ኣብ ሰለስቲኤን ሃገራትን ኣሰሓሓቢ ኮይኑ ዝፀንሐ ግድብ ህዳሴ ኢትዮጵያን’ዮም ነይሮም።ግብፂ እቲ ግድብ ንብፂሕተይ ክንክዮ’ዩ ዝብል ስግኣት ኣለዋ።
ኢትዮጵያ ግና እቲ ግድብ ንግብፂን ሱዳንን ኣይጎድአንን’ዩ ክትብል ኣብ ዝተፈላለዩ መድረኻት ደጋጊማ ገሊፃ’ያ።
ምንስቲር ወፃኢ ግብፂ ሳማሕ ሹክሪ ብወገኖም፣እቶም ናብ ስምምዕነት ዝተበፅሓሎም መትከላት ኣብ ሞንጎ ሰለስቲኤን ሃገራት ንዝህሉ ምትሕብባራት ኣንፈት ሓባሪ’ዩ ኢሎም ገሊፆምዎ።
ምንስቲር ወፃኢ ኢትዮጵያ ዶ/ር ቴድሮስ ኣድሓኖም ድማ፣ስምምዕነት ካርቱም ኣብ ሞንጎ ሰለስቲኤን ሃገራት ሓድሽ ምዕራፍ ምሕዝነት ዝፈጠረ እዩ ኢሎም።


text:
ኣብ ኢትዮጵያ ከባቢ ባህር ዳር ኣብ ልዕሊ ኤውሮጳውያን በጻሕቲ ሃገራት ብዝተፈጸመ መጥቓዕቲ ሓደ ኣውስትርያዊ ከምዝተቐትለ ሚኒስትሪ ጉዳያት ወጻኢ ኦስትርያ ኣፍሊጡ።
ኣፈኛ ሚኒስትሪ ጉዳያት ወጻኢ ኦስትርያ፣ ማርቲን ዌስ ንኣገልግሎት ዜና ፈረንሳ ኣብ ዝሃቦ ሓበሬታ፣ እቶም ኣስታት 10 ዝኾኑ በጻሕቲ ሃገር፣ ካብ ኣዲስ ኣበባ 550 ኪሎሜተር ንሰሜን ርሑቑ ኣብ ዝርከብ ከባቢ ባህር ዳር፣ ኣብ ገማግም ናይል ብጃልባ እናተጓዕዙ’ዩ እቲ መጥቓዕቲ ተፈጺሙ።
ሓደ ካብኣቶም ብኡ ንብኡ ክመውት እንከሎ፣ ሓደ ድማ ብጽኑዕ ምቑሳሉ እቲ ኣፈኛ ኣረጋጊጹ።
መንነቶም ዘይተነጸረ ዕጡቓት፣ ኣብ ልዕሊ’ቶም በጻሕቲ ሃገር ተዅሲ ብምፍናው እቲ መጥቓዕቲ ከምእተኻየደ ዝሓበረ ኤኤፍፒ ድማ፣ ብዘይካቲ እቲ ዝሞተን ዝቖሰለን፣ ካልኦት ሰለስተ ኦስትራውያን ሃዲሞም ደሃዮም ጠፉኡ ድሕሪ ምጽናሕ፣ ብሰኑይ ኣብ ኣዲስ ኣበባ ናብ ዝርከብ ኤምባሲ ሃገሮም ርክብ ኣካይዶም ኣለዉ።
ድሕሪ’ቲ ብረት ብዝዓጠቑ ሰባት ዝተፈጸመ መጥቃዕቲ፣ እቶም በጻሕቲ ሃገር ሒዞሞ ዝነበሩ ንብረት ብምሉኡ ከምእተዘምተ’ውን ክፍለጥ ተኻኢሉ።
ሓደ ካብቲ መጥቃዕቲ ዝሃደመ ኦስትርያዊ ንማዕከን ዜና ሃገሩ ኣብ ዝሃቦ ተወሳኺ ሓበሬታ፣ ነቲ መጥቃዕቲ ካብ 8 ክሳብ 10 ዝኾኑ ዕጡቓት ከምዝፈጸምዎ ናይ ዓይኒ ምስክርነቱ ሂቡ።
እቲ ብሰንበት ኣብ ኢትዮጵያ ከባቢ ባህር ዳር ኣብ ልዕሊ በጻሕቲ ሃገር ዝተፈጸመ መጥቓዕቲ፣ ዝኾነ ፖለቲካዊ ዕላማ ዘይብሉን፣ ሰረቕቲ ዝፈጸምዎን’ዩ ዝብል እምነት ከምዘለዎ ሚኒስትሪ ጉዳያት ወጻኢ ኦስትርያ የመልክት።
ዓሚ ከምዚ እዋም’ዚ’ውን ኣብ ኢትዮጵያ ኣብ ልዕሊ በጻሕቲ ሃገር ብዝተፈጸመ መጥቃዕቲ፣ ሓደ ኦስትርያዊ ዝርከቦም ሓሙሽተ ኤውሮጳውያን ከምእተቐትሉ ይዝከር።
ኣብቲ እዋን’ቲ መንግስቲ ኢትዮጵያ ከባቢ ዳንካልያ እቲ ኣብ ልዕሊ በጻሕቲ ሃገር ዝተፈጸመ መጥቃዕቲ ብመንግስቲ ኤርትራ ዝድገፉ ዕጡቓት ዓፈር’ዮም ፈጺሞሞ ክብል ወቒሱ’ዩ።
ብዛዕባ እዚ ኣብ ባህር ዳር ዝተፈጸመ መጥቓዕቲ ግና መንግስቲ ኢትዮጵያ ዝኾነ ሓበሬታ ኣይሃበን ዘሎ።


text:
ማሕበረኮም ኤርትራውያን ኣብ ወርዳ ሳንታ ክላራ ናይ ኣስታት ፍርቂ ሚልዮን ዶላር ፋይናንሳዊ ሓገዝ ተዓዊቱ
ማሕበረኮም ኤርትራውያን ኣብ ወርዳ ሳንታ ክላራ ናይ ኣስታት
ፍርቂ ሚልዮን ዶላር ፋይናንሳዊ ሓገዝ ተዓዊቱ
ቤት ጽሕፈት ንምጥያስ ስደተኛታት ወይ ከኣ ኦፊስ ኦፍ ረፊጁ ሪሰትልመንት ተባሂሉ ዝፈልጥ ፈደራላዊ ትካል ናይ መንግስቲ ኣሜሪካ፡ ንማሕበርኮም ኤርትራውያን ኣብ ሳንታ ክላራ በቲ ዘቐረቦ ናይ ሰለስተ ዓመት ናይ ስራሕ ፕላን ምርኩስ ብምግባር ናይ ኣስታት ፍርቂ ሚልዮን ($495,030) ዶላር ኣሜሪካ ፋይናንስዊ ሓገዝ ኣበርኪቱሉ።
ነቲ ዝተረኽበ ፋይናንሳዊ ዓወት ኣመልኪቱ ንኣባላት ኣብ ዝዝርገሖ መልእኽቲ ኣቦ ወንበር እቲ ማእከል ኢንጂነር ረጋ ተኸስተ “እዚ ተረኺቡ ዘሎ ፋይናንሳዊ ዓወት ንዝመጹ ሰለስተ ዓመታት ንዝካየዱ ንጥፈታት ዝሽፍን ኮይኑ፡ ነቶም ኣቀዲሞም በቲ ኮሚኒቲ ክካየዱ ዝጸንሑን ዝካየዱ ዘለውን ዝተፈላለዩ መደባት ብዝበለጸን ዝሰፍሓን መዳይ ንኸነሳላስሎም ክኽእለና እዩ”። ኣስዒቡውን ከሉ ኣባልን ማሓዛን እቲ ኮማዊ ማእከል ነቲ ተወጢኑ ዘሎ መደባት ኣብ ምዕዋት ከይተሓለለ ክሰርሕ ተላብዩ።
እዚ ኣብ 2008 ዝተመስረተ ማሕበረኮም ኤርትራውያን ኣብ ወርዳ ሳንታ ክላራ፡ ካብ ኩሉ ሃይማነታዊ፡ ጾታዊ፡ ዓሌታውን ጸግዕታት ናጻ ዝኾነ ንመኽሰብ ዘይቆመ ኮማዊ ማሕበር እዩ። እዚ ማሕበረኮም ካብ ዝምስረት ክሳብ ሎሚ ን ኣስታት 5000 ዜጋታት ኣገልግሎት ሂቡን ይህብ ኣሎን።
ናብ ሳንታ ክላራን ከባቢኡ ንዝመጹ ኤርትራውያን ስደተናታት፡ ናይ ቋንቋ ደገፍ፡ ናይ ምምራሕ መኪና ትምህርቲ፡ ናይ ትምህርቲ ሓገዝ፡ ን ኢመግረሽን ዝምልከቱ ምኽርታትን ሓበሬታትን ምሃብ፡ ን ኤርትራውያን ይጠቕሙ እዮም ዝብሎም ዝተፈላለዩ ኣብ ጥዕና፡ ፋይናንስ፡ ስርዓተ ሕጊ ኣሜሪካን ዝተኮሩ ዝተፈላለዩ ኣስተምህሮታትን ምድላውን ገለ ካብቶም በዚ ማእከል ዝካየዱ ስርሓት እዮም።
ንዝያዳ ሓበሬታ ኣብ www.eritreancommunity.org ተወከሱ::


text:
ወከልቲ ኢትዮጵያ፣ ሱዳንን ግብጽን፣ ኣብ ኮንጎ ኪንሻሳ የካይድዎ ዝነበረ ልዝብ ኣብ ዝተቋረጸሉ ሰዓት፣ "ኣብ ገጽ ኩሎም እቶም ተላዘብቲ፣ ሕርቃንን ብስጭትን ይራኣይ ከምዝነበረ" ኣብ’ታ ከተማ ዘላ ወኪል ድምጺ ኣሜሪካ ኣናስታሲ ቱዴሺ ገሊጻ። ኣብ ሰለስቲኦም ወገናት ዝተንጸባረቀ ናይ ምጥቅቃን መንፈስ ምኳኑ ካብ ዝሃብዎም መግለጺታት ምርኣይ ይካኣል ኢላ።
እዚ ከምዚሉ ከሎ፣ ብሰንኪ ማይ ኣባይ፣ ኣብ’ቲ ዞባ ናይ ግጭት ሓደጋ ከይሕይል፣ ኩሎም ወገናት ኣፈላላዮም ብመንፈስ ምትሕብባር ንክዘራረቡ መተባብዒ ይቀርብ ኣሎ።
ንወሃቢ ቃል ሕቡራት ሃገራት ዝቀረበ ሕቶ "ግብጺ ንኢትዮጵያ ፖለቲካዊ ተገዳስነት ዝጎደሎ ልዝብ ከምዝነበረ"ብምጥቃስ ኣማሪራ ኣላ። ናይ መወዳእታ ዕድል’ውን ኢላ'ላ። ዲፕሎማሲ ክሳዕ ክንደይ ክዕወት እዩ? ዝብል ሕቶ ቀሪቡሉ ወሃቢ ቃል ሕቡራት ሃገራት "እንካ ሃባን ልዝብን ዘለዎም ረብሓ ምጉላህ ኣገዳሲ እዩ። ኩለን ሃገራት ኣብ ልዕሊ’ቲ ጉዳይ ንክሰማማዓ ክነተባብዐን ንደሊ። ኣብ’ቲ ልዝብ ስለዘይነበርና ግና፣ ጸግዒ ሒዝና ንዛረበሉ ዕድል ክህሉ ኣይኽእልን"ዝብል መልሲ ሂቡ።


text:
ኣብ ትግራይ ኣብ ዝሓለፉ 24 ሰዓታት 246 ሰባት ምርመራ ላብራቶሪ ተገይሩ 21 ሰባት ቫይረስ ኮሮና ተረኺቡዎም
ኣዲስ ኣበባ፣ 19 ሰነ፣ 2012 (ኤፍ.ቢ.ሲ)ኣብ ትግራይ ኣብ ዝሓለፉ 24 ሰዓታት 246 ሰባት ምርመራ ላብራቶሪ ተገይሩ 21 ሰባት ቫይረስ ኮሮና ከምዝተረኸቦም ቢሮ ጥዕና ክልል ትግራይ ኣፍሊጡ።
እቶም ቫይረስ ኮሮና ዝተረኸቦም ሰባት ኩሎም ደቂ ተባዕትዮ እንትኾኑ፥ ካብ 20 ክሳብ 72 ክሊ ዕድመ ዝርከቡ እዮም።
እቶም ምርመራ ተገይሩሎም ቫይረስ ኮሮና ዝተረኸቦም ወገናት፥ ዓሰርተ ሸውዓተ ኣብ ማይ ካድራ ኮይኖም ጉዕዞ ታሪኽ ዝነበሮምን ኣብ መወሸቢ ማእኸል ዝነበሩን እዮም።
ሓደ ኣብ ሰቲት ሑመራ ኮይኑ ቫይረስ ኮሮና ምስ ዝነበሮ ርክብ ይኹን ጉዕዞ ታሪኽ ዘይነበሮ እዩ።
ሰለስተ ድማ ኣብ መቐለ ኣብ መእተዊ በሪ ዓራፋት ምርመራ ዝገበሩ ኮይኖም ጉዕዞ ታሪኽ ዝነበሮምን ኣብ መወሸቢ ማእኸል ዝነበሩን ከምዝኾኑ እቲ ቢሮ ገሊፁ።
ኣብ ማይ ካድራ ካብ ዝተረኸቡ ሰባት እቶም 15 ካብ ዝምርመሩ 48 ሰዓታት ከምዝኾኖም ዝገለፀ እቲ ቢሮ፥ ሓዱሽ ዝተጀመረ ምርመራ ብሙሉእነት ፀብፃብ ኣብ ምላእኽ ብዝነበረ ፀገም ምዝንግዑ ኣፍሊጡ።
ብሓፈሻ ኣብ ትግራይ 8 ሺሕን 396 ሰባት ምርመራ ቫይረስ ኮሮና ዝተገበረሎም እንትኾኑ፥ ካብቶም ዝተመርመሩ ሰባት 204 ቫይረስ ኮሮና ተረኺብዎም እዩ።
ካብዚኦም 162 ወገናት ኣብ መሐከሚ ማእኸል እንትርከቡ፥ ኣብ ውሽጢ ሕክምና ካብ ዝርከቡ ሓደ ኣብ ክትትል ፅኑዕ ሕክምና ይርከብ።
ክሳብ ሕዚ 42 ሰባት ካብ ቫይረስ ኮሮና ዲሒኖም ዝወፁ ኮይኖም ሞት ሓንቲ ንእስቲ ድማ ኣጋጢሙ እዩ።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!
https://t.me/tigrignafana


text:
Göteborg
ናይ መጠረሽታ ዝተሓደሰሉ፡ 20 11 2019
ኣብ ዮተቦርይ ኵሉ ግዜ ናብ ማይ ቀረባ እዩ፡ ስእሊ ኣና ዮልፎሽ
ዮተቦርይ ናይ ሽወደን ካልኣይቲ ዝዓበየት ከተማ ኾይና ኣብ ምዕራባዊ ገማግም ጥቓ ባሕሪ ተደዅና ትርኸብ። ፈለግ ዮታ (Göta Älv) ነታ ከተማ ትኽ ኢሉ ሰንጢቑ ይውሕዝን ሰብ ካብ ማእከል ከተማ ናብተን እኩባት ደሴታት ካብ ሰዓት ኣብ ዝውሕድ ግዜ ይበጽሕን።
ሓበሬታ ብዛዕባ ምምሕዳር ከተማ
ብዝሒ-ህዝቢ573,852
ስፍሓት መሬት448 ኪሜ²
ርሕቐት ካብ ዓበይቲ ከተማታት
- Malmö 270 ኪሜ
- Oslo 290 ኪሜ
- Köpenhamn 310 ኪሜ
- Stockholm 470 ኪሜ
ከምኡ'ውን ኣብዚ ብዙሓት ኣብ ማእከል ከተማ ዝርከባ ፓርክታትን ሓምላይ ቦታታትን ኣሎ። የተቦርይ ኵሉ ናይ ዓበይቲ ከተማታታት ዕድላትን ቀረባትን ተወፊ። ማዕረ ማዕሪኡ ኣብዚ እቲ ኣብ ንእሽተይ ከተማ ዝርከብ ናብ ኵሉ ቀረባ ምዃንን ምጭውነትን ባህርን ኣሎ። ዮተቦርይ ዓበይቲ ንጥፈታት ናይ ስፖርት፣ መዘናግዒን ባህልን ከም ንኣብነት ሓደ ሕብረ-ባህላዊ ናይ ህዝቢ ፈስቲቫል ዝኾነ ካርነቫል ሃማርኵለን (Hammarkullekarnevalen) ከምኡ'ውን ሓደ ካብቶም ናይ ስካንዲነቭያ ዓበይቲ ባህላዊ ፈስቲቫላት ዝኾነ ኩልቱርካላሰት (Kulturkalaset) ብምድላው ፍልጥቲ እያ።
መንበሪ-ገዛ
ኣብ ከተማ ዮተቦሪ ዝተፈላለየ ኣማራጺታት መንበሪ-ኣባይቲ ይርከብ። ኣብዚ ከተማ'ዚ እቶም ዝበዝሑ መንበሪ-ኣባይቲ ብትካል ቡፕላትስ-ዮተቦሪ ይመሓደሩን ይምእከሉን።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ከተማ ዮተቦሪ፡ ልዕሊ ምእቲ ዝኾና ቋንቋታት ይዝረባ። 23% ካብ ተቐማጦ የተቦሪ፡ ካብ ሽወደን ወጻኢ ዝተወልዱ እዮም። ኣብዚ ከተማ'ዚ ብብዝሒ ካብ ዝርከቡ ናይ ስደተኛታት መበቆል ዘለዎም ነባሮ፡ ካብ ሃገራት ኢራን፡ ዒራቕ፡ ፊንላድ፡ ቦስንያን-ሆርዞጎቪንያን፡ ዮጎስላቭያ፡ ፖላንድ፡ ሶማል፡ ቱርኪ፡ ቻይና፡ ነርወይን ካልኦትን ይርከብዎም።
ማሕበራትን ምትእኻባትን
ኣብ ከተማ ዮተቦሪ ብርክት ዝበላ ናይ ስደተኛታት ማሕበራትን ምትእኽኻባትን ኣለዋ።
ኣብ ዮተቦርይ ብዙሓት ዝተፈላለያ ዓይነት ማሕበራት ኣሎዋ፡ ስእሊ ክላስ ኤሪክሶን
ኣብ ዮተቦርይ ብዙሓት ዝተፈላለያ ዓይነት ማሕበራት ኣሎዋ፡ ስእሊ ክላስ ኤሪክሶን
ኣብቲ ከባቢ ብቐረባ እንታይ ይርከብ
ከተማ ዮተቦሪ ኣብ 10 ምምሕዳራዊ ዞባታት ዝተኸፍለት እያ። ምምሕዳር ዞባታት ነንዞብአን ዝወሃብ ማሕበራዊ ኣገግሎታት ኣብ ምምሕዳር ይነጥፋ። እዚ ኣገልግሎታት'ዚ ንኣብነት፡ መውዓሊ-ህጻናት፡ መባእታዊ-ትምህርቲ፡ ክንክን ዓበይቲ ከምኡ ውን ቤት-ንባብን የጠቓልል።
መእትዊ መደብ ንሓደስቲ ሽወደናውያን
ንስኻ ንሽወደን ሓድሽ ዝኾንካ ናብቲ ናይ ሽወደን ሕብረተሰብ ብዝቐለለ ንኽትኣቱ ሓገዝ ክትረክብ ትኽእል ኢኻ። ከተማ ዮተቦርግ፡ ንኣብነት ሓደሽቲ ሰባት ክትረክብን ብዛዕባ ናይ ሽወደን ቋንቋ፣ ኣገልግሎት ጥዕናን ቤት ትምህርትን ብዝያዳ ንኽትምሃር ክትሕግዘካ ትኽእል ኢያ።
ማእከል-ሓበሬታ ንስደተኛታት
ማእከል-ሓበሬታ ንስደተኛታት ኣብ ከተማ ዮተቦሪ፡ ኣብ 2003 ዝተመስረተ ኮይኑ፡ ማእከል ርኽክብ ዝተፈላለዩ ስደተኛታት ነባሮ ናይቲ ከተማን እዩ። ብዜካ ኣብ ምርኻብ ዝተፈላለዩ ሰባት፡ እዚ ማእከል እዚ ውን ዝተፈላለየ ትምህርታዊ ምትእኻባትን ናይ ትምህርቲ ዓንኬላትን የዳሉ። መሰረት ናይ'ዚ ርኽክባት ዝምባሌታት ናይቶም ዝራኽእቡ ወገናት ዝውስኖ ኮይኑ፡ ንኣብነት፡ ፊልም፡ ደርፊ፡ ምኽሻን-መግቢ፡ ምሕንባስ ከምኡ ውን ልምምድ ምዝዋር ብሽክሌታትን ማእከል ዝገብረ ክኸውን ይኽእል።
ወጻእተኛታትን ደቂ ዮተቦርይን ብመንገዲ ናይ ዮተቦርይ ሓባሪ ስደተኛታት (Flyktingguide) ይራኸቡ፡ ስእሊ ፐተር ስቨንሶን።
ኣብያተ-ጽሕፈታት ሓበሬታ ብዝተፈላለየ ቋንቋታት
እቶም ናብ ሽወደን ሓደስቲ ዝመጻእኩም ስደተኛታት፡ ኣብ ከተማ ዮተቦሪ ሓበሬታን ምኽርን ብዝተፈላለየ ቋንቋታት ክትረኽቡ ትኽእሉ። ገለ ካብዚ እዚ ቤት-ጽሕፈታት'ዚ ክህበኩም ዝኽእል ሓበሬታታ ነዚ ዝስዕብ ዝምልከት ክኸውን ይኽእል፡
- ምትርጓም ቅጥዒታትን ካልእ ኣገዳሲ ሓበሬታታትን
- ሓበሬታ ብዛዕባ ሕብረተ-ሰብ ሽወደን ብኸመይ ከም ዝመሓደር።
- ሓበሬታ ብዛዕባ ዝተፈላለዩ መንግስታዊ ትካላት።
- ቅኑዕ ሓበሬታ ኣብ ምርካብ።
- ምኽሪ ንዝተፈላለዩ ዛዕባታት ዝምልከት።
ኣብ ቤት ጽሕፈት ሓበሬታ ትሰርሕ ኣሻ ኣድናን ንኣብዲካሪም ሞሃሙድ ዋደ ሓደ ምልክታ ብዛዕባ ናይ መንበሪ ፍቓድ ንመቕርብ ኣብ ምምላእ ትሕግዞ ኣላ። ስእሊ ማርያ ኦቶሶን።
ቤት-ጽሕፈት ዜጋታት (ነባሮ-ከተማ)
ኣብ ኣብያተ-ጽሕፈት ዜጋታት፡ ናይቲ እትነብሩሉ ምምሕዳር ዞባ ዚምልከት ናይ ዝተፈላለዩ ንጥፈታት ሓበሬታ ክትረኽብ ትኽእል ኢኻ። ከምኡ'ውን ንኣብነት ብዛዕባ ዝተፈላለዩ ሕብረተ-ሰብኣዊ ሕቶታት፡ መውዓሊ ህጻናት፡ ትምህርቲ፡ ክንክን ዓበይቲ፡ ንማሕበራት ዝምልከት ሕቶታት፡ ንዕድጊ ዝምልከት ሕቶታት ወይ ንመንበሪ-ኣባይቲ ዝምልከትን ሕቶታት፡ ውልቃዊ ምኽርን ሓበሬታን ክወሃበካ ይኽእል እዩ።
ክረትስሎፕስፓርከን ኣልየሊካን
ኣብ ክሊ ዑደት ኣለልይካን (kretsloppsparken Alelyckan)፡ ብትካላት ኦተርብሩከት፡ ስታድስሚስዮነን ከምኡ'ውን ረቱርሁሰት ዝእለያ ሰለስተ ድኳናት ኣለዋ። ኣብኡ ዘገልገለ ኣቑሑት ገዛ፡ ክዳውንትን ብዙሕ ካልእን ብሕሱር ዋጋ ክትዕድግ ትኽእል ኢኻ።
መራኸቢ ቀለቤት ምስ ካልእ ኣድራሻ-ኢንተርነት
ኣገልጎት ክንክን ወይ ሕብሐባ ቆልዑ
መውዓሊ ህጻናትን ስድራ-ቤታዊ መውዓሊ ህጻናትን
ኣብ ከተማ ዮተቦሪ፡ ነቶም ካብ 1 ክሳብ 5 ዓመት ዝዕድሚኦም ህጻናት ዝኸውን፡ ብርክት ዝበለ ናይ መውዓሊ-ህጻናትን ኣገልግሎት ክንክን ህጻናትን ኣማራጺታት፡ ኣለኩም። መብዛሕትኦም ኣብ ክሊ'ዚ ዕድመ ዝርከቡ ህጻናት፡ ኣብ መውዓሊ-ህጻናት ዝእለዩ ኮይኖም፡ ብድሕሪ'ዚ ልሙድ ዝኾነ ከኣ፡ ማእከል ክንክን ህጻናት እዩ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
መባእታ ቤት ትምህርቲ
መባእታዊ ትምህርቲ፡ ንኹሎም ህጻናት ግዴታዊ እዩ። እዚ ኸኣ ናይ ምምሃር ግዴታ ተባሂሉ ይጽዋዕ። መባእታዊ ደረጃ ትምህርቲ ከመይን ብኸመይን ከም ዝመሓደር፡ ንዝብል ኣብ መርበብ-ሓበሬታ ምምሕዳር ከተማ ተወሳኺ ዝርዝራት ኣለኩም። ኣብዚ ገጻት'ዚ፡ ንዓመታዊ ክፍላታት ትምህርቲ፡ ኣመጋግባ፡ ኣድራሻታት ኩለን ኣብ ከተማ ዮተቦሪ ዝርከባ መባእታዊ ኣብያተ-ትምህርታትን ውን፡ ትረኽቡ።
ካልኣይ ደረጃ ቤት ትምህርቲ
እቶም ናይ መባእታዊ-ደረጃ ትምህርቲ ዘጠናቐቑ ኣብ ክሊ ዕድመ 16 ክሳብ 20 ዝርከቡ ተመሃሮ፡ ቀጺሎም ኣብ ካልኣይ-ደረጃ ክመሃሩ ይኽእሉ። ኣብ ካልኣይ-ደረጃ ከኣ፡ ካብተን ሃገር-ለኸ ዝወሃባ 18 ዓውድታት ትምህርቲ፡ መሪጾም ክመሃሩ ይኽእሉ።
ዕድላት ትምህርቲ
SFI (ሽወደን ንስደተኛታት)
መደብ ትምህርቲ ቋንቋ ሽወደን ንሓደስቲ (ኤስ.ኤፍ.ኢ)፡ ነቶም ቋንቋ ሽወደን ቋንቋ-ኣዲኦም ዘይኮነ ሓደስቲ ስደተኛታት ዝዓለመ፡ ትምህርቲ እዩ። ኣብዚ ናይ ቋንቋ ትምህርቲ ክትሳተፉ እንከለኹም፡ ንሕብረተ-ሰብ ሽወደን ዝምልከት መሰረታዊ ሓበሬታ ውን ከም ዝወሃበኩም ይግበር።
ትምህርቲ ብዛዕባ ሕብረተ-ሰብ ሽወደን
እዚ ትምህርቲ'ዚ፡ ምስ ሕብረተ-ሰብ ሽወደን ዘላሊ መደብ ትምህርቲ ኮይኑ፡ ነቶም ናብ ሽወደን ዝመጹ ሓደስቲ ስደተኛታት ዝወሃብ ትምህርቲ እዩ። ኣብዚ መደብ ትምህርቲ'ዚ፡ መሰላትኩምን ግቡኣትኩምን ኣብ ሕብረተ-ሰብ ሽወደን እንታይ ምዃኑን፡ መስርሕ ደሞክራሲ ኣብ ሽወደን፡ ሰረት-ህንጻን ቅርጺ ውደባ ሕብረተ-ሰብ ሽወደንን ዝምልከት፡ ሓበሬታ ይወሃበኩም። ንመዓልታዊ መነባብሮ ዝምልከት ወይ ውን ዝድህስስ ትምህርቲ'ዩ ክበሃል ይከኣል።
ኣብ ኣሃዱ ናይ ልልይ ምስ ሕብረተሰብ ኣብ ዮተቦርይ፡ ትምህርቲ ልልይ ምስ ሕብረተሰብ ብብዙሕ ቋንቋታት ክትምሃር ትኽእል ኢኻ፡ ስእሊ ኤክስላለ ሺፖሊ።
መደብ-ትምህርቲ ንዓበይቲ
ኣብ ማእከል ትምህርቲ ንዓበይቲ፡ ናይ መባእታ ይኹን ናይ ካልኣይ ደርጃ ትምርህቲኹም ከተጠናቕቑ ትኽእሉ። ብደረጃ ዩኒቨርስቲ ወይ ውን ሞያዊ ላዕለዋይ ትካል ትምህርቲ ንኽትመሃሩ ዘድልየኩም ነጥብታት ንምውህላል ውን፡ ክትመሃሩ ትኽእሉ። ሞያዊ ትምህርታት ናይ ምውሳድ ዕድላት ውን ኣለኩም። ንተወሳኺ ዝርዝር ብዛዕባ መደብ ትምህርቲ ንዓበይቲ፡ ኣብ መርበብ-ሓበሬታ ምምሕዳር ከተማ ብምእታው ከተንብቡ ትኽእሉ።
ፍሉይ መደብ-ትምህርቲ ንዓበይቲ
ፍሉይ መድበ ትምህርቲ ንዓበይቲ፡ ነቶም 20 ዓመት ዝመልኡን፡ በስንኪ ኣእምሮኣዊ ናይ ምምዕባል ጸገማት ወይ ውን ማህረምቲ ሓንጎል፡ ናይ ምምሃር ጸገማት ንዘለዎም ተመሃሮ፡ ዝምልከት መደብ ትምህርቲ እዩ።
ሞያዊ ትምህርቲ
ሞያ ክትቀስሙ ትደልዩ'ዶ? ሽቶኹም ንምውቃዕ እምበኣር ሞያዊ ትምህርቲ ክትመሃሩ ትኽእሉ። ማእከል ማእከል-ትምህርቲ ንዓበይቲ ከተማ ዮተቦሪ፡ ዝተፈላለየ ነዊሕን ሓጺርን ሞያዊ ትምህርታት፡ ኣብ ምእንጋድ ይነጥፍ።
ብዛዕባ ኣብዚ ኮሙን ዘሎ ትምህርቲ ኣባጽሕ ብዝያዳ ኣንብብ።
ኣገልጎት ጥዕና
ኣገልግልት ጥዕና ኣብ ከተማ ዮተቦሪ ምሃብን ምቍጽጻርን ሓላፍነት ዝወስድ፡ ምምሕዳር ኣውራጃ እዩ። ንሆስፒታላት፡ ማእከል-ጥዕና ከምኡ ውን ሕክምና ህጻናትን ክሊኒካትን ዝምልከት ኣድራሻን ካልእ ዝርዝራትን፡ ኣብ መርበብ-ሓበሬታ ምምሕዳር ከተማ ዮተቦሪ ኣለኩም። ንክንክን ስኒ፡ ኣመጋግባን ጥዕናዊ ምኽርን ዝምልከት ሓበሬታ ውን ኣብዚ ገጻት'ዚ ኣለኩም።
ናይ ቋንቋ ድግፍ-ተርጓሚ ምርካብ
ምስ መንግስታዊ ትካላት ኣብ እትገብርዎ ርኽክባት፡ ቋንቋ ሽወደን ዘይትመልኩ ምስ እትኾኑ ተርጓሚ ክቅጸረልኩም መሰል ኣለኩም። ንኣብነት፡ ኣብ ናይ ደቕኹም መውዓሊ-ህጻናት ወይ ውን ምስ ቤት-ጽሕፈት ዕዮ (ኣርበትስፎርመድሊንገን) ኣብ እትገብርዎ ርኽክባት ተርጓሚ ክቍጸረልኩም ይኽእል።
ኣገልግሎት መጎዓዝያ
ኣገልጎት መጎዓዝያ ኣብ ከተማ ዮተቦሪ፡ ብትካል መጎዓዝያ ቬስትራፊክ፡ ይእለ። ህዝባዊ መጎዓዝያ፡ ዝተፈላለያ ባቡራት፡ ኣውቶቡሳትን ጀላቡን፡ የጠቓልል። ንተወሳኺ ዝርዝር ብዛዕባ ህዝባዊ-መጎዓዝያ፡ ኣብ መርበብ-ሓበሬታ ምምሕዳር ከተማ ኣለኩም።
ኣብ ዮተቦርይ ብህዝባዊ መጓዓዝያ ብቐሊሉን ምቹእ ኣገባብን ትጓዓዝ፡ ስእሊ ፐተር ስቨንሶን።
ስራሕን ትካላት ናይ ምምስራት ተኽእሎታትን
ኣብ ከተማ ዮተቦሪ እቲ ዝዓበየ ወሃቢ ስራሕ ምምሕዳር ከተማ ባዕሉ እዩ። ምምሕዳር ከተማ፡ ኣብ ልዕሊ 100 ዝተፈላለየ ሞያታትን ጽላታትን ዝሰርሑ ኣስታት 49000 ሰራሕተኛታት ኣለዉዎ።
ከተማ ዮተቦሪ፡ ዓበይቲ ኢንዱስትሪታትን፡ ዝተፈላለየ ንድጋዊ ጽላታትን ዝርከባ ከተማ ውን እያ። ኣብ ዞባ ስካንድናቭያ እቲ ዝዓበየ ወደብ፡ ኣብዛ ከተማ ይርከብ። ገለ ካብተን ኣብዛ ከተማ ዝርከባ ዓበይቲ ትካላት፡ ቮልቮ ፋብሪካ መካይን፡ ቮልቮ ፋብሪካ በጣሓት፡ ኤስ.ከይ.ኤፍ፡ ቮልቮ ኢ.ቲ፡ ኤሪክሶንን፡ ይርከባ። ካልእ ክጥቐስ ዝግብኦ ሰፊሕ ንጥፈታት ዝካየደሉ ማእከላት ውን ማእከል ክንክን ማልን-ሊከ፡ ትካል ኣስትራ-ዘኒካን ኤርክሶንን ይርከብዎም።
ከተማ ዮተቦሪ፡ ማእከል ዝተፈላለየ ማሕበራዊ ምትእኽኻባት ብምዃና መጠን ብጽሖት ውን ሓደ ነብሱ ዝኸኣለ ምንጪ-ኣታዊ ናይታ ከተማ ክኸውን በቒዑ እዩ። ኣብ መዳይ ብጽሖት ኣስታት 16000 ሰባይ ይሰርሑ። ኣብ ከተማ ዮተቦሪ ስራሕ ምስ እትደልዩ፡ ኣብ መርበብ-ሓበሬታ ቤት-ጽሕፈት ዕዮ ኣቲኹም፡ ከትርእዩ ትኽእሉ።
ናይ ባዕልኻ ትካል ምብጋስ
ናይ ባዕልኹ ናይ ውልቂ-ትካል ክትምስርቱ ምስ እትደልዩ፡ ኣቐዲምኩም ክትሓስቡሉ ዝገበኣኩም ኣገዳሲ ነገራት ኣሎ። ነቲ ውጥንኩም ኣብ ግብሪ ንምውዓሉ ዝተፈላዩ ክሕግዝኹም ዝኽእሉ ትካላትን ውልቀ-ሰባትን ኣለዉ። ነዚ ዝምልከት ሓገዛት ብኸመይ ክትረኽቡ ትኽእሉ ዝብል ዝርዝር፡ ኣብ መርበብ-ሓበሬታ ምምሕዳር ከተማ ኣለኩም።
ሓደ ጽቡቕ ኣምር ዋኒን ንዘለካ፡ ናይ ባዕልኻ ትካል ንምብጋስ ሓገዝ ክትረክብ ትኽእል ኢኻ፡ ስእሊ ፐተር ስቨንሶን።


text:
ካብ ስድራቤት ዝምስርቱ ክልተ ቝጽሪ ጀሚሩ ብእንዳ፡ ዓዲ፡ ዓሌት (ብሄር)፡ ቋንቋ፡ ህዝቢ፡ ኣህዛብ፡ ሓንቲ ዓለም፡ እናበለ ሕብረት ናይ ዝተፈላለዩ ማሕበረሰባት ይቐውም። ካብ ክልተ ብጾት ወይ ሳንዶት ዝጅምር ጉጅለ፡ ማሕበር፡ ውድብ፡ መንግስቲ፡ ሕቡራት መንግስታትን ውድባትን ዝጥርንፉ ሕብረታት ይቖሙ። ዓይነት ሕብረት ብማሕበራዊ፡ ፖሎቲካዊ፡ ሃይማኖታዊ፡ ወዘተ... ይምደብን ይልለን። ዓይነትን ቅድን ናይ ዝቐውም ሕብረት ድማ ብዕላማን ራእይን እዩ ዝውሰን። ዓይነት ናይ ሓደ ሕብረት ብሉጽ ዝገብሮ ሒዙዎ ዘሎ ራእይ፡ ቴማ፡ ክብሪ፡ ርእየት ዓለም፡ ትሕዝቶ ባህልን ኣተሓሳስባን እዩ። ሕብረት ኣብ ማሕበረሰብኣ’ውን ፖሎቲካውን ሃይማኖታውን ዓብይ ኣገድስነት ኣሎዎ። ዛዕባ ሕብረት ሰፊሕን ዓብይን ኣርእስትን ዘሎዎ እዩ። ውሽጣዊ ትሕዝቶኡ ድማ ብዝተፈላለዩ ትንታነን ርእየትን ክትዕን ይግለጽ። ነገር ግን ትርጉም ትሕዝቶ ቃሉ፡ ኣብ ዝኾነ ቦታ ይኹን ኣብ ዝኾነ ዓይነት ጥርናፈ፡ ከም ብምኽንያት ጥምረት፡ ሓድነት፡ ፍቕሪ፡ ስኒት፡ ምውህሃድን ድሕነትን ዘስምዑ ቃላት ዳርጋ ሓደ ዓይነት ናይ ቴማ ትርጉም ኣሎዎ።
ንኣብነት ክርስትያናዊ ሕብረት እንተወሲድና፡ ኣብ ዝኾነ ቦታ፡ ደጋዊ ትሕዝቶ ትርጉሙ ሓደ ዓይነት መልእኽትን ትርጉምን እዩ ዝህብ። ቴማ ራእዩ ድማ፡ ካብቲ ንሕብረት ትርጉም ዝህቡዎ ቃላትን ትሕዝቶን ኣይወጽእን እዩ። ውሽጣዊ ትሕዝቶታቱ ይኹን ዛዕባታቱ በቲ ዘበገሶ ራእይ፡ ዕላማ፡ ሰረት እምነት፡ ብድሌታትን ድርኺታትን ክምዘንን ክፍለን ከሎ፡ ንሓቅነቱን ዓይነቱን ብልጫታቱን ናይቲ ዝቐውም ሕብረት ግን፡ ብኣቋዉማ መንፈሳዊ ራእያቱን መጽሓፍ ቅዱሳዊ ሰረቱን ይምዝንን ይፍለን።
ቀንዲ ትሕዝቶ ጽሑፈይ፡ ኣብነት ሕብረት ኣሕዋት እስራኤላውያን ብምግባር፡ ንትርጉምን ኣገዳስነት ሕብረት ክርስትያናት፡ ብውሽጣዊ ትሕዝቶ መጽሓፍ ቅዱስ ንምብርህራህ፡ ከምኡውን ብስምዒታውነትን ረብሓታትን ዝህነጹ፡ ካብ ጉጉይን ሻራውን ሕብረታት፡ ቅኑዕ ምኣዝንን ኣንፈትን ራእይን ዘይብሎም ማሕበራትን ጉጅለታትን፡ መታን ክንሕሎ እዩ።
ሕብረት ኣሕዋት እስራኤላውያን እቲ ዝዓብየ ቅዲ መጽሓፍ ቅዱሳውን ታሪኻውን እዩ። ኣብ መጽሓፍ ቅዱስ ሰፊሩ ዘሎ ይኹን ናይ ሕጂ ዛንታኦም፡ እስራኤላውያን ከም መሪሕን ሕመረትን መትከሎምን ዝወስዱዎ ንኽብርን ታሪኽን ሕብረት እስራኤላውያን እዩ። ሕብረት ኣሕዋት እስራኤላውያን ኣብዚ እዋን ሃይማኖታውን ዘርኣውን ጥራይ ዘይኮነ ፖሎቲካውን ባህላውን እዩ። ኣብነት ኪኾነና መታን ናብ ሓምለ 4 1976፡ ናብ ሓደ ታሪኻዊ ፍጻሜ ክወስደኩም። ቕድሚ ሰሙን ናይዚ ፍጻሜ ብዕለት 27 ሰነ ንብረት ፈረንሳ ዝኾነት ነፋሪት 248 ገያሾ ብፍልስጠማውያንን ተሓጋገዝቶምን ተጨውያ ኣብ ኤንተበ ጥቓ ካምፓላ ዋና ኸተማ ናይ ኡጋንዳ ትዓርፍ። ድሕሪ ቕሩብ ግዜያት እቶም ኣይሁድ ዘይኮኑ ነጻ ምስ ለቐቑዎም ነቶም ዝተረፉ ኣይሁድ ጅሆ ሓዙዎም። ድሕሪ እዚ ፍጻመ ሰሙን 100 እስራኤላውያን ኮማንዶ 4000 ኪሎሜተር ተጓዒዞም 90 ደቒቕ ዝወሰደ ስርሒት ኣካየዱ። ኣብዚ ስርሒት 103 ብጅሆ ዝተታሕዙ ኣይሁዳውያን ድሒኖም። 5 እስራኤላውያን ኮማንዶ ቆሲሎም። መራሒ ናይዚ ስርሒት፡ ዓብይ ሓዉ ንበንያሚን ናታናየሁ ለተናል ኮለነል ዮናታን ናታናየሁ እውን ተቐትለ። 4 ካብ ጅሆ ዝተታሕዙን ኩሎም ጨወይትን 45 ወትሃደራት ዩጋንዳ ሞይቶም። 11 ስርሓት ሶቬት ዝኾና ሚግ 17 ዓንየን፡፡ ነዚ ስርሒት ዝፈጸሙ ኮማንዶ እስራኤላውያን ሓድነቶም ንምጉስጓስ፡ መዝሙር 133 እናዘመሩ ን4000 ኪሎሜተር ተጓዕዙ። እዛ ናይ መዝሙር ምድያብ፡ መዝሙር ምስጋና፡ ተባሂላ ትጽዋዕ ምዕራፍ፡ ቴማ ናይ ሕብረት እስራኤላውያንን ሓድነቶምን እያ። ይኹን እምበር ኣብ ናይ ሓዲሽ ኪዳን ቤተ ክርስትያን እውን ዓቢ ተፈታውነት ዘሎዋን ከም መግለጺ ጣዕሚ ናይ ሕብረትን ኣብ ብዙሕ ኣኼባታት እትንበብ እያ። እስከ ነዛ ምዕራፍ ንመልከት፡
መዝሙር 133
1. እንሆ ኣሕዋት ብሓደ ሓቢሮም ኪነብሩስ፡ ክንደይ ሰናይን ክንደይ ጥዑምን እዩ፡
2. ከምቲ ኽቡር ዘይቲ ኣብ ርእሲ፡ ኣብ ጭሕሚ፡ ኣብ ጭሕሚ ኣሮን፡ ናብቲ ዘፈር ልብሱ ዚወርድ እዩ።
3. እግዚኣብሄር ኣብኣ በረኸትን ህይወት ንዘለኣለም ኣዚዙ እዩ እሞ፡ ከምቲ ናብ ኣኽራን ጽዮን ዚወርድ ጠሊ ሀርሞን እዩ።
ኣብ መጀመርታ ምዕራፍ ናይዛ መዝሙር፡ መዝሙር ምድያብ ዝብል ተጻሒፉ ንረኽቦ። ካብ መዝሙር 120 ዚጅምር ኮይኑ ክሳብ 134 ዚውድእ 15 ምዕራፋት ዝሓዘ እዩ። እዚኣቶም ብድሕሪ ምርኮ ባቢሎን ካብ ዝተኣኻኸቡ መዛሙራት ናይ ህዝቅያስ፡ ንተወሰኽቲ 15 ዓመታት ዕድመ ናይ ህዝቅያስ ንምዝካር ተባሂሉ ከምዚቖማ ይንገር። ከምዚግመት እተን 10 ናይ ንጉስ ህዝቅያስ ኪኾና ኸሎዋ፡ እተን 4 ድማ ናይ ዳዊት፡ እታ ሓንቲ ድማ ናይ ንጉስ ሰሎሙን እያ። መዛሙር ምድያብ፡ እስራኤላውያን በዓላት ኣይሁድ ንምኽባር ናብ ዮሩሳሌም ኪድይቡ ከሎዉ ዚዝምሩወን መዛሙር እየን። መዝሙር 133 ድማ ሓንቲ ካብተን ናይ ምስጋና መዛሙር እያ። ‘ምድያብ’ ዝብል ቃል ነቲ ናብ ቤተ መቅደስ ዘደይብ ደረጃታት ወይ መሰላል የመልክት።
ኣብ መዝሙር 120፡ ፈላሚት ናይዘን መዛሙር ምድያብ ዝኾነት፡ ንናይ ልማኖን ነስሓን ጸሎት እያ እተመልክት። ትሕዝቶኣ ድማ ዘማራይ ንወስላታ መልሓስን ተንኮላትን ከም ዝፈንፈነን፡ ብኣንጻሩ ምንጋፍ ከምዝደልን እያ ትገልጽ። ኣብ ማእከል ሜሰካውያንን ቄዳራውያን ምንባር ከም ዚጸልኦ እዩ ዚሕብር። ሜሰካውያን ንሓሶት ቄዳራውያን ድማ ንቶንኮላትን ክፍኣትን ዝውክሉ እዮም። ኣይሁድ ናብ ዮርሳሌም ንጸሎት ኪነግዱ ከሎዉ ነቶም ኣህዛብን ጥሪት እንስሳታቶምን ኣብ ታሕቲ ገዲፎሞም እዮም ዚድይቡ። ንተግባር ናይቶም ዘይግዙራት እናፈንፈኑ ምንጋፍ እናለመኑን ድማ ይድይቡ።
ብድሕሪኡ መስዋእቲ ንምቕራብ ኣብ ሓድሕዶም ንዘሎ ጸገማት ይኹን ክስታቶም ሒዞም ኣብ ቅድሚ ፈረድቶም ይቐርቡ። “ኣብኣ ዙፋናት ፍርዲ፡ ዙፋናት ቤት ዳዊት ተነቢሩ ኣሎ” (122፡5) ዕርቂ ይፍጽሙ፡ በቲ ዘቕርቡዎ ኣምልኾን መስዋእትን ስግደትን፡ ምንጻህ ህይወቶምን ምቕዳስን ምሕዳስን ይፍጸም። ህይወቶም ብምስጋና ተመሊአን ንጣዕምን ሰናይነት ሕብረት ኣሕዋት እስራኤላውያን እናስተማቐራ፡ ቅብኣትን ጠሊ በረኸትን ሒዘን ናብ ቦትአን ክምለሳ ከሎዋ ድማ፡ ኣኽራናት ጽዮን ካብ ከረን ሄርሞን ብዝወርድ ኣውልን ጠልን ለስሊሱ፡ ጠለበጊዕን ከብትን ኣብ ኩርባታት ተዘርጊሐን እምበይታ ከስምዓን ክዕንገላን ከሎዋ፡ ኣብ ልቢ እቶም ኣመተን ከይገበሩ ዝቐነዩ ሰብ ሱባኤ ከመይ ዝበለ ታሕጓስን ፍስሓን ከም ዝወርድ ኩላትና እንፈልጦ ሓቂ እዩ። ንምሕረት ኣምላኽ እናድነቚ ንኣምላኾም እናመስገኑ ድማ ናብ ቦትኦም ይምለሱ፡፡
ናብ መዝሙር 133 መጀመርታ ፍቕዲ ዘሎ ሓሳብ እንተመጺእና፡ ሰለስተ ዓበይቲ ቓላትን ኣርእስትን መጽሓፍትን ኪኾና ዚኽእላ እየን። ንሳተን ድማ ሓድነት፡ ሕብረት፡ ምንባር፡ ዝብላ እየን። ሕብረት ሓድነት እንተ ተደመሮ፡ ምንባርውን ፍጻሜ እንተሎዎ፡ ውጽኢቱ ኣዝዩ ሰናይ እዩ ኣዝዩ ጥዑም እዩ። ንኣብነት ኣብ ሰብኣይን ሰበይትን ንውሰድ፡ ሓቢርካ ምንባር ይከኣል እዩ፡ ሓድነት ግን ከይህሉ ይኽእል እዩ። ብሰንኪ ናይ ርሕቐት ምፍልላይ ብኣካል ሓቢርካ ዘይምንባር ክህሉ ይከእል እዩ። ግን ሓድነት ክህሉ ይኽእል እዩ። እምበኣር ሕብረት ንኣካላውን መንፈሳውን ጥርናፈን ሓድነትን የመልክት።
እዚ ሕብረት ብዘይቲን ብጠሊን ተመሲሉ ኣሎ። ክልቲኡ ሓደ መልእኽቲ ኣሎዎ። ብዘይቲ ኣውሊዕ ዝጀመረ ቀንዴል መብራህቲ፡ ክሳብ መንኮርኩር ናብ ሰማይ ዘወንጭፍ ነዳዲ ዘይቲ እዩ። ዘይቲ ሓይሊ ናይ ምንቕስቓስ እዩ። ዘይቲ ንጥዑም ሽቶ የገልግል፡ ዘይቲ የለስልስ፡ የተርክስ፡ የሐድስ፡ ዘይቲ ይቐብእ የንግስ፡፡ ንፍቕሪ ኣሕዋት ምሳለያዊ ብምግባር፡ ካብ ላዕሊ ናብ ታሕቲ ንኹለንተና ዝትንክፍ ቅብኣት እዩ። ጠሊ ድማ ካብቲ ዝበረኸ ናብ ታሓቲ ዝወርድ ራሕሲ እዩ። ምሳሌያዊ ምሕረት ኣምላኽ እዩ።
የሱስ ብኣካለ ስጋ ኣብ ምድሪ እስራኤል ኣብ ዝነበሩ ዓመታት፡ ሕብረት ኣሕዋት እስራኤላውያን ብመግዛእቲ ፖሎቲካን ባህልን ሃይማኖታዊ ልምምድን ስርዓትን ዝተጸልወን ዝተዓብለለን እዩ ነይሩ። ንኣብነት የሱስ ናብ ቤት መቕደስ ኣብ ዝደየበሉ እዋን፡ ኩነታት ናይቲ ቤተ መቕደስ ኣዝዩ ኣሕዘኖ። ቅንኣት ተሰሚዑዎ ከምዝገንሖም ንርኢ። የሱስ ነቶም ዝስዕብዎ ዝነበሩ እቲ ቅኑዕ መስመር ንምትሓዝ ብዘርእዮ ዝነበረ ትግሃትን ሓልዮትን ብተመስጦ ይሰምዑዎ ነበሩ። ሕብረት ደቀ መዝሙር የሱስ ብመሎኮታዊ ራእይን ትምህርትን ዝቖመ ነበረ። እዚ ብ12 ሃዋርያት መሪሕነት ደው ዝበለ ሕብረት፡ መተካእታን ሞዴላውን ዝኾነ ታሪኻዊ ሕብረት እስራኤላውያን ኪኸውን፡ ካብ ሕብረት ኣሕዋት እስራኤላውያን ሓሊፉ ንኹሉ ዓለም ዝሓቑፍ ሕብረት ኪኸውን ብየሱስ ዓቢ ተልእኾ ተዋህቦ። ኣብ ጊዜ ብሉይ ኪዳን ዝነበረ፡ ኣብነታዊ ሕብረት ኣሕዋት እስራኤላውያን ኣብቂዑ እዩ። ናይ ሕጂ ሕብረት ኣሕዋት ንፖሎቲካውን ሉኣላውነት መንግስትን ድኣ እምበር ንመንፈሳውነት ኣይውክልን እዩ። ነዚ መረዳእታ ኪኾነና ኤፈሶን 2፡11—18 ነንብብ።
የሱስ ነቲ ከልካሊ ኮይኑ ዝጸንሐ መንደቕ ሕብረት ኣይሁድ (እስራኤላውያን) ብደሙ ኣፍሪሱ፡ ንኣህዛብን ኣይሁድን ናብ ሓደ ደምበ ኣምጺኡዎም እዩ። ሎሚ ዝብሰረልና ዘሎ ወንጌል እምበኣር ንዂሎም ኣህዛብ ናብ ኣምላኽ ከም ዚቐርቡ ዝገብር ርሑው ባብ እዩ። ከልካሊ የልቦን፡ ዓጋቲ የብሉን። ንኹሉ ህዝቢ ዝኸውን ዓቢ ብስራት፡ ብዘይ ኣፈላላይ ዘርኢ፡ ዓሌት፡ ቋንቋ ወዘተ... ኣብ ደምበ ኣምላኽ ከልካልን ዓጋትን ዝበሃል ሕብረት የልቦን።
ስድራቤታዊ፡ ምሕዝነታዊ፡ ማሕበራዊ፡ ቤተክርስትያናዊ፡ ሕብረታት ዝበሃሉ ዅሎም ኣብ ጊዜና ዘሎዉ እዮም። ብመሰረት ኣቋውማ ወዲ ሰብ ድማ ቅቡላት እዮም። ብዘየገድስ ብዝኾነ ምኽንያት ንክርስትያናውነት ዝውክል ሕብረት፡ ከም ማሕበር፡ ምትሕግጋዝ ፖሎቲካ ወዘተ... ኪቖሙ ይኽእሉ እዮም። እዚኣቶም ኩላቶም ግን ባብ (አፍደገ) ወንጌል ዘርሕዉ፡ ሓርነትን ጸጋን ዝእውጁ ድኣ እምበር፡ ብሕግን ወግዕን ስርዓትን ተኾልኪሎም ንናይ ውሑዳት ረብሓን መገልገልን ኮይኖም መናድቕን ዓጸውትን ናይ ወንጌል ኪኾኑ የብሎምን።


text:
ሃገራዊት ጋንታ ኩዕሶ እግሪ ኤርትራ ኣብ ውድድር ኩዕሶ እግሪ ምብራቕን ማእከላይን ኣፍሪቃ ድሕሪ ምስታፋ ኣብ ናይሮቢ (ኬንያ) ተሸሪባ ከምዝተረፈት መርበብ ሓበሬታ ኣሰና ( demo.archive.assenna.com ) ትማሊ 13 ታሕሳስ ዘቃላሓቶ ዜና: ብቢቢሲ ን ኣገልግሎት ዜና ፈረንሳን ሎሚ 14 ታሕሳስ ተረጋጊጹ።
ኣብ ማያዊ ክሊ ማልታ ናይ ሞት ሓደጋ ኣንጻላልዩዎም ዝነበረ ‘ሞ ብሓለዋ ባሕሪ ማልታ ዝደሓኑ 106 ዳርጋ ኹሎም ኤርትራውያን ምዃ’ኖም ዝእመነሎም ስደተኛታት ማልታ ኣትዮም ከምዘለዉ ብዝተፈላያ ማዕከናት ዜና ማልታ ተረጋጊጹ። ቪድዮ ንምርኣይ ኣብ ታሕቲ ተመልክቱ።
ካብ ሊብያ ናብ ዓዲ ጥልያን እናተጓዕዙ እንከለዉ ኣብ ማእከላይ ባሕሪ ሓደጋ ኣጋጢሙዎም ረዲኤት ሓቲቶም ዝደሓኑ ኤርትራውያን ስደተኛታት ሎሚ ድሕሪ ቀትሪ (8 መስከረም 2009) ናብ ሊብያ ተመሊሶም ከምዘለዉ ካብቲ ቦታ ዝበጽሓና ሓበሬታ ኣረጋጊጹ።
ዝተፈላለያ ኣህጉራዊ ማዕከናት ዜና እንተላይ ቢቢሲን ድምጺ ኣመሪካን ከምዝተቐሳኦ፡ ማእከላይ ባሕሪ ክሰግሩ ካብ ዝፈተኑ 80 ኤርትራውያን እቶም 75 ‘ሞይቶም’ ዝብል ከቢድ ስግኣት ከንጸላሉ ኸሎ፡ ሓደ ህጻንን ሓንቲ ሰበይትን ዝርከቦም 5 ካብኣቶም ግን ድሒኖም ኣብ ደቡባዊ ጥልያን ኣብ ትሕቲ ሕክምናዊ ክንክን ይርከቡ ኣለዉ።
ኣብቲ ፕረዚደንት ኢሳይያስ ኣብ መጀመርያ ኣዋርሕ ናይ 2001 ንላዕለዎት ሰበስልጣን ኤርትራ ብፍላይ ከኣ ንኣዘዘቲ ሰራዊት ዘመሓላለፎ “ምስ ዝመስለኩም ኣካል ተሓባቢርኩም ቁጠባዊ ትሕዝቶኹም ኣደልድሉ“ ዝብል ስቱር መምርሒ ብምምርኳስ፡ ንውልቃዊ ረብሕኡ ዝተወናጨፈን ድልዱል ሃብቲ ዘኻዕበተን፡ ሓደ ካብ ላዕለዎት ወታሃደራዊ መራሕቲ ኤርትራ ብሪጋደር ጀነራል ተኽለ ማንጁስ ከምዝኾነ ምንጭታት ካብ ኣሰመራ ሓቢሮም።
ኣብ ውሽጢ፡ እንተላይ ኣብ ወጻኢ ብዝነብር ህዝቢ ኤርትራ መንነቱ እናተፈልጠን እናተኻዕበን ዝመጸ ዲክታቶርያዊ ስርዓት ህግደፍ፡ ብልቢ ዝቐርቦን ከም ናይ ቀደም ዝምእዘዞን ብምስኣኑ፡ ኣብዚ እዋን እዚ ኣተኲሩሉ ዘሎ ዕዮ፡ ብናይ ውሽጢ ሃገር ጸገማት ዘይተጸልዉን፡ ንኤርትራ ብመገሻ ጥራይ ዝፈልጥዋን ገርህኛታት ምምልማል ኢዩ።


text:
Håbo
ናይ መጠረሽታ ዝተሓደሰሉ፡ 1 12 2020
ሆቡ ኣብ መላርዳለን ማእከላዊ ቦታ ዝሓዘት 120 ኪ/መ ገምገም ባሕሪ ዘለዋ እያ። ኣብዚ ናይ ታሪኽ ኣሰራት ኣሎ፡ ሓሙሽተ ናይ ማእከላይ ዘመን ኣብያተክርስትያን፡ ኣስታት ሰላሳ ታሪኻዊ ዑናታትን ኣብ ሽወደን ዝና ዘትረፈ ስኮክሎስተር ዚብሃል ጥንታዊ ቤተመንግስቲ ድማ ኣለዋ።
ሓበሬታ ብዛዕባ ምምሕዳር ከተማ
ብዝሒ-ህዝቢ21,959
ስፍሓት መሬት186 ኪሜ²
ርሕቐት ካብ ዓበይቲ ከተማታት
- Stockholm 56 ኪሜ
- Uppsala 48 ኪሜ
- Västerås 60 ኪሜ
ሆቡ ንብዙሕ ዘመናት ናይ ዕረፍትን መዘናግዕን ቦታ እያ ነይራ። ኣብኡ ናይ ኣራዊትን ኣዕዋፍን ህይወት ትዕዘብ። ሆቡ ትዓቢ እያ ዘላ፡ 20,000 ተቐማጦን ዝዕምብብ ቍጠባውን ማሕበራውን ህይወት ድማ ኣለዋ። ካብ ቦልስታ ንስቶክሆልም 30 ደቓይቕ ይወስድ፡ ንኣርላንዳ ድማ 40 ደቓይቕ፡ ብግሩም ናይ ፐንድሊን ባቡር።
መንበሪ-ገዛ
ኣብ ሆቡ ኮምዩን እተፈላለየ መንበሪ ኣባይቲ ኣሎ። መብዛሕትኡ ነኣሽቱ ገዛውቲ እዩ። ኣብ ቦልስታን ስኮክሎስተር ኣፓርትማን ኮምዶሚንዩምን ኣሎ። Håbhus AB ናይቲ ኮምዩን ቤትጽሕፈት ኪራይ ኣባይቲ እዩ። ንሱ 1250 መንበሪ ኣባይትን ንኣብያተጽሕፈትን ንግድን ዚኸውን ኣባይትን ኣለዎ። ኣብቲ ኮምዩን ብዙሓት ብሕታውያን ኣካረይቲውን ኣለዉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብቲ ኮምዩን ብዘይካ ኖርዲካውያን ቋንቋታት ዚዝውተሩ ካልኦት ቋንቋታት እዞም ዚስዕቡ እዮም፣ ዓረብ፡ እንግሊዝ፡ ታይላንድ፡ ሩስያ፡ ቺና፡ ኪንያርዋንዳ፡ ስፓኛ፡ ጥልያን፡ ሊቱወንያ፡ ፖልስካ፡ ፋርስ፡ ኩርድን ዳሪን።
ኣብ መደበኛን ኣብ ናይ ህጻናት ቤትትምህርቲ ዚመሃሩ ተመሃሮ ቋንቋ ኣደታቶም ሽወደን ምስ ዘይከውን ብቋንቋ ኣደታቶም ትምርቲ ይወሃቦም እዩ። እቲ ኮምዩን ንትምህርታዊ ዓመት 1-9 ዘለዉ ተመሃሮ፡ እንተወሓደ ሓሙሽተ ተመሃሮን ብቑዕ መምህርን ምስ ዚርከብ፡ ይኸፍተሎም እዩ። እቲ ቋንቋ ኣብ ገዛ ኪዝውተር ይግባእ፡ እቲ ህጻን ድማ መሰረታዊ ፍልጠት ኪህሉዎ ይግባእ።
ማሕበራትን ምትእኻባትን
ኣብ ሆቡ ብዙሓት እተፈላለያ ማሕበራት ኣለዋ፡ ከም ማሕበር ስፖርት፡ ማሕበር ባህልን ናይ ጥሮተኛታት ማሕበራትን። ኣብቲ ናይቲ ኮምዩን ናይ ማሕበራት ደብተር ባዕልኻ እቲ ዘገድሰካ ማሕበር ክትመርጽ ትኽእል። ኣብ ሆቡ ኮምዩን ኣስታት 150 እተፈላለያ ማሕበራት ይነጥፋ። ካብአን 40 ዝኾና ናብ ህጻናትን መንእሰያትን ዘተኮረ መደባት ኣለወን። ኣብዚ ብዙሓት ናይ ሽወደን ወይ ናይ ካልኦት ኖርዲካውያን ናይ ሃይማኖት ማሕበራትን ኣብያተክርስትያንን ኣለዋ።
ኣብቲ ከባቢ ብቐረባ እንታይ ይርከብ
ናይ ሆቡ ከተማ ዝኾነት ቦልስታ ዘመናዊት እያ፡ ኣብቲ ከባቢኣ ድማ ታሪኻዊ ቦታ ኣሎ። ኣብ ሰንትሩም ድኳናትን ኣብያተመግብን ማሕብራዊ ቤትጽሕፈትን ማእከል ጥዕናንን ሕክምና ስንን ኣሎ። ብዛዕባ ቤትጽሕፈት መድህንን ቀረጽን ናብ ኤንሾፒን ኡፕስላ ወይ ሱንድቢበርይ ምኻድ የድሊ። ቤትጽሕፈት ኮምዩን ኣብ ማእከል ቦልስታ ይርከብ። ኣብኡ ምስቲ ኣብ ሆቡ ዘሎ ናይ ስደተኛታት መቐበሊ ዚሰርሕ ናይ ስደተኛታት ኣተሓባባሪ ኣሎ።
ኣገልጎት ክንክን ወይ ሕብሐባ ቆልዑ
ኣብ ሆቡ ኮምዩን 14 ኮሙናዊ ቤትትምህርቲ ህጻናት፡ ሽድሽተ ብኮምዩን ዘይመሓደር ብሕታዊ ቤትትምህቲ ህጻናትን ኣሎ። ኣብቲ ኮምዩን ንኹሉ ሰብ ዚምሽእ ኣብያተትምህርቲ ህጻናት ኣሎ። ንኣብነት፡ ንኣለርጂ ዚምልከት ወይ ንፍሉይ ሓገዝ ዘድልዮም ወይ ንፍሉይ ጠለብ ዘለዎም ተመሃሮ ዚምልከት ክፍልታት ዘለዎ።
እተን ክፉታት ኣብያተትምህርቲ ህጻናት ንኣለይቲ ወለዲ ደቆም ሒዞም ምስ ካልኦት ዓብየትን ህጻናትን ዝራኸቡሉ ቦታ እዩ። እቲ ኮምዩን ክለተ ክፉታት ኣብያተትምህርቲ ህጻናት ኣለዎ።
- ኣብቲ ኣብ ቦልስታ ሰንትሩም ጥቓ ሰንትሩምተራሰን ዚርከብ ኖቪላ
- ኣብቲ ጥቓ ናይ ስኮክሎስተር መጥፋእቲ ሓዊ ዚርከብ ናይ መንእሰያት መዘናግዒ ቦታታት
ሽወደናዊ ቤትክርስትያን ኣብ ሆቡ ክፉት ቤትትምህርቲ ህጻናት ኣለዎ። ኣብ ናይ ትምህርቲ ዕድመ ዝበጽሑ ሓደስቲ መጻእቲ ህጻናት ኣብቲ ናይ ቤትትምህርቲ ቤትጽሕፈት ይቕበሉዎም፡ ልክዕ ቦታን ብቑዕ ሓገዝን ንኺረኽቡ ድማ ይጽዕሩሎም።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ሆቡ 7 ኮሙናውያንን 3 ብሕታውያንን መባእታ ኣብያተትምህርቲ ኣለዋ። ህጻናት ኣብቲ ናይ ህጻናት ክፍሊ ይጅምሩ ክሳዕ 9ይ ድማ ይቕጽሉ። ኣብ ሆቡ ፍሪደጎርድስዪምናሴት እተባህለ ብኮምዩን ዚመሓደርን ኣስታት 500 ተመሃሮ ዘለዎን ካልኣይ ደረጃ ቤትትምህርቲ ኣሎ። ንዝደልዩ፡ ካብቲ ኮምዩን ወጺእካውን ካልኣይ ደረጃ ቤትትምህርቲ ኣሎ። ነቶም ኣብቲ ኮምዩን እተመዝገቡ ተመሃሮ እቲ ኮምዩን እዩ ነቲ ናይ ትምህርቲ ክፍሊት ዝዓጽወሎም። ኩሉ መባእታ ዝወደአ ተመሃራይ ሽወደን ናይ ሰለስተ ዓመት ካልኣይ ደረጃ ትምህርቲ ኪካፈል መሰል ኣለዎ።
ነቶም ኣብ ናይ ትምህርቲ ዕድመን ክሳዕ 19 ዕድመ ዘለዉ ሓደስቲ መጻእቲ ዝኾኑ ህጻናትን ኣጕባዝን እቲ ናይ ቤትትምህርቲ ቤትጽሕፈት እዩ ዚቕበሎም፡ ልክዕ ቦታን ብቑዕ ሓገዝን ንኺረኽቡ ድማ ይጸዓረሎም።
ዕድላት ትምህርቲ
እቶም ኣብ ሆቡ ዚመሃሩ፡ ጽቡቕ ዕድል ኣለዎም። ትምህርቲ ንዓበይቲ ብእተፈላለየ መልክዕን ብእተፈላለያ ውድባትን ይውሃብ። ሆቡ ኮምዩን ነቶም ትምህርቶም ኪውድኡ ዚደልዩ ወይ ነቶም ሓድሽ ሞያ ኪመሃሩ ዚደልዩ ስልጠናታት የቕርብ። ኣብዚ፡ ብመሰረታዊ ስልጠና ንዓበይቲ፡ ካልኣይ ደረጃዊ ስልጠና ንዓበይቲ፡ ፍሉይ ስልጠና ንዓበይቲ (ሰርቩክስ) ከምኡውን ሽወደን ንወጻእተኛታትን (ኤስኤፍኢ) እተሰነየ ህዝባዊ ኮለጅ፡ ኣሎ።
ብዛዕባ ትምህርቲ ኣባጽሕ ኣብዚ ዝስዕብ ኣንብብ፡
ኣገልጎት ጥዕና
ሆቡ ክፋል ዞባ ኡፕሳላ እያ። እቶም ኣገልግሎት ጥዕና ዚደልዩን ብዛዕባ ጥዕና ምኽሪ ዚደልዩን ምስ ናቶም ማእከል ክንክን ጥዕና ርክብ ይገብሩ። ብሕታዊ ማእከላት ክንክን ጥዕናን ብዞባ ኡፕሳላ ዝካየድ ማእከላት ክንክን ጥዕናን ኣሎ። ንስኻ ድማ ኣየናይ ማእከልክንክን ጥዕና ከም እትደሊ ባዕልካ ትመርጽ።
ኣብ ሆቡ ሰለስተ ማእከላት ጥዕናን ሓደ ናይ መንእሰያት ክሊኒክን ኣሎ፡ ከምኡውን ቦልስታ ዶክቶር፡ ናይ ስድራቤት ሓኪም ቦልስታ፡ ሆቡ ክንክን ጥዕናን ናይ ቦልስታ ናይ መንእሰያት ክሊኒክን ኣሎ። ኣብቲ ማእከል ጥዕና ሓኪም፡ ናይ ወረዳ ነርስ፡ መሕረሲት፡ ናይ ህጻናት ነርስ፡ ናይ ስራሕ ሕክምና፡ ናይ ምውስዋስ ሕክምናን ኣማኻርን ሳይኮሎጂስትን ኣለዉ። ኣብ አንሾፒን ብናይ ህጹጽ ረድኤት እተሰነየ ሆስፒታል ኣሎ፡ ከምኡውን ኣብ ናይ ኡፕሳላ ዩኒቨርሲቲ፡ ኣካደምያዊ ሆስፒታል።
ናይ ኡፕሳላ ኮምዩን ሚግራኹንሀልሳንኮስሞስ Migrationshälsan Cosmos ነቶም ኣብ ኡፕሳላ ወረዳ ዑቕባ ዚሓቱ ይቕበል። ኣብዚ ንናይ ጥዕና ምይይጥ፡ ምብጻሕ ሓኪም፡ ምብጻሕ ነርስ፡ምስ ኣማኻሪ ምይይጥ፡ ናብ ሪፈራል ምኻድን ናይ ሓኪም ናይ መድሃኒት ትእዛዝን ንምርካብ ዕድል ኣሎ። እቶም ቀዋሚ ናይ መንበሪ ፍቓድ ዝረኸቡ፡ ኣብ ናይ ሆቡ ማእከል ጥዕና ኪውከሱ ይግባእ።
ናይ ቋንቋ ድግፍ-ተርጓሚ ምርካብ
እቲ ብዘይካ ሽወደን ካልእ ናይ ኣደ ቋንቋ ዚዛረብን ምስ ናይቲ ኮምዩን ወከልቲ ኪራኸብ ከሎ ድማ ተርጓማይ ዘድልዮን፡ ቆጸራ ኪገብር ከሎ ኪሕብር ይግባእ። እቲ ናይቲ ኮምዩን ሰራሕተኛ እዩ ነቲ ተርጓሚ ዚቖጽሮ። እዚ፡ ኣብቲ ምስ ኣገልግሎት ጥዕናን ሓኪም ስኒን ዚግበር ርክብ እውን ኪግበር ይግባእ፡ ሽዑ ግን እዚ ዞባ ሰራሕተኛ እዩ ንተርጓማይ ዚቖጽሮ።
ኣገልግሎት መጎዓዝያ
ናብን ኣብ ውሽጢ ሆቡ ኮምዩን ግሩም ጥሙር ዝኾነ መራኸቢታት ኣሎ።
ተመላላሲ ባቡር
ናይ SL ፐንደልቶግ ነፍስወከፍ 30 ደቓይቕ ምሉእ መዓልትን ለይትን ይመላለስ። ብናይ SL ፐንደልቶግ ናብ ስቶክሆልም ብ38 ደቓይቕ ትኣቱ።
ኤስ ኤል ዞባዊ ባቡር
SL ዞባዊ ባቡር regionaltåg ናብ ሱንድቢበርይን ስቶክሆልም ሰንትራልን ይኸይድ። ብ SL ዞባዊ ባቡር regionaltåg ናብ ስቶክሆልም ሰንትራል ብ30 ደቓይቕ ይእቶ።
ኣውቶቡስ
ኣውቶቡሳት ቀጻሊ ናብ አንሾፒን፡ ቨስተሮስን ኡፕሳላን ይኸዳ። ካብ ቦልስታ ናይ ኣርላንዳ መዓርፎ ነፈርቲ ቀጥታ ኣውቶቡስ ኣሎ።
ስራሕን ትካላት ናይ ምምስራት ተኽእሎታትን
ኣብ ሆቡ ኮምዩን ብዙሕ ጠቓሚ ሞያታት ኣሎ - ንኮምዩንናን ነቶም ኣብኡ ዚነብሩን ብጽቡቕ ምሓዝ። ብሓጺሩ፡ ልዑል ናይ ህይወት ደረጃ ምፍጣር። ሆቡ ኮምዩን ኣብዘን ዝመጻ ዓመታት ሓደስቲ ሰራሕተኛታት ኪምልምል እዩ። ምኽንያቱ፡ ብዙሓት ጥሮታ ኪወጹ ስለ ዝኾኑ።


text:
ፕረዚደንት ኬንያ ኡሁር ኬንያታ፡ ነቲ ኣብ ኢትዮጵያ ዝካይደ ዘሎ ኲናት ንምዕራፍ፡ ኣብ መንጎ ህወሓትን ፈደራላዊ መንግስቲ ኢትዮጵያን ዘተ ክግበር ይጽውዑ ኣለዉ።
ድሕሪ ርክብ ባይቶ ጸጥታ ሕቡራት ሃገራት፡ ኬንያታ፡ ኣብ ኒውዮርክ ኣብ ዝሃቡዎ ሓጺር ጋዜጣዊ ቃል፡ ነቲ ግጭት ወተሃደራዊ መፍትሒ የብሉን ድሕሪ ምባል፡ እቲ እንኮ መዕረፊ ዘተ ምዃኑ ተዛሪቦም። ኬንያታ ካብቲ ንላዕለዎት መሪሕነት ዘሳተፈ ዘተ ኣብ ጉዳይ ምውሓስ ሰላምን ተሳታፍነትን ክመርሑ’ዮም ናብ ባይቶ ጸጥታ ተጓዒዞም።
ሃገሮም ምስ ኢትዮጵያ’ውን ስለ እትዳወብ ኣብቲ ግጭት ዘለዎም ቅርበት ዝገለጹ ኬንያታ፡ ክልተ ተቐናቐንቲ ወገናት ኲናት ደው ከብሉን ንዘይተገደበ ሰብኣዊ ሓገዝ ክፈቕዱን ጸዊዕም።
ኬንያ ኣብ ዝሓለፈ ዓመት ንዘይቀዋሚ መንበር ባይቶ ጸጥታ ሕቡራት ሃገራት ዝበቕዐት ክትከውን እንከላ፡ ኣብቲ ወርሓዊ ዝዘውር መሪሕነት ሃገራት’ውን ኣብዚ ወርሒ’ዚ ፕረዚደንት እቲ ባይቶ ኰይና ኣላ።


text:
Radio Erena: 09 September 2018
ኤርትራን ጂቡቲን፣ ኣብ መንጎአን ዘሎ ዶባዊ ምስሕሓብ ብሰላማዊ መንገዲ ክፈትሐኦ ኣብ ስምምዕ በጺሐን።
ሚኒስተራት ጉዳያት ወጻኢ ኤርትራ፣ ኢትዮጵያን ሶማልያን ኣብ ጂቡቲ ድሕሪ ዘካየዱዎ ዑደት፣ ፕረዚደንት’ታ ሃገር እስማዒል ዑመር ገለ ብዘርኣዮ ቅሩብነት፣ እቲ ዶባዊ ምስሕሓብ ብሰላማዊ መንገዲ ክፍታሕ ምስምምሞዖም ካብታ ሃገር ዝተፈነወ ዜና ኣመልኪቱ።
ሚኒስተር ጉዳያት ወጻኢ ጂቡቲ ድሕሪ’ቲ ዘተ ኣብ ዝሃቦ መግለጺ፣ ክልቲኤን ሃገራት ዘለወን ምስሕሓብ ብሰላማዊ መንገዲ ንኽፈትሓ ባይታ ንዘጣጠሓ ኢትዮጵያን ስዑዲ ዓረብን ኣመስጊኑ።
ሚኒስተር ማሕሙድ ዓሊ ዩሱፍ ብተወሳኺ፣ ‘ኣብ መንጎ’ዘን ጎረባብቲ ሃገራት ሰላም ክፍጠር እዋኑ’ዩ’፣ ድሕሪ ምባል፣ እቲ ፍልልያት ዘምጽእ ዘሎ በበይኑ ጉዳያት ግዚኡ ሓልዩ ፍታሕ ክርከቦ’ዩ፣ ኢሉ።
ሚኒስተር ጉዳያት ወጻኢ ኢትዮጵያ ወርቅነህ ገበየሁ እውን ብወገኑ፣ እዚ ኣብ መንጎ ኤርትራን ጂቡቲን ዝጅምር ዘሎ ዘተ ሰላም ታሪኻዊ ዓወት ኣብ ዲፕሎማሲ’ዩ ክብል ገሊጹዎ።
ኣብ ወርሒ ግንቦት ናይ 2008 ዝጀመረ ዶባዊ ግጭት ኤርትራን ጂቡቲን፣ ኣብ 2010 ክሳብ 2017 ቐጠር ብመንጎኝነት ሒዛ ኣብቲ ዘሰሓሕብ ከባቢታት ራስ ዱሜራ 450 ዓቃብ ሰላም ሰራዊት ኣዋፊራትሉ ኔራ። እንተኾነ ኣብ ሃገራት ዓረብ ብሰንኪ ዝተፈጥረ ፍልልይ፣ ኤርትራ ኣንጻር ቐጠር ብምውጋና፣ ቐጠር ሰራዊታ ምስሓባ ዝዝከር’ዩ።
ፕረዚደንት ኤርትራ ምስ መንግስቲ ኢትዮጵያ ድሕሪ ዘካየዶ ሓድሽ ስምምዕ፣ ኢትዮጵያን ሶማልያን ባይቶ ጸጥታ ኣብ ልዕሊ ኤርትራ ኣንቢሩዎ ዘሎ እገዳ ክለዓል ክጽዋዓ እንከለዋ፣ ጂቡቲ ግና እቲ እገዳ ምስ ኢትዮጵያ ዘራኽብ የብሉን ብምባል ክትቃወም’ያ ጸኒሓ።
ዞባዊ በይናዊ በዓል ስልጣን ንልምዓት ማለት ኢጋድ፣ ንዕርቀ-ሰላም ኤርትራን ጂቡቲን ብሓጎስ ከምዝቕበሎ ድሕሪ ምግላጽ፣ ኣብ ዞባ ቀርኒ ኣፍሪቃ ሰላም ሰፊኑ፣ ኩለን ሃገራት ብሓባር ናብ ምዕባለ ዝግስግሳሉ እዋን በጺሑ’ዩ ኢሉ።


text:
ኣብ ከተማ ሰርጂ ምዝንጋዕ፥
ምስ ናይ ተቐማጦ ከባቢ መአከቢ ማእከል ኣብ ቱሉዝ"touleuses"፥
እንታይ ኢዩ?
ናይ ቱሉዝ"touleuses" ናይ ተቐማጦ ከባቢ መአከቢ ማእከል፥ባህላውን፤ ስፖርታውን፤ ንጥፈታት ንምግባር፥ ምስ መላእ ናይ ቤተሰብኩም ኣባላትን፤ መሓዙትኩምን፥ ከምኡውን ብሓፈሻ ንኹሉ ትቐማጣይ ናይቲ ከባቢ ከአንግድ ዝተኸፈተ መተኣኻኸቢ ማእከል እዩ።
ንመን ኢዩ ፧
ዞባ\ ዴባርትሞ
95 - Val-d'Oise
ዞባ\ ዴባርትሞ
95 - Val-d'Oise
ስለምንታይ እዩ እዚ ጉዳይ ኣገዳሲ ኾይኑ፧
ናይ ኣዝዮም ዝተፈላለዩ ንጥፈታት ተጠቀምቲ ኹኑ፣
ናይ ቱሉዝ"touleuses" ናይ ተቐማጦ ከባቢ መአከቢ ማእከል፥ኣዝዮም ዝተፈላለዩ ኣዘናጋዕቲ ንጥፈታት፥ ተቐማጦ ከባቢ፥ንነፍስ ወከፍ ነባራይ፤ በብዕድመኦምን፤ በብድልየቶምን፤ ንኹሎም ዝሰማማዕ፤ ንጥፈታት ኣዳልዩልኩም ኣሎ።
ባህላዊ ንጥፈታት ተጠቐሙ፤
ናይ ተቐማጦ ከባቢ መአከቢ ማእከል፥ዝግበሩ ዝተፈላለዩ ኣደነቕቲን ኣዘናጋዕትን ዝኾኑ ምርኢታትን፤ትያትራዊ ትርኢታትን፥ ተዘናግዑ፣
መጺኹም ልምምዳት ግበሩ፣
ናይ ተቐማጦ ከባቢ መአከቢ ማእከል፥ዝተፈላለዩ ናይ ስፖርቲ ንጥፍታት ኣዳልዩ ኣሎ፣ኣብ ወርሒ ሓንሳብ ኣብ ዝግበር ናይ ኖርዲክ"la marche nordique" ናይ እግሪ ጉዕዞ ተባሂሉ ዝፍለጥ ብእግርና ንጓዓዘሉ ጉዕዞ መጺኹም ተጸምበሩናን ምሳና ተጎዓዙን።
ብ ኸመይ ኣብርክቶይ ይሳተፍ
ብቴሌፎን ደዊልኩም ኣዛርቡና፤ ብኣካል መጺኹም እውን ርኸቡና፤
ብኣካል መጺኹም እውን ርኸቡና፤
መጺኹም ክትእዩና ንእትደልዩ ኣድራሻና
እዚ ዝስዕብ እዩ፣
ቱሉዝ ናይ ተቐማጦ
ከባቢ መአከቢ ማእከል
20 ፕላስ ደ ቱሉዝ
95000 ሰርጂ
ቁጽሪ ቴልፎንና:- 01 34 33 47 20
MAISON DE QUARTIER DES TOULEUSES
20 PLACE DES TOULEUSES
95000 CERGY
01.34.33.47.20


text:
ኣብ ኢትዮጵያ ምርጫ ቅድሚ ምክያዱ ናይ ዕርቅን ናይ መሰጋገሪ መንግስትን ክጣየሽ “ኣብሮነት” ዝተባህለ ናይ ሰለስተ ፖለቲካዊ ውድባት ጥምረት ፀዊዑ።ቦርድ ምርጫ ወሳኒ ኣካል ኣነ እየ ስለዝበለ ጥራይ ክኸውን የብሉን ዝበለ እቲ ጥምረት ቦርድ ምርጫ ኢትዮጵያ ኣብ ዝሃቦ መልሲ ብሕጊ ዝተውሃቦ ሓላፍነትን ግቡእን ንምፍጻም ፍቓድ ዝኾነ ይኹን ኣካል ኣይድልዮን ኢሉ’ሎ።
ኣብ ቀረባ ሰሙናት ብናይ ኢትዮጵያዊያን ዴሞክራሲያዊያን ፓርቲ/ኢዴፓ/፤ህብር ኢትዮጵያ ፓርትን ናይ ኢትዮጵያ ሃገራዊ ምንቅስቓስን ብዝተባህሉ ውድባት ዝተጣየሸ “ኣብሮነት ናይ ኢትዮጵያ ፌደራልዊ ሓድነት’’ ኣብ ዝሃቦ ጋዜጣዊ መግለፂ “ቐዳምነት ንሃገራዊ ድሕንነት” ኢሉ’ሎ።
ኣቶ ልደቱ ኣያሌው እዚ ምስ ህልውና ሃገር ዝተኣሳሰር ምርጫ መዓስ ይካየድ ዝብል መንግስትን ፖለቲካዊ ውድባትን ኮፍ ኢሎም ክዘራረቡን ክደራደሩን ኣለዎም ኢሎም ።
“ዝውሰን ዘለዎ በዚ መልክዕ ክኸውን ኣለዎ እምበር ሓደ ቦርድ ምርጫ ዝተብሃለ ኣካል ተላዒሉ ጉዳይ ምርጫ ዝምልከቶ ኣነ ጥራሕ እየ ኢሉ ዝውስኖ ነገር የለን።ምኽንያቱ ሃገርና ኣብ ዝተፈለየ ኩነታት እያ ትርከብ።”
ናይቲ ሓዱሽ ጥምረት መራሒ ኣቶ ይልቃል ጌትነት እውን እታ ሃገር ዘላትሉ ኩነታት ክገልፁ ከለው 86 ሰባት ክቕተሉ ከለው፣ኣብያተ ክርስቲያንን መስጊድን ክቃፀል፣ተማሃሮ ክጭወዩ፣ዩኒቨርሲቲታት እናተዓፀው፣ካብ 35 ሽሕ- 40 ሽሕ ተማሃሮ ካብ ትምህርቶም ከቋርፁ ከለው፣ክልላት 1600 ገበነኛታት ኣይንህብን ኢሉ እናቕበፁ ናይታ ሃገር ፖለቲካ ሕክምና ዘድልዮ ስለዝኾነ ክንረዳዳእ ኣለና ኢሎም።
ምኽትል ኣቦ ወንበር ኮምሽን ቦርድ ምርጫ ኢትዮጵያ ኣቶ ውብሸት ኣየለ ብወገኖም ቦርድ ምርጫ ብሕጊ ዝተውሃቦ ስልጣንን ሓላፍነትን ንምፍፃም ካብ ዝኾነ ይኹን ኣካል ፍቓድ ኣየድልዮን ኢሎም።
“በብሓሙሽተ ዓመት ምርጫ ምክያዱ ቦርድ ምርጫ ነዚ ዘፈፅም ምዃኑ ካብ ዝኾነ ይኹን ፍቓድ ክረክብ የብሉን።እቲ ሕጊ ባዕሉ እኹል እዩ።ቦርድ ምርጫ ሕጊ ናይ ምፍፃም ሓላፍነት ኣለዎ።ዝተመስረተሉ እውን ንኻልእ ዘይኮነስ ነዚ ጉዳይ እዩ።”
ኣቶ ውብሸት ወሲኾም ናይቲ ምርጫ ፕሮግራም ኣብ ምውሳን ናይ መወዳእታ ሓላፍነት ናይቲ ቦርድ እዩ እውን ኢሎም ።ምርጫ ምስ ዝምልከቶም ኣካላት ዝካየድ ምኽክር ከምዝቕፅል እውን ሓቢሮም ኣለው።


text:
መንግስቲ ኣሜሪካ ወሲኽካ ዝተፈላለዩ ወገናት ነቲ ኣብ ልዕሊ ናይ ተቓውሞ ሰልፈኛታት: መንግስቲ ኢትዮጵያ ዝወስዶ ስጉምቲ ምላሽ እንተሃብሉ`ኳ፡ መንግስቲ ግን እቲ ኣብ ልዕሊ ተቓወምቲ ዝወስዶ ጭፍለቓ ቀጺልዎ ከምዘሎ`ዩ ዝንገር። ኣብ ኣምነስቲ ኢንተርናሽናል ዳይሬክተር ምብራቕ ኣፍሪቃ ሙቶኒ ዋንየኪ፡ 'እቶም ኣብ`ቲ ኩነታት ተለቒሞም ዝተኣሰሩ ብዘይቅድመ ኩነት ክፍትሑ፡ ብፖሊስ ዝተወስደ ስጉምቲ ብናጻ ወገን ክምርመርን፡ ገበነኛታት ኣብ ፍትሒ ክቐርቡን። ድሕሪኡ መንግስቲ ኢትዮጵያ ኣብ ኣተሓሕዛ ናይ ተቓውሞ ሰልፊታት ክኽተሎ ብዛዕባ ዝግባእ ናብ ምይይጥ ዝወስድ መድረኽ ክኽፈት ተስፋ ንገብር” ኢላ።
መንግስቲ ኢትዮጵያ፡ ነቲ ማስተር ፕላን ደው ከምዘበሎን፡ ሕቶ ህዝቢ ከም ዝሰምዕን ብምግላጽ፡ እቲ ህውከት ዘለዓልዎ ጸረ-ልምዓት`ዮም ይብል። ብዙሓት ካብ`ቲ ናይ ተቓውሞ ሰልፊ ዝተለቕሙ ኢትዮጵያውያን፡ በቲ ኣሰሓሓቢ ጸረ-ሽበራ ሕጊ ተታሒዞም ከምዘለዉን፡ ንመስቀይትን ካልእ ሕማቕ ኣተሓሕዛን ተቓሊዕም ከምዝርከቡን ተሓለቕቲ ሰብኣዊ መሰላት ይገልጹ።
ምሉእ ትሕዝቶ አብዚ ምስማዕ ይኸአል።


text:
ድምጻዊ ዮውሃንስ እስቲፋኖስ፡ "ኣብ ገዛና ዳርጋ ክፍሊ 'ሳንሱር' ኣነ እየ"
ኣብ ቀይሕ ባሕሪ ምስ ዓሳ ዝዓበየት ጓል ሰምሃር ኣብ ቅድሚቱ ሕልው ትብል ኣላ።
መሓዙቱ፡ ዝያዳ ካብቶም ኣብ ወሰን ባሕሪ ዝነበሩ ፍጥረታት፡ ፅምዲ ኣዒንቶም ናብታ ጓል ሰምሃር ወደቐ። ንሱ ድማ ብቓላት ክስእላ መረጸ።
ምፅዋዕ ንዙረት ምስታ ዝፈትዋ ጓል
ተበገስና ጉዕዞ ምስቲ ጥዑም ዕላል፤ ዝብላ ክልተ ተለላታት ግጥሚ ብዜማ ኣሰንዩ ጽሓፈ።
ቀጸለ።
እዋን ዕራርቦ ኣብ ገምገም ኮፍ ኢልና
ማዕበል ተላዒሉ ወሰን ፀፊዑና
ኣይርስዖን እየ ዕላል ጸወታና
ኣብ ባሕርን ከተማን ኣብ ዙረት 'ከለና . . .
ብዛዕባ ገዲም ድምፃዊ ዮውሃንስ እስቲፋኖስ'የ ዘዘንትወልኩም ዘለኹ።
ኣብ ዘበነ ደርግ ኣብ ሰምበል ኣባል ኦርኬስትራ ፖሊስ ነይሩ።
ኣብቲ እዋን ኣብ ዝነበረ ብፖሊስ ዝምእዘዝ ማርሽ ባንድ ትራምፔት ይጻወት ነይሩ።
ደሓር እዩ ናብቲ ኦርኬስትራ ተዛዊሩ ድምጻዊ ኰይኑ። "
ህይወተይ ኣብ ሙዚቃ እዩ ተመስሪቱ" ዝብል ድምጻዊ ዮሃንስ ኣብ ካልእ ዓውዲ ህይወት ኣትዩ ኣይፈልጥን።
ዮውሃንስ፡ ሸውዓተ ካሴታትን ብርክት ዝበሉ ንጽል ደርፍታትን ዝርከቡዎም ልዕሊ 95 ደርፍታት ናብ ህዝቢ ዘቕረበ ስነ ጥበባዊ እዩ።
ኤዱ ምንኣስ ቦኽሪ ወዱ እያ ነይራ። ኣብ ገዛ ከኣ ሳንዱ ዝብል ስም ሕንቃቐ ነይሩዋ።
ኤዱ ጓል ኣርባዕተ ዓመት እናሃለወት እያ ብሰንኪ ሕማም ዓሪፋ። ንጓሉ መዘከርታ ደርፊ ከስምዐኒ እንከሎ ኣዒንቱ ቅጽርጽር ይብላ።
ኤዱ እንዶ በሉለይ ሳንዱ ካልኣይ ስማ
ኣኺሉዋ ድዩ ብኡ ድያ ጠሊማ
ምስ ሰብ ድዩ ምስ እዝጊ ዝላዘቦ
ሳንዱ ጓለኡ ከይዳ ብዓንተቦ
ዕድለይ ኰይኑኒ ንመን ክህቦ . . .
ገምጋም ደርፍታት ትግርኛ ብዓይኒ ዮውሃንስ
ኣብዚ እዋን'ዚ ንፉዓት ሙዚቀኛታት ተፈጢሮም ኣለዉ ኢሉ ይኣምን።
"ንፉዓት ሙዚቀኛታትን ደረፍትን ኣለዉ። ሙዚቃኛታት ድማ ካብቲ ናይ ቀደም ሎሚ ይበዝሑ። ግን ናይ ልምምድ ግዜ የብሎምን" ብምባል ሓሳቡ ይህብ።
ንሱ ኣባል ፖሊስ ኦርኬስትራ እናሃለወ፡ መዓልቲ ምሉእ ስርሐይ ኢሎም ኣብ ሙዚቃ ይውዕሉ ምንባሮም ይዝክር።
"ሎሚ ግን ኣብ ስቱድዮ ጥራይ ኰይኑ ሓይልና፤ ኣብ መድረኽ ንሰንፍ ኣለና" ብምባል ይነቅፍ።
"ድምጻዊ ዝበሃል ኣብ መድረኽ ክፍተን እንከሎ እዩ፤ ኣብ መድረኽ ወፂኡ ዘይደርፍ ድምጻዊ ክበሃል ኣይኽእልን። ብዙሕ ጥዑም ድምጺ ዘለዎ ሰብ ኣሎ፤ ግን ብዝተፈላለዩ ምኽንያታት ተኸዊሉ እንከሎስ ካልእ ብሓይሊ ነጢሩ ኣቲዉ እሞ ድማ ብስቱድዮ ተሸፊኑ ክደርፍ ልክዕ ኣይኰነን፤ ሰብ ዓቕሙ ክፈልጥ ኣለዎ" ይብል ዮውሃንስ።
ብደቁ ዝተተከአ ድምፃዊ
ድምጻውያን ሰምሃርን ዳናይትን፡ ወላዲኤን ኣብ ገዛ ክራር እናወቕዐ ክደርፍ እንከሎ እናረኣያ እየን ዓብየን።
ወግሐጸብሐ ዝሰምዐኦ ዝነበራ ሙዚቃ ኣብ ልበን ሓዲሩ። እንተ ወላዲኤን ቅድሚ ቀዳድም ንኽመሃራ እዩ ዓብዪ ጻዕሪ ኣካይዱ።
"ሰምሃር ክሳብ ሳዋ ወሪዳ ተማሂራ እያ፤ ዳናይት እውን ክሳብ ዩኒቨርሲቲ በጻሓ። ኣብ ዓዲ ቀይሕ ዩኒቨርሲቲ ዝመሃር ወደይ እውን ኣሎ። ራይሞክን ቶማስን እውን ብሙዚቃ ንፉዓት እዮም።
. . . ከም ስድራ ትምህርቲ ንጸቕጠሉ ኢና፤ ትምህርቲ እንድሕር ዘየለ ኩሉ የለን። ሰምሃርን ዳናይትን ትምህርቲ ከይወደኣ ኣብ ሙዚቃ ከይኣትዋ ኢና ከልኪልናየን፤ ምስ ወዳኣ እየን ኣትየ" ብምባል ንትምህርቲ ልዑል ግምት ከም ዝህብ ይገልጽ።
"ኣብ ገዛና ዳርጋ ክፍሊ 'ሳንሱር' ኣነ እየ"
ድምጻውያን ሰምሃርን ዳናይትን ክደርፋ እንተዀይነን ዝወሃበን ግጥምን ዜማን ብዮሃንስ ኣቢሉ እዩ ዝሓልፍ።
ስቕ ኢሉ ኣይርእየንን። ብኹለመዳይ ኢዱ ኣእትዩ ይሳተፍ። ግጥምን ዜማን የሰናድእ፤ ሙዚቃ የወሃሃድ።
"ዳርጋ ኣብታ ገዛ ክፍሊ ንሳሱር እየ" ይብል ክምስታ ሓዊሱ።
ብተመሳሳሊ ቶማስ ኣብ ዩኒቨርሲቲ እናተመሃረ ኦርጋን ስለ ዝመለኸ ንቲ ካልእ ወዱ እውን ጊታር ክመሃር ብምግባር "ጆን ፋሚሊ" ዝበሃል ባንድ ንምምስራት ውጡን ኣለዎም።
ዮውሃንስ እውን ዕድሚኡ ምሉእ ኣብ ሙዚቃ እዩ ዝነጥፍ፤ ካብ ሙዚቃ ኣይወጽአን። ገና ሕዚ እውን ዝሰርሐን ሸውዓተ ሓደሽቲ ደርፍታት ኣለዎ። ብመልክዕ 'ክሊፕ' ቀሪጹ ናብ ህዝቢ ከቕርቦ ይሓስብ ኣሎ።
ደርፊ ትግርኛ ንኽምዕብል እንታይ ይገበር?
ዮውሃንስ ኣብ ኣብ ዓውዲ ሙዚቃ ንነዊሕ ዓመታት ጸኒሑ፤ ብዙሕ ተዓዚቡ እዩ።
ደርፍታት ትግርኛ ብፍላይ ኣብ ኤርትራን ትግራይ ክምዕብል እንድሕር ድኣ ኰይኑ እንታይ ይገበር ንዝብል ሓሳቡ ይህብ።
"ሓንቲ ጥርንፍቲ ባንድ ንነዊሕ ግዜ ብሓንሳእ ክትሰርሕ ኣለዋ። ወላ ዝተፈላለያ ባንድታት ይሃልዋ ጥርኑፋት ኰይነን ከም ኣሕዋት እንዳተማኸሩ ክሰርሑ ኣለዎም። ምዕባለ ዝርአ ኣብ ሕብረት እዩ።
. . . ኣብ ሓንቲ ጉጅለ ባህሊ ሓቢርካ ንነዊሕ እንድሕ ጸኒሕካ ምዕባለ ኣሎ። ልምምድ ከይገበርካ፣ ነነጢርካ እናመጻእኻ ትሰርሕ እንድሕር ኰይንካ ሙዚቃ ክመጽእ ኣይክእልን እዩ" ይብል።
ብኣንጻሩ፡ ኣብዚ ሕዚ እዋን ዳርጋ ባንድ ምሉእ ብሓደ ሰብ ኣብ ዝውከለሉ ግዜ በጺሕና ኣለና።
ሓደ ሰብ በይኑ ናይ ብዙሓት ድምጻውያን ደርፊ ቀሪጹ 'ብሜሞሪ ፍላሽ' በይኑ መርዓ ሒዙ ይውዕል።
ናብቲ ብሓባር ኰይንካ ተደጋጊፍካ ዝስረሐሉ ዝነበረ ባንድ ምምላስ ኣይኸብድን ዶ? ዝብል ሕቶ ይለዓል እዩ።
ኣብ ሓደ ስራሕ መጀመርታ ዕግበት እዩ ክቕድም ዘለዎ ዝብል ድምጻዊ ዮውሃንስ፡ ሕብረተስብና ገንዘብ ስለ ዘውሕዶ ውሑዳት ከይዶም ነቲ ውራይ ይሰርሑዎ፤ እምበር ምሉእ ባንድ ነታ ዳስ ከመይ ገይሩ የማዕርጋ ይመስለካ? ብምባል ሓሳቡ የካፍል።
ቀዳመይቲ ካሴት ድምጻዊ ዮውሃንስ እስቲፋኖስ "ሙለይ" ኢያ ትብል።
ሓደ ሽሕ ቅርሺ ድማ ተሸይጣ። ንሱ እውን ብፖሊስ ኦርኬስትራ ተሰሪሑ ተባሂሉ እዩ ከቢሩ እምበር ካውኡ ንታሕቲ ዝኽፈሉ ነይሮም እዮም።
"ሙለይ" ጥዕምትን መስቆንቈኒትን ደርፊ እያ።
"ሙለይ ሙለይ በልዋ ሙለይ
ሙለይ ናበይ ኣቢላ ሙለይ
ኣሻቒላቶ ልበይ ሙለይ በልዋ ሙለይ"
ኢትዮጵያን ኤርትራን ኣብ ጐንጺ ብምእታወን ደርፊ ትግርኛ ኣዝዩ ከም ዝተሃሰየ ብዙሓት ይዛረቡ።
ካብ ክልቲኡ ሃገር ብኽንደይ ፃዕርን ድኻምን ዝተሰርሐ ሙዚቃ ኣደዳ ነጋዶ ኰይኑ ጸኒሑ። ሕዚ ምስቲ ተጀሚሩ ዘሎ ሰለማዊ ርክብ ክሓይሽ እዩ ዝብል እምነት ኣለዎ ድምጻዊ ዮሃንስ።
"ካብቲ ዝጸንሐ ክሓይሽ እዩ ዝብል እምነት ኣለኒ፤ ጽቡቕ ዕድል ኣለና ንመጻኢ" ብምባል ይትስፎ።


text:
መደብ ክታበት ንቈልዑVaccinationsprogrammet för barn - tigrinska
ኵሎም ኣብ ሽወደን ዝቕመጡ ቈልዑ ጸረ ዓሰርተ ክልተ ሕማማት ክታበት ክወስዱ ዕድል ይወሃቦም። እዚ፡ እቲ ቈልዓ ብኸቢድ ንኸይሓምም ንምክልኻል እዩ። እቶም ክታበታት ካብ ክፍሊት ብናጻ እዮም ዝወሃቡ።
ቈልዑ ጸረ ኣየኖት ሕማማት እዮም ዝኽተቡ?
ኵሎም ኣብ ሽወደን ዝቕመጡ ቈልዑ ጸረ እዞም ዝስዕቡ ሕማማት ክታበት ይቕረበሎም፦
- ዲፍተሪያ
- ትኽትኽታ
- ተታኑስ
- ፖልዮ
- ሀሞፊልስ ኢንፍሉወንሳ ዓይነት በ
- ነውሞኮኩስ
- ንፍዮ
- ጽግዕ
- ሩበላ
- ሮታ ቫይረስ
- ወይቦ ዓይነት በ
- ሆፐቨ - ሰብኣዊ ፓፒሎማ ቫይረስ።
መብዛሕትኡ ግዜ ነቲ ቈልዓ ብሓንቲ መርፍእ ሓያሎ ክታበታት ይወሃቦ።
ክታበት ካብ ከበድቲ ሕማማት ይከላኸል
ክታበት ቈልዑ በዞም ኣብ ላዕሊ ዝተጠቕሱ ሕማማት ብኸቢድ ንኸይሓሙ ይከላኸለሎም።
ከም’ውን እቲ ክታበት እቲ ሕማማት ንኸይላባዕ ይከላኸል።.
ክታበት ዘተኣማምን መድሃኒት እዩ
ውላድካ ክኽተብ ምግባር ብወለንታ እዩ።
ኣገልግሎት ክንክን ሕማም ኵሉ ሰብ ክኽተብ ይመኽሩ።
ክታበት ዘተኣማምን መድሃኒት እዩ።
ቈልዓ መዓስ እዩ ዝኽተብ?
ቈልዑ ኣብ እዋን ዕብየቶም ሓያሎ ግዜ ይኽተቡ።
ናይ መጀመርታ ክታበት እቲ ህጻን ዕድሚኡ ሽዱሽተ ወርሒ ከሎ ይወሃቦ።
ካብ ካልኦት ሃገራት ናብ ሽወደን ዝገዓዙ ቈልዑ
ቈልዑ ኣየኖይ ክታበታት ከም ዝወሃቦም ካብ ሃገር ናብ ሃገር ይፈላለ እዩ።
ካብ ሽወደን ወጻኢ ኣብ ካልኦት ሃገራት ዝተወልዱ ቈልዑ ዝያዳ ክታበት ክወስዱ ከድልዮም ይኽእል እዩ።
ንናይ ውላድካ ክታበታት ዝምልከት ሕቶታት ምስ ዝህልወካ፡ ምስ ሓደ ካብዞም ዝስዕቡ ክትራኸብ ትኽእል ኢኻ፦
- ማእከል ክንክን ጥዕና ቈልዑ፡ BVC
- ጥዕና ተምሃሮ ኣብ ቤት ትምህርቲ (elevhälsan)
- ሓደ ማእከል ክንክን ጥዕና (vårdcentral)
ነቲ ቈልዓ ከመይ ገይረ ክቐራርቦ እኽእል?
ቅድሚ ክታበት እቲ ቈልዓ እኹል ዕረፍትን መግብን ዝረኸበ ክኸውን ጽቡቕ እዩ።
ይኹን’ምበር ጸረ ሮታ ቫይረስ ዝኽተብ ቈልዓ ኣቐዲሙ ክበልዕ የብሉን።
እቲ ቈልዓ ምስ ዝጭነቕ
ገሊም ቈልዑ መርፍእ ምውጋእ ከፍርሖም ወይ ከሕምም እዩ ኢሎም ክፈርሑ ይኽእሉ እዮም።
ነቲ ቈልዓ እቲ መሰርሕ ክታበት ቅልጡፍ ከም ዝኾነ ንገሮ። ቁሩብ ከም ዘሕምም ግን ቀልጢፉ ከም ዝሓልፍ እውን ንገሮ።
እቲ ቈልዓ እንተ ሓሚሙ
እቲ ቈልዓ ክኽተብ ቆጸራ ተታሒዝዎ ነይሩ ግን ምስ ዝሓምም፡ ምስ ማእከል ክንክን ጥዕና ቈልዑ BVC ወይ ጥዕና ተምሃሮ ኣብ ቤት ትምህርቲ ርክብ ግበሩ። ሓድሽ ቆጸራ ምሓዝ ከድልየኩም ይኽእል እዩ።
ክታበት ብኸመይ እዩ ዝወሃብ?
ክሳብ ደቂ ሓሙሽተ ዓመት ዝዕድሚኦም ቈልዑ ኣብ BVC ይኽተቡ።
ትምህርቲ ዝጀመሩ ቈልዑ ኣብ ጥዕና ተምሃሮ ኣብ ቤት ትምህርቲ ይኽተቡ።
እቲ ቈልዓ መርፍእ ይውጋእ
ትሕቲ ሓደ ዓመት ዝኾኑ ቈልዑ መብዛሕት ግዜ ኣብ ሰለፎም መርፍእ ይውግኡ።
ልዕሊ ሓደ ዓመት ዝዕድሚኦም ቈልዑ ኣብ ላዕለዋይ ክፋል ቅልጽሞም ነቲ መርፍእ ይውግእዎ።
ጸረ ሮታ ቫይረስ ክታበት ነቲ ቈልዓ ኣብ ኣፉ ይወሃቦ
ክታበት ጸረ ሮታ ቫይረስ ብነጠብጣብ ዓይነት ይወሃብ።
እቲ ክታበት ነቲ ቈልዓ ኣብ ኣፉ ይወሃቦ።
እቲ ፈሳሲ ሙቁር ጣዕሚ ኣለዎ።
ድሕሪኡ እቲ ቈልዓ ከመይ ይስምዖ?
ኣብቲ እቲ ቈልዓ መርፍእ ዝተወግኣሉ ቦታ ቁሩብ ቃንዛ ክገብረሉ ይኽእል እዩ።
ድሕሪ ምኽታብ እቲ ቈልዓ ቁሩብ ሕማም ክስምዖ ልሙድ እዩ። እቲ ቈልዓ ንኣብነት ረስኒ ክገብረሉ ይኽእል እዩ። መብዛሕትኡ ግዜ ቀልጢፉ ይሓድግ እዩ።
እቲ ቈልዓ ድሕሪ ናይ ሮታ ቫይረስ ክታበት ምውሳዱ ዕግርግር ክብሎን ከብዱ ከሕምሞን ይኽእል እዩ።
መዓስን ናበየናይ ሕክምናን እየ ክኸይድ ዘለኒ?
መብዛሕትም ዝተኸተቡ ቈልዑ ምስ ሕክምና ርክብ ምግባር ኣየድልዮምን እዩ።
ሕቶታት ምስ ዝህልወካ ወይ ምስ ትሻቐል ምስቲ እቲ ቈልዓ ዝተኸተበሉ ክሊኒክ ርክብ ግበር።
ብዛዕባ እንታይ ክትገብር ከም ዘለካ ሓገዝ ምስ ዘድልየካ ናብ ቍጽሪ ተሌፎን 1177 ደውል። እተን ዝምልሳልካ ኣለይቲ ሕሙማት እየን። ንሰን ሽወደንኛን እንግሊዝኛን ይዛረባ እየን። ሓደ ሓደ ግዜ ብኻልኦት ቋንቋታት ሓገዝ ምርካብ ይከኣል እዩ። ብናይ ወጻኢ ሃገር ቍጽሪ ተለፎን ምስ እትድውል፡ ናብ 0046 771-11 77 00 ደውል።
ህጹጽ ምስ ዝኸውን
እቲ ቈልዓ ኣብ ከብዱ ብርቱዕ ቃንዛ እንተ ገይርሉ ብቕልጡፍ ምስ ሕክምና ርክብ ግበር። ምስ ሓደ ካብዞም ዝስዕቡ ክሊኒካት ርክብ ግበር፦
- ሓደ ማእከል ክንክን ጥዕና
- ሓደ ተርኛ ክፉት ዝኾነ ክሊኒክ።
ዕጹው ምስ ዝኸውን፡ ንሕክምና ናብ ሓደ ክፍሊ ህጹጹ ረድኤት ኪድ።
እቲ ቈልዓ ኣካላቱ ምሉእ ብምሉእ ምስ ዝደክም ቀልጢፍካ ናብ 112 ደውል።


text:
ፋሽስታውያንን ወረርትን ሓይልታት ህዝቢ ትግራይ ብጥሜት ንምፅናትን ንምንብርካክን ዝገብርዎ ዘለዉ ዝተዋደደ ግፍዒ ጀኖሳይድ ብሓድነታዊ ቅልፅምና ክፍታሕ እዩ ክብሉ ኣብ ከተማ መቐለ ዘተዓቆቡ ተመዛበልቲ ዞባ ምዕራብ ትግራይ ገሊፆም፡፡
ፋሽስታውያንን ወረርትን ሓይልታት ህዝቢ ትግራይ ኣብ ውራይ ልምዓት እናሃለወ ግዘ መሪፆምን ተሊሞምን ብልፍንትን መዝረን ኣብ ልዕሊ ወዲ ሰብ ክፍፀም እዩ ኢልካ ዘይትሓስቦ ደረት አልቦ ግፍዒ ይፍፅሙ ከምዘለዉ እቶም ተመዛበልቲ ሓቢሮም፡፡እቶም ፋሽስታውያን ኣብ ምዕራብ ትግራይ ንዝነብር ህዝቢ ዝቅተል ቀቲሎም ነቲ ካብ ሞት ኣምሊጡ ኣብ መዕቆቢ ማእከላት ዝኣተወ ድማ ሓገዝ ብምክልካል ብጥሜት ክፀንት ኮነ ኢሎም ይሰርሑ ከም ዘለዉ ሓቢሮም፡፡
ኣብ ዝሓፀረ እዋን ሓገዝ እነተዘይቀሪቡ ኣብ መዕቆቢ ማእኸላት ዘሎ ተመዛባሊ ግዳይ ሞት ከምዝከውን ዝሓበሩ እቶም ተመዛበልቲ ማሕበረ ሰብ ዓለም ህፁፅ ፍታሕ ከቀምጥ ፀዊዖም፡፡ ፋሽስታውያንን ወረርትን ሓይልታት ብኩሉ ኣንፈት ከቢቦም ህዝቢ ትግራይ ብጥይትን ጥሜትን ንምፅናት ዝገብርዎ ዘለዉ ዝተዋደደ ግፍዒ ንምምካት ህዝብን መንግስትን ትግራይ ዘካይዶ ዘሎ ቃልሲ ከምዝዕወትን ካብኦም ዝድለ ኩሉ ከምዝገብሩን እቶም ተመዛበልቲ ኣረጋጊፆም፡፡
ብጎይተኦም ተኸስተ


text:
ኣኼባ ገለ ዜጋታት ክልቲኤን ሃገራት፣ መፃኢ ርክብ‘ምበር ንድሕሪት ተመሊሱ ንዝተፈጥሩ ፀገማት ንምግምጋምን ንምእራምን ዓቅሚ ከምዘይብሉ ኣጋይሽና ይሕብሩ።ብመሰረት'ዚ መንግስታት ኢትዮጵያን ኤርትራን ተፋቀሩ ክብሉ ክንፋቀር፣ተዋግኡ ክብሉና ከለው ንጣፋእ ክንከውን ኣይግባእን'ውን ይብሉ።
ኣብ መላእ ክፍላተ-ሃገራት ኣሜሪካን ካልኦት ሃገራትን ጨንፈራት ንምቋም፣ኣብ ኢትዮዽያን ኤርትራን እንተተኻኢሉ ኣኼባ ንምስላጥ'ውን መደብ ኣሎ ኢሎም።
ተሳተፍቲ‘ቲ ኮንፈረንስ ዝነበሩ ኣቶ መኮንን ወልደገብርኤን ኣቶ ያዕቆብ እንድርያስን ኣጋይሽ መደብ ህዝቢ ምስ ህዝቢ‘ዮም።
ምሕዝነታዊ ርክብ ኢትዮጵያን ኤርትራን ራብዓይ ዓመታዊ ዋዕልኡ ኣሰላሲሉ
- በትረ ስልጣን
ናይ ሎሚ ዘበን መደባት ነፂሩ
ኣኼባ ገለ ዜጋታት ክልቲኤን ሃገራት፣ መፃኢ ርክብ‘ምበር ንድሕሪት ተመሊሱ ንዝተፈጥሩ ፀገማት ንምግምጋምን ንምእራምን ዓቅሚ ከምዘይብሉ ኣጋይሽና ይሕብሩ።ብመሰረት'ዚ መንግስታት ኢትዮጵያን ኤርትራን ተፋቀሩ ክብሉ ክንፋቀር፣ተዋግኡ ክብሉና ከለው ንጣፋእ ክንከውን ኣይግባእን'ውን ይብሉ።
ተወሳኺ
-
07/10/2022
ህልቂት ላምፐዱሳ ድሕሪ ትሽዓተ ዓመት
-
-


text:
ኤርትራ ዲፕሎማስያዊ ለውጢ እንተገበረት’ኻ ግን እሱራት ገና ኣይተፈትሑን ክብል ተሓላቂ ሰብኣዊ መሰላት ሁማን ራይትስ ዎች አፍሊጡ።
እቲ ትካል ወሲኹ ኣብ ቀረባ ዝተገብረ ማእሰርቲ ሚንስተር ፋይናንስ ነበር ብርሀነ ኣብርሀ’ውን ሜላ ጭቆና ቀፂሉ ከምዘሎ ዘርኢ ዘሻቅል ምልክት’ዩ ኢሉ’ሎ።
ኤርትራ ምስ ኢትዮጵያ ስምምዕ ሰላም ድሕሪ ምግባራ ኣብ ኤርትራ ነቶም ንብዙሕ ዓመታት ዝተኣሰሩ እሱራት ፖሎቲካ ለውጢ ክመፅእ’ዩ ዝብል ተስፋ እንተነበረ’ኻ ዛጊት ዝተራእየ ለውጢ የለን ክብላ ኣብቲ ተሓላቂ ሰብኣዊ መሰላት ዳይሬክተር ምብራቅ አፍሪቃ ማርያ ብርነት ንሬድዮ ድምፂ ኣሜሪካ ገሊፀን።
ኤርትራ እሱራት ክትፈትሕን መሰል ሓሳብካ ናይ ምግላፅ ገደብ ኣልቦ ሃገራዊ አገልግሎት ናብ 18- አዋርሕ ክትመልስን እቲ ጉጅለ ፀዊዑ።
ብዛዕባ’ዚ መግለፂ ሁማን ራይትስ ዎች ምላሽ መንግስቲ ኤርትራ ንምርካብ ዝገበርናዮ ፈተነ ኣይሰለጠን።
እቲ ጉጅለ ተሓላቂ ሰብኣዊ መሰላት ዘውፅኦ ናይ ፅሑፍን ቪድዮን መግለጺን ከምኡ’ውን ድምጺ ኣሜሪካ ምስ ናይቲ ጉጅለ ዳይሬክተር ምብራቅ ኣፍሪቃ ዘካየደቶ ቃለ-መጠይቅ ኣብዚ ምስማዕ ይክኣል።


text:
Radio Erena: 18 February 2020
ንዋና ኣሰናዳኢ ኣሰና፣ ጋዜጠኛ ኣማኑኤል ኢያሱ ብጸባን እንቛቑሖም ዘጥቅዐ ደጋፊ ህግደፍ፣ ብቤት ፍርዲ ዓዲ እንግሊዝ ገበነኛ ተባሂሉ።
እቲ ያቖብ ገብረመድህን ዝተባህለ ኤርትራዊ ደጋፊ ህግደፍ፣ በቲ ቅድሚ 4 ኣዋርሕ፣ ኣብ ልዕሊ ጋዜጠኛ ኣማኑኤል ኢያስኡኡ ዝፈጸሞ ገበን፣ ንክልተ ዓመታት ኣብ መዝገብ ዝጸንሐ ናይ ማእሰርቲ መጠንቀቕታን 600 ፓውንድ ካሕሳን ክኸፍል ተፈሪዱ።
ብዘይካ’ዚ ንኣስታት 5 ዓመታት ጋዜጠኛ ኣማኑኤል ኢያሱ ኣብ ዘለዎ ከባቢ ከይርከብ፣ ሎሚ 18 ለካቲት ኣብ ዝወዓለ መጋብኣያ ትእዛዝ ተዋሂቡዎ።
እቲ ንድሕነት ቆልዑን ህዝቢን ኣብ ግምት ዘየእተወ ዝተባህለ ደጋፊ ህግደፍ ያቖብ ገብረ መድህን፣ ንሓደ ወርሒ፣ ኣብ ሰዓታት ናይ ምሸት ክሳብ ወጋሕታ ካብ ገዝኡ ከይወጽእን ምንቅስቓሳቱ ዝከታተል መሳርሒ ክእሰረሉን ምዃኑ’ውን ተፈሊጡ ኣሎ።
ያቆብ ገብረመድህን ኣብ 2018’ውን ኣብ ለንደን ኣብ ልዕሊ ዝነበር ደቡብ ኣፍሪቃዊ ጋዜጠኛ፣ ንመንግስቲ ኤርትራ ዝነቕፍ ዓንቐጻት ብምርግሑ ተመሳሳሊ መጥቃዕቲ ኣካይድሉ ምንባሩ ይዝከር።
==============


text:
ግብረ ሰዶም ማለት:
ሓደ ወዲ ንሓደ ወዲ ከፍቅሮ ከሎ
ወይ ድማ ሓንቲ ጓል ምስ ካልእ ጓል ፍቕሪ ክሕዛ ከሎ ማለት እዩ።
እዚ ማለት ብናይ ክልቲኦም ድሌት ነንሓድሕዶም ስጋዊ ርክብ ክፍጽሙ ከለዉ እውን እዩ።
ሰባት፡ ሽቩል ንወዲ ለስቢሽ ድማ ን ጓል እንዳበሉ የሰምይዎም።
ከምዚ ዓይነት ነገር ከይፈተኻ እንተ ጌርካ፡
ናይ ስጋዊ ርክብ ዓመጽ ጌሮም ማለት እዩ።
እዚ ኩልኩል እዮ። ዓበይቲ ንትሕቲ ዕድመ ከምዚ ንኸምዚ ተግባር ምስ ዝግድድዎም ብኸቢድ ገበን ይፍርዱ።
ሓንቲ ንእተይ ታሪኽ ክንነግረካ:
ኣብ ሓንቲ ገረብ ደዪብካ ኣብ ሕንቲ ጨንፈር ኮፍ ትብል።
ሃንደበት ሓደ ሰብ ናብቲ ገረብ ደዪቡ ካብቲ ጨንፈር ደፊኡ የውድቐካ።
ወዲቕካ ቃንዛ ትመውት።
ምውዳቕካ ናትካ ጉድለት ኣይኮነን ነይሩ።
ሓደ ሰብኣይ ኢዩ ደፊኡካ።
ናብቲ ገረብ መሊስካ ምስ ደየብካ ዋላ ሓደ ሰብ የለን።
ከም እንደገና ግን ኣይትወድቕን ኢኻ።
ተደሊኻ ኣብኡ ኮፍ ትብል ተደሊኻ ኣብ ካልእ ጨናፍር ትኸይድ።
ስለ ዝተደፋእካ ኢኻ እምበር፡ ኩሉ ግዜ ካብ ገረብ ትወድቕ ማለት ኣይኮነን።
እዚ ማለት: ሰብ ብስጋዊ ርክብ ስለ ዝዓመጸካ ግብረ ሰዶማዊ ኢኻ ማለት ኣይኮነን።
ግብረ ሰዶም ዲኻ ትፈቱ ወይ ኣይኮንካን ባዕልኻ ቀስ ኢልካ ክትፈልጥ ኢኻ።
ምስ ካልእ ወዲ ፍቕሪ ክሕዘካ ከሎ እዩ ዝፍለጠካ።


text:
ኣቶ ሬድዋን ሑሴን ኣብቲ ምስ ሮይተርስ ዘካየዱዎ 45 ደቒቓ ዝወሰደ ቃለ ምልልስ ነቲ እቶም ቀዳማይ ሚኒስትር ኣብ ባይቶ ወከልቲ ዝሃቡዎ መብርሂ ዘራጉድ እዩ።
"ኣብ ማይ ካድራ ቁፅሪ ዝሞቱ ልዕሊ 700 እዩ ካብኡ ንላዕሊ እውን ክኸውን ይኽእል እዩ" ድሕሪ ምባል ኣብ ካልኦት ከተማታት ክልል ትግራይ ግን መከላኸሊ ሰራዊትና ኮነ ሓይሊ ኣየርና ዝቐተሎ ንፁሃን ሰብ የለን ንዝብል ቀዳማይ ሚኒስትር ኣብይ ዝሃቡዎ መብርሂ ኣረጋጊፆም ኣለው።
ኵናት ብከመይ ተላዒሉ ንዝብል ሕቶ ሮይተርስ ናይ መንግስቶም ኣረኣእያ ብዝርዝር ተዛሪቦም።ኣብዚ እዋን እዚ ኣመራርሓ ህወሓት ፍልይ ዝበለ ሜላ ቓልሲ ክንስዕብ ኢና ምባሎም ስዒቡ ከምቲ ኣብ 1960ታት ዝገበሩዎ ውግእ ድቢያ ወይ ብረታዊ ቓልሲ ክጅምሩ ይኽእሉ እዮም ንዝብል ካብታ ጋዜጠኛ ንዝቐረበ ኣናሽዮምዎ ኣለው።
እዚ ከምዚ ኢሉ ከሎ ወሃቢ ቃል ህወሓት ኣቶ ጌታቸው ረዳ ሎሚ ኣብ ዝለኣኹዎ ናይ ቲዊተር መልእኽቲ "ኵናት ኣብ ሰለስተ ግንባራት ሓምሳ ኪሎ ሜትር ኣብ ዝርሕቐቱ ኣብ ዝካየደሉ ዘሎ ኣብዚ ሕዚ እዋን እዚ ኢሳያስን ኣብይን ብዘይ ብኣልማማ ይድብድቡ ኣለው።እቶም ግዳያት ኸኣ ፍሉጥ እዩ ሰላማዊያን ሰባት እዮም"ኢሎም ኣለው።
አብ ክልል ትግራይ ኣገልግሎት ስልክን ኢንተርኔትን ስለዘየሎ እቲ ኸባቢ ክኣ ንነፃ ጋዜጠኛታት ክፉት ብዘይምዃኑ እዚ ብነፃ ወገን ክረጋገፅ ኣይክኣለን።


text:
Radio Erena: 02 March 2015
ተቓወምቲ የመን ንከተማ ሰንዓ ድሕሪ ምቑጽጻሮም፣ ትማሊ 1 መጋቢት ካብ ኢራን ዝተበገሰት ናይ መጓዓዝያ ነፋሪት ኣብታ ከተማ ኣብ ዝርከብ መዓርፎ ነፈርቲ ዓሊባ።
እታ ሰራሕተኛታት ትካላት ግብረ ሰናይ ዝርከብዎም ኢራናውያንን ዝተፈላለየ ረዲኤትን ጽዒና ካብ ቴህራን ብቀጥታዊ በራር ናብ ሰንዓ ዝዓለበት ነፋሪት፣ ተቓወምቲ ሑቲ ነታ ከተማ ድሕሪ ምቑጽጻሮም ኣብ ሰንዓ ዝካየድ ዘሎ ናይ መጀመርያ ኣህጉራዊ በረራ’ዩ።
ንከተማ ሰንዓ ካልእ ስትራቴጂኣዊ ኣገዳስነት ዘለዎ ክፋል እታ ሃገር ተቖጻጺሮም ዝርከቡ ኣመንቲ ሺዓ ዝኾኑ ተቓወምቲ ሑቲ፣ ኣቐዲሞም ምስ መንግስቲ ኢራን ኣብ ዝኸተምዎ ስምምዕ፣ ኣብ መንጎ ክልትኤን ሃገራት ኣብ ሰሙን 14 ናይ መጓዓዝያ በረራታት ክካይድ ዝብል’ዩ።
በዚ መሰረት ድማ ካብ ኢራን ዝተላእከት ንብረት መንገዲ ኣየር ማንሃን ዝኾነት ኤርባስ 310 ዝዓይነታ ናይ መጓዓዝያ ነፋርቲ ፈላሚ በረርኣ ብምክያድ ናብ ሰንዓ ኣትያ።
እታ ኢራናውያንን ዝተፈላለየ ሓገዝን ዝጸዓነት ነፋሪት ሰንዓ ኣብ ዝርከብ መዓርፎ ነፈርቲ ኣብ ዝዓለበትሉ ብርክት ዝበሉ ሓለፍቲ ተቓወምቲ ሑቲ ድሙቕ ኣቀባብላ ከምዝገበሩላ’ውን ክፍለጥ ተኻኢሉ።
ኣብ ሰንዓ ዝርከብ ኣምባሳደር ኢራን፣ እታ ነፋሪት 12 ቶን ዝምዘን መድሃኒት፣ ቴንዳታትን ካልእ ዝተፈላለየ ኣብ ናይ ህጽጽ እዋን ሓደጋ ዘለግልግል ኣቑሑ ጽዒና ከምመአጽት’ዩ ንማዕከናት ዜና ሓቢሩ።
ብሕጂ’ውን ካልእ ተመሳሳሊ ሓገዛት ካብ ኢራን ከምጽእ ምዃኑ ኣረጋጊጹ።
እዚ ኣብ መንጎ ኢራንን ንሰንዓ ተቖጻጺሮም ዝርከቡ ተቓወምቲ ሑቲ ስምምዓት፣ ነተን ብእምነት ሱና ናይ እስልምና ዝመሓደራ ሃገራት ዞባ ቀይሕ ባሕሪ ብፍላይ ድማ ንስዑዲ ዓረብ ስግኣት ፈጢሩለን ይርከብ።
ፕረዚደንት ሱዳን ዑመር ሓሰን ኣልበሽር’ውን፣ ኢራን ኣብ ሃገሩ ክትገብሮ ንዝፈተነት ናይ እምነት ሺዓ ምስፍሕፋሕ ከምዝተቓወሞ ብኣብነት ብምጥቃስ በዚ ናይ ጉዳይ የመን ምስ ስዑዲ ዓረብ ከምዝወገነ ዝተፋለለዩ ተንተንቲ ክጠቕሱ ጸኒሖም’ዮም።
ብዘይካ’ውን ኢራን ኣብቲ እቶም ተቓወምቲ ንመላእ እታ ሃገር እንተተቖጻጺሮም፣ ኣብ ቀይሕ ባሕሪ ዝርከብ ከባቢታት ወደብ ሖዴዳን ካልእ ኣገዳሲ ቦታታትን ወትሃደራዊ መዓስከር ከይተቕውም ስግኣት ኣለወን።
እዚ ናይ ተቓወምቲ ሑቲ ገስጋስ ኣብ የመን ኣብተን ቀይሕ ባሕሪ ዘዋስነን ሃገራት ኤርትራ፣ ሱዳን፣ ግብጺ፣ ስዑዲ ዓረብ፣ ጅቡቲን እስራኤልን ጥራይ ዘይኮነ፣ ነተን ንቀይሕ ባሕሪ ኣፍን ከብድን ከም ዘራኽብ ጎሮሮ ዝርእየኦ ሃገራት ምዕራብን ኤስያን’ውን ኣተሓሳሳስቢ ኮይኑ ኣሎ።
============================================


text:
Radio Erena: 12 November 2014
ሚኒስተር ፍትሒ ፎውዝያ ሓሽም ኣብ ሪያድ ምስ ዝርከቡ ኤርትራውያን ደገፍቲ ህግደፍ ኣብ ዘካየደቶ ኣኼባ፣ መንግስቲ ኤርትራ ኣብ ኣተሓሕዛ ናይ ፖለቲካ እሱራት ንዘለዎ መርገጺ ንዝሃበቶ ርእይቶ ተቓውሞ ከምዝገጠማ ምንጭታት ሬድዮ ኤረና ካብ ሪያድ ሓቢሮም።
እታ ሚኒስተር፣ ብዛዕባ ብገበን ዝተኸሰሰ ገበነኛ ምዃኑ ዘይተረጋገጸ ሰብን ኣብ ኣብ ዓይኒ ሕጊ ዘሎ ኣመለኻኽታን ኣመልኪቱ ኣብቲ ኣኼባ ካብ ዝተረኽቡ ኤርትራውያን ንዝቀረበላ ሕቶ ምላሽ ኣብ ዝሃበትሉ፣ ገበነኛ ምዃኑ ብሕጋዊ መንገዲ ዘይተረጋገጸ ሰብ ካብ ገበን ነጻ’ዩ ንዝብል መሰረታዊ ኣምር ሕጊ ኣብ ኤርትራ ከምዘይሰርሕ ብምጥቃስ፣ ብገበን ዝተጠርጠረ ሰብ ናጻ ይኹን ኣይኹን ብዘየገድስ ክእሰር ከምዘለዎ’ያ ገሊጻ።
መንግስቲ ኤርትራ፣ ዘሰሓሕቡ ጉዳያት ሕብረተሰብ ብኮማዊ ቤት ፍርዲ ክፍትሑ ዝብል ተሪር መርገጺ ከምዘለዎ ዘመልከተት እታ ሚኒስተር፣ ሃገራዊ ድሕነት ኣብ ሓደጋ ዘእቱ ፍጻሜ ምስ ዝኽሰት ግና፣ ዝተፈልየ ኣተሓሕዛ ምኽታል ኣብ ኤርትራ ጥራይ ዘይኮነ ኣብ ካልኦት ሃገራት ዓለም’ውን ዝስርሓሉ ምዃኑ’ያ ከተረድእ ፈቲና።
እዚ በታ ሚኒስተር ዝቐረበ መደረ፣ ንሓያሎ ተሳተፍቲ ናይቲ ኣብ ርያድ ዝተኻየደ ኣኼባ ከምዘስደመመ ዝሃበሩ ነዚ ሓበሬታ ዝልኣኹ ምንጭታት ሬድዮ ኤረና፣ ፍትሒ ኣብ ዘይብላ ሃገር ንልዕሊ 10 ዓመታት ሚኒስተር ፍትሒ ኮይና ዘገልገለት ፍውዝያ ሓሽም፣ ከምቶም ቅድሚኣ ዝነበሩ ብጾታ ንሳ’ውን ሓደ መዓልቲ ግዳይ ናይቲ ፍትሓውን ሕጋውን ዘይኮነ መስርሕ ምዃኑ ዘይተርፍ ምዃኑ ኣገንዚቦም።
እታ ሚኒስተር ኣቐዲማ ኣብ ጀዳ’ውን ተመሳሳሊ መግለጺ ሂባ’ያ።
ኣብ ኤርትራ ላዕለዎት ሰበ ስልጣን ነበረ፣ ጋዜጠኛታት፣ መራሕቲ ሃይማኖትን ካልኦት ዝተፈላለየ ሞያ ዝነበሮምን ኣሽሓት ዜጋታት ብዘይዝኾነ ሕጋዊ መስርሕ ንሓያሎ ዓመታት ኣብ ቤት ማእሰርቲ ይሳቐዩ ከምዘለዉ ዝፍለጥ’ዩ።
==============================


text:
Radio Erena: 02 January 2020
ኣብ ዝሓለፈ ወርሒ፣ ከተማ ቴልኣቪቭ ንሓደ ኤርትራዊ ብኻራ ከምዝቐተሉ ዝተኸሰሱ ሰለስተ ኤርትራውያን፣ ኣብ ድሮ ሓድሽ ዓመት ናብ ፍርዲ ቀሪቦም።
ንሳቶም፣ ኪሮስ ተስፋሚካኤል ንዝተባህለ ኤርትራዊ፣ ደጋፊ ህግደፍ ብምዃኑ ጥራይ ብካራ ወጊኦም ከምዝቐተልዎ’ዩ ዝጠቅስ ጸብጻብ ሃረጽ።
ኣብቲ ቅትለት ምትሕብባር ኔርዎ ተባሂሉ ዝተጠርጠረ ራብዓይ’ውን ክሲ ቀሪቡሉ ኣሎ።
ኣብ ዝሓለፈ ወርሒ፣ ኣብ እስራኤል፣ ደቡብ ከተማ ቴልኣቪቭ፣ ከባቢ ሃክቲቫ፣ ሓደ ኤርትራዊ ብኻራ ክቕተል እንከሎ ካልእ ዲያቆን ድማ ተወጊኡ ሕክምና ይግበረሉ ከምዘሎ ይፍለጥ።
ነቲ መጥቃዕቲ ዝፈጸሙ ኤርትራውያን ብናይ ጎደናታት ካሜራ ስለዝተሳእሉ፣ ነዊሕ ከይጸንሑ’ዮም ብፖሊስ ተታሒዞም።
ኣብ እስራኤል፣ ኣብ መንጎ ደገፍትን ተቓወምትን ህግደፍ ክርአ ዝጸንሐ ምስሕሓብ፣ ጸጸኒሑ ናብ ጎነጽ ክዓርግ ይርአ’ዩ።


text:
ምምሃር ሕጊ ምምራሕ መኪና ኮድ ደ ላ ሩት ዝበሃል ማለት እዩ።
ምስ ዊ ሙቭ " Wimoov " ምስ ዝበሃል ማሕበር።
እንታይ ኢዩ?
ምምሕዳር ናይ ግሮኖብል ኣልፕ ሜትሮፖልን " Grenoble Alpes Métropole " ጨንፈር ክፍሊ መጓዓዝያ ኣተገባብርኡን፥ ምስ ዊ ሙቭ " Wimoov " ዝተባህለ ማሕበር ብምትሕብባር ሓደ ስልጠና ሕጊ ምምራሕ መኪናን ተመኩሮ ክእለት ቋንቋን ኣዳልዮሙልኩም ኣለዉ፣እምበኣር እዚ ናይ ክልተ ሚእቲ ሰዓት " 200 " ስልጠና መሰረታዊ ሕጊ ምምራሕ መኪና እንዳተመሃርኩም ኣብ ተመሳሳሊ እዋን ክእለት ቋንቋ ፈረንሳይኩም ንኸተመሓየሹ ዝጠቕመኩምን ዝሕግዘኩምን ትምህርቲ እዩ።
ንመን ኢዩ ፧
ኣብ ፖል ኣምፕልዋ ቤት ጽሕፈት ደለይቲ ስራሕ ዝበሃል ክትምዝገቡ ግን ይግበኣኩም እዩ።
ዞባ\ ዴባርትሞ
38 - Isère
ክልተ "2" መዓልቲ ኣብ ሰሙን።
ኣብ ፖል ኣምፕልዋ ቤት ጽሕፈት ደለይቲ ስራሕ ዝበሃል ክትምዝገቡ ግን ይግበኣኩም እዩ።
ዞባ\ ዴባርትሞ
38 - Isère
ክልተ "2" መዓልቲ ኣብ ሰሙን።
ስለምንታይ እዩ እዚ ጉዳይ ኣገዳሲ ኾይኑ፧
ስራሕ ብቐሊሉ ንምርካብ ይሕግዘኩም።
ናይ መኪና መምርሒ ፍቓድ ፐርሚ ደ ኮንድዊር ፓቴንቲ ተባሂሉ ዝፍለጥ፥ ኣብ ገለ ስራሓት ናይ ግድን ኣድላዪ ወይ ረቛሒ ኮይኑ ክንረኽቦ ኢና።
ሓደሽቲ መሓዙትን ኣዕሩኽን ናይ ምጥራይ መንገዲ።
Amanuel እዚ ስልጠና ካብ 10 ክሳዕ 15 ዝኣኽሉ ሰባት ዝሳተፍዎ ትምህርቲ ዘጠቓለለ እዩ።
ተመጣጣኒ ዝኾነ ስልጠና"ኮርስ " ብምውሳድ ወይ ብምምሃር ናይ`ዚ ዕድል ተጠቀምቲ ሙኻን፤
እዚ ስልጠና ሕጊ ምምራሕ መኪና ዝምልከቶምን ዝሳማምዖም ሰባትን ንቋንቋ ፈረንስይ ከም ናይ ሓደ ስደተኛ ወይ ካልኣይ ቋንቋ ኦም ዝኾኑ ሰባት ዝምልከት እዩ።
ብ ኸመይ ኣብርክቶይ ይሳተፍ
ብናይ መርበብ ሓበሬታ ኣድራሻና ማለት ኢመይል ክትረኽቡና ትኽእሉ ኢኹም።
ንዝያዳ ሓበሬታ ብዛዕባ ኣብ ዝቅጽል መዝገባ፣ ናብ ሓሊፊ\ት ናይ እዚ ትምህርቲ ወይ ስልጠና(formation) በዚ ዝስዕብ ናይ መርበብ ሓበሬታ መልእኽቲ መቐበሊን መልኽን ኣድራሻና ጸሓፉልና፣
ኤስተል ካርሜሎ ፣ estelle.caramello@wimoov.org


text:
Radio Erena: 06 September 2018
ስፐይን፣ ንስዑዲ ዓረብ ኣጽዋር ክትሸጠላ ዝኣተወቶ ውዕል ከምዝሰረዘቶ ኣፍሊጣ።
ሚኒስትሪ ምክልኻል ስፐይን ኣብ ዘውጸኦ መግለጺ፣ ስዑዲ ዓረብ ኣብ የመን እተካዪዶ ዘላ ደብዳብ ኣብ ልዕሊ ሰላማውያን ሰባት ዝወርድ ዘሎ ጉድኣት ከምዘተሓሳሰቦ እዩ ዝገልጽ።።
እዚ ስፐይን ንስዑዲ ዓረብ ክትሸጠላ ተሰማሚዓቶ ዝነበረት ኣጽዋር፣ ከባቢ 10 ሚልዮን ዶላር ዝተገመተ ብለይዘር ዝምራሕ ቦምባ ምዃኑ’ዩ ዝፍለጥ።
መንግስቲ ስፐይን፣ ኣብ ልዕሊ ሰላማውያን ሰባት ጉድኣት ዘውርድ ኣጽዋር ንስዑዲ ዓረብ ከምዘይሸጠትላ ዝሓለፈ ወርሒ ምግላጹ ይዝከር።
ሓፈሻዊ ንግዲ ኣጽዋር ስፐይንን ስዑዲ ዓረብን ከባቢ 1.8 ቢልዮን ዶላር ይበጽሕ።
ብኻልእ ወገን፣ ብሪጣንያ ንስዑዲ ዓረብ እትሸጦ ቦምባታትን ሚሳይላትን ዝርከቦ ዝተፈላለየ ኣጽዋር ብ 500% ክብ ከምዝበለ ጸብጻባት የመልክቱ።
ኣምነስቲ ኢንተርናሽናል፣ ሃገራት ምዕራብ ንስዑዲ ዓረብ ዝሸጦኦ ዘለዋ ኣጽዋር ኣብ ልዕሊ ሰላማዊ ህዝቢ የመን ከቢድ ጉድኣት የውርድ ስለዘሎ፣ ብቕጽበት ደው ከብላ ብተደጋጋሚ ጸዊዑ’ዩ።


text:
መግለፂ
ጋዜጣዊ መግለጺ ምንቅስቓስ ንብሩህ መጻኢ ኤርትራውያን
ወራሪ ስርዓት ሻዕብያን ስርዓት ኣቢይን ኣብ ልዕሊ ንጹህ ህዝቢ ትግራይ ዝኣወጆ ኲናት ከባቢ ክልተ ዓመት እኳ እንትቑጸረ፡ እንሆ ሕጂ ውን ዳግማይ ጀሚሩ ይርከብ።
ፋሽሽታውያን ስርዓታት ህግደፍን ኣቢይን ንሓው ህዝቢ ትግራይ ካብ ሱር ሰረቱ ከጥፍዎ ኣብ
ዝፍትንሉ ኣብ ዘለዉሉ አዋን፡ ካብ ማሕበረ-ሰብ ዓለም ዝኾነ ጸቕጢ ብዘይምህላዉ ከየተሓሳሰበና ኣይተረፈን።
ይኹን አምበር ማሕበረ-ሰብ ዓለም ኣብዚ ሕጂ እዋን፣ ኣብተን ኣብ ውሽጡን ኣብ ከባቢኡን ዘለዋ ሃገራት ደኣምበር ርሑቕ ከይደን ዝጥምታ ኣዕንቲ፡ ሞራላውን ሓላፍነታውን ሓላፍነቱ ክስከም ኣይከኣለን።
ከምዝፍለጥ፡ ኣብቲ ዝሓለፈ ዓሰርተታት ዓመታት ንስርዓት ሻዕብያ ብዉድብ ሕቡራት ሃገራት ንኣልሸባብ ትሕግዝ እያ ተባሂላ እገዳ ኣብ ዝግበረሉ ዝነበረ እዋን፡ ስርዓት ሻዕብያ ከም ሓደ ፍሉይ ቅዲ ጌራ እያ ትሰርሓሉ ኔራ። እነሆ ሕጂ ግና ኣብ ሓው ህዝቢ ትግራይ፣ ኣብ ቤቱን ኣብ ዓዱን እንከሎ ምጽናት ዓሌት እንዳተኻደሉ፣ ካብ ዉድብ ሕራት ሃገራት ይኹን ማሕበረ-ሰብ ዓለም ስርዓት ሻዕብያን ኣቢይን ዝኾነ ጸቕጢ ክገብሩ ኣይረኣናን። እኳ ደኣ፡ ብኣንጻሩ እዚ ጉዳይ ናብ ዝለዓለ ደረጃ ንኽበጽሕ ዓቢ ተራ ተጻዊተን እየን።
ስለዚ ምንቅስቓስ ንብሩህ መጻኢ ኤርትራውያን ንጉዕዞ ስርዓት ሻዕብያን ኣቢይን ኣብ ልዕሊ ሓው ህዝቢ ትግራይ ዝፍጽሞ ዘሎ ኢሰብኣዊ ተግባራት ብትሪ ትኹንኖ።
ኩሉ ከም ዝፈልጦ፡ ስርዓት ኣቢይ ኣብ ስልጣን ካብ ዝመጽእ ንኔጀው ሓው ህዝቢ ትግራይ ደቂሱ ኣይሓደረን። መኽንያቱ ስርዓት ኣቢይ ካብቶም ዝሓለፉ ስርዓታት ሃይለስላሴን ደርግን ዝፈልዮ ዋላ ሓደ የለን። እኳ ደኣ ብዝገደደ መልክዑ፣ ማለት ምስ ልፍንታዊ ሰራዊት ስርዓት ሻዕብያ ተመሻጢሩ፡ ንኽልተ ሓው ህዝብታት ኣብ ሓውን ኣብ ደም ምፍሳስን ኣእትይዎ። ከምቲ ኣቦታትና ዝብልዎ፡ “እንተዘይ ትነንወንስ መን ኣጽደፈኒ“፡ ስርዓት ሀግደፍ እዚ ጉዳይ ካብ ትሓስቦ ነዊሕ ዓመታት እኳ እንተኣሕለፈ፡ ውላድ ሃይለስላሴን ደርግን ረኺባ ግና ዓይናኳ ኣይሓሰየትን። ንጹሃን ኣዴታትን ህጻውንትን ኣብ ገዛእ ዓዶም ብተመልከተለይ ብዓረር ጥይት ክምንጠሉ ኣብ ታሪኽ ዓለምና ናይ ፈለማ እዩ።
ስለዚ ጥፍኣት ሓው ህዝቢ ትግራይ ጥፍኣትና አዩ’ሞ ኩሉ ደላዪ ፍትሕን ሰላምን ከምኡ’ውን ውዱብ ሕቡራት ሃገራትን ማሕበረ-ሰብ ዓለምን ጸቕጢ ክገብረሎም ንጽውዕ።
05 መስከረም 2022
ጻኢና ብሩህ ኢዩ!
ምንቅስቓስ ንብሩህ መጻኢ ኤርትራውያን


text:
ታሪኻዊ ዑደት ፕሬዝዳንት ዩናይትድ ስቴትስ ባራክ ኦባማ ንርክብ ክልቲአን ሃገራት ዘጉልሀ እዩ ተባሂሉ’ሎ።ኢትዮጵያ ኣብ ፀጥታን ኣንፃር ግብረሽበራን ኣገዳሲት መሻርኽቲ እያ ኢሎምዋ ኣለው ፕሬዝዳንት ኦባማ።ክልቲኦም መራሕቲ ዑደት ፕሬዝዳንት ኦባማ ርክብ ክልቲአን ሃገራት ኣብ ዝለዓለ ብርኪ ምብፅሑ ዝሕብር እዩ ኢሎም ኣለው ሎማዕንቲ ሰኒ ኣብዝሃብዎ ሓባራዊ ጋዜጣዊ መግለፂ።
ኣብ ኢትዮጵያ ዑደት ዝፈፀመ ፈላማይ ፕሬዝዳንት ዩናይትድ ስቴትስ ምዃነይ ኩርዓት ተሰሚዑኒ ዝበሉ ፕሬዝዳንት ኦባማ ዩናይትድ ስቴትስን ኢትዮጵያን ነዊሕ ዝዘለቐ ምሕዝነት ከምዘለወን ብምሓብር ኣብ ጥንካረ ዩናይትድ ስቴትስ ኣስተዋፅኦ ኢትዮጵያዊያን ኣሜሪካዊያን ዓብዪ እዩ ኢሎም።
‘’ህዝብና ሓቢሮም ሰሪሖም እዮም’’ዝበሉ ኦባማ ብምስዓብ ‘’ኣብ ንግዲ ነንሕድሕዶም ተራኺቦም፤ንልዕሊ ሓደ ምእቲ ዓመት እቲ ሓደ ኣብ ጎኒ እቲ ካሊእ ጠጠው ኢሎም እዮም’’ኢሎም።ዩናይትድ ስቴትስ ኢትዮጵያዊያን ኣሜሪካዊያን ብፍላይ ድማ ካብ ኢትዮጵያ ወፃኢ ብበዝሒ ኣብ ዝነብሩላ ኣብዋና ከተማና ዋሽንግተን ዲሲ በብዕለቱ ብዘበርክቱዎ ኣስተዋፅኦ ዩናይትድ ስቴትስ ትርባሕ ኣላ ኢሎም።
ንናይ ኢትዮጵያ ቁጠባዊ ገስጋስ ንምሕጋዝ ሓቢርና ምስራሕ ክንቕፅለሉ ኢና ዝበሉ ፕሬዝዳንት ኦባማ ኢትዮጵያ ካብ ዓለም ስሉጥ ቁጠባዊ ዕብየት የመዝግባ ካብ ዝለዋ ሃገራት ሓንቲ እያ እውን ኢሎም።
ኢትዮጵያ ኣብ ምብራቕ ኣፍሪካ ኣንፃር ሽበራ ብርትዕቲ መሻርኽቲ እያ ክብሉ ብምፅዋዕ ምሽምራር ኣል-ሸባብ ኣብ ቀርኒ ኣፍሪካ ውፅኢት ሽርክና ዩናይትድ ስቴትስን ዞባዊ ሓይልታትን እዩ ኢሎም።
ዩናይትድ ስቴትስ ኣንፃር ኣል-ሸባብ ንምውጋእ ናብ ሱማሊያ ሓይልታታ ትልእኽ እንተኾይና ተሓቲቶም ኦባማ ኢትዮጵያዊያን ወታደራት ብርቱዓት ተዋጋእቲ ስለዝኾኑ ምልኣኽ ኣየድለየናን ኢሎም።
ቀዳማይ ምንስቴር ሃይለማሪያም ደሳለኝ ብወገኖም ናይ ፕሬዝዳንት ኦባማ ዑደት ኢትዮጵያ ሰናይ ምሕደራ ንምምሕያሽ ኣብእትፍትነሉን ኣንፃር ዘይምርግጋእ፣ ግጭትን ሽበራን ኣብ እትገጥመሉን እዋን ስለዝኾነ ፅቡቕ ኣጋጣሚ እዩ ኢሎም።
‘’ከም መጠን ብዲፕሎማሲ፣ብቁጠባ ልዕሊ ኩሉ ድማ ንናይ ኢትዮጵያ ኣፍሪካን ልምዓት ቀፃልነት ኣገደስቲ ዝኾኑ ሳይንስ፣ቴክኖሎጂን ትምህርትን መራሒ ሓያል ዓለምና ብምዃኖም ዑደቶም ፍሉይ ትርጉም ኣለዎ’’ኢሎም።ዝርዝሩ ይስምዑ።


text:
ናይ ኢፌዴሪ ኮሚሽን ጉዳይ ስደተኛታትን ካብ ስደት ተመለስትን UNHCRን ብሓባር ኣብ ትግራይ ንዝርከቡ መዕቖቢ ስደተኛታት ኤርትራ በፂሖም።ሸፋቱ ለይቲ እናመፁ ከምዝዘርፉዎም እቶም ስደተኛታት ምዝራቦም ወኪል UNHC ክሪስ መልዘር ንቪኦኤ ገሊፆም።ስደተኛታት እናዓፈኑ ናብ ኤርትራ ይወስዱዎም ኣለው ዝብል ብደረጃ ክሲ እንተሰማዕና እውን ካብቶም ስደተኛታት መረጋገፂ ኣይረኸብናን ኢሎም።መንግስቲ ኢትዮጵያ ብወገኑ ኣብታ ሃገር ካብ ዝርከቡ ኣስታት ሓደ ሚሊዮን ስደተኛታት ፀገም ዘጋጠሞም ኣዚዩ ዝወሓደ ምዃኑ ብምግላፅ ንዕኦም መሰረታዊ ቀረባት ነማልአሎም ኣለና ኢሉ ኣሎ።
ዳይረክተር ኮሚሽን ጉዳይ ስደተኛታትን ካብ ስደተ ተመለስትን ኣቶ ተስፋሁነኝ ጎበዛይን ኣብ ኢትዮጵያ ወኪል UNHCR ኣለን ኢኮንትር ማይ ዓይንን ዓዲ ሓሩሽን ኣብ ዝተብሃሉ ማእኸል ስደተኛታት ተረኺቦም ኣለው።ዕላማ ናይቲ ዑደት ብሰንኪ እቲ ግጭት ተቛሪፁ ዝነበረን ሕዚ ቀረብ ጀሚሩ ዝተብሃለን ኣገልጎታት ንምቕናዕ እዩ ይብል እቲ ኮምሽን ኣብ ናይ ፌስቡክ ገፁ።እቶም በፃሕቲ ዓዲ ሓሩሽ ምስ ወኪል ስደተኛታት ብምርኻብ ምዝርራቦም እውን ገሊፁ ኣሎ።
ንUNHCR ብምውካል ንቪኦኤ መብርሂ ዝሃቡ ክሪስ መልዘር እቶም ስደተኛታት ድሕሪ ድጊም ሓገዝ ከምዝረኽቡ ብምርግጋፅ እንተኾነ ግን ሕዚ እውን ንማእኸላት ስደተኛታት ሺመልባን ህፃፅን ክብፃሕ ከምዘይካል ከም ስግኣት ሓቢሮም።
‘’ሕዚ ኩነታት ፅቡቕ እዩ ክብሃል ይክኣል።ምኽኒያቱ ንኽልተ ኣዋርሕ ዝኾነ ይኹን ሓገዝ ኣይነበረን’’ ዝበሉ ንሶም ‘’መሻርኽትና ዝኾነ ፕሮግራም ምግቢ ዓለም ኣብ ታሕሳስ ራሽን ምግቢ ሂቡ ነይሩ ሕዚ ንኻልኣይ ግዜ ናይ ምግቢ ሓገዝ ተዋሂቡዎም ኣሎ’’ ኢሎም።ቀረብ ፅሩይ ዝስተ ማይ፣ትምህርቲን ክሊኒክን ዝኣመሰሉ ትካላት ምዕፃዎምን ናብ ሰሜን ዝርከቡ ክልተ ምዕቖቢ ስደተኛታት ሽመልባን ህፃፅን ግን ዝኸፍአ ፀገም ከምዘሎ ዝበፅሑና መረዳእታት ይሕብሩ ኣለው ኢሎም።
ስደተኛታት እናተዓፈኑ ናብ ኤርትራ ይውሰዱ ኣለው ዝብል ብመራኸቢ ብዙሃን ዝተፀብፀበ ሚስተር ክሪስ ነዚ ከረጋግፁዎ ከምዘይክኣሉ ንቪኦኤ ሓቢሮም።ከምዚ ተፈፂሙ እንተኾይኑ ግን ንዓለምለኸ ሕጊ ዝጥሕስ ተግባር እዩ ኢሎም ብምውሳኽ።
መብዛሕቲኦም ስደተኛታት ካብ ካምፕታት ወፂኦም ንዝብሉ ፀብፃባት ሚዲያ ዝተሓተቱ ንሶም ኣብዘይበፅሑዎም ሽመልባን ህፀፅን ተፈፂሞም ክኾኑ ይኽእሉ እዮም ኢሎም።ዝተወሰኑ ነበርቲ ናይዚ ማእኸል ስደተኛ ናብ ማይ ዓይኒን ዓዲ ሓሩሽን ምምፅኦምን ኣብ ከተማ ሽረን ከባቢኡን ኣብ ኣፀጋሚ ኩነታት ምህላዎም ምርኣዮም እውን ሓቢሮም።
ለይቲ ንብረቶም ዝዘርፉዎም ዕጡቓት ምህላዎም ብምሓብር ኣብቲ ከባቢ ሓለዋ ፀጥታ ክሕይል ፀዊዖም ኣለው።
ሓላፊ ርክብ ህዝቢ ኮሚሽን ጉዳይ ስደተኛታትን ካብ ስደት ተመለስትን ኣቶ በኣካል ንጉሴ ትካሎም ስደተኛታት ሓገዝ ምግቢ ምቕራብ ካብ ዝጅመር ካልኣይ ወርሑከምዝገበረ ሓቢሮም።
ኣብ ዓዲ ሓሩሽን ማይ ዓይንን ንስደተኛታት ግቡእ ኣገልግሎት እናተውሃበ እዩ።ምቕራብ ምግቢ ክልተ ወርሑ እዩ ካብ ዝጅመር።ዘይመንግስታዊ ትካላት እውን ናብቲ ካምፓት ይኣትው ኣለው ኢሎም።
መብዛሕቲኦም እቶም ስደተኛትታ ዘቕርቡዎ ሕቶ ናብ ሳልሳይ ሃገር ምኻድ ጉዳይ እዩ ኢሎም።
ኣብ ኢትዮጵያ ብሓፈሻ 26 መዕቖቢ ስደተኛታት ከምዘለውን ልዕሊ 900,000 ስደተኛን ምህላዎምን ዝገለፁ ንሶም በኣካል እቲ ፀገም ዝወረዶም ዝተብሃሉ ኣዚዮም ዝወሓዱ እዮም ኢሎም።


text:
ዝሓለፈ ሰሙን ፖሊስ ኣብ ክፍለ ግዝኣታት ሊዊዚያናን ሚኒሶታን ንኽልተ ኣፍሪካዊያን ኣሜሪካዊያን ምስ ቐተሉን ኣብ ዳላስ ቴክሳስ ድማ ፀረ ናይ ፖሊስ ጭካነ ሰለማዊ ሰልፊ የካየዱ ኣብዝነበርሉ እዋን ሓደ ሰብ ንሓሙሽተ ፖሊሳት ምስተቐተለን ዩናይትድ ስቴትስ ሓድሽ ናይ ስራሕ ሰሙን ጀሚራ’ላ።
ንቶም ፖሊሳት ዝቐተለ ሚካህ ጆንሰን ኣብ ሓደ እዋን ወታደር ዝነበረ እዩ።ንሱ ኣብ ዳላስ ካብኡ ዝዓበየ ዕንወት ንምብፃሕ ወጢኑ ከምዝነበረ ፖሊስ ገሊፁ’ሎ።
ኣዛዚ ፖሊስ ዳላስ ዴቪድ ብራውን ንሲ.ኤን.ኤን. ኣብ ዝሃብዎ ቃል ጆንሰን ኣብ ዝሓለፈ ሓሙስ ምስ ፖሊሳት ክደራደር ከሎ ብላግፅን ሕጫጨን ይስሕቕ፣ይደርፍ፣ክንደይ ከምዝቐተለ እውን ይሓትትን ከምዝነብረን ሓቢሮም።
ፖሊስ ዳላስ ጆንሰን ተሓቢኡ ይትኩሰሉ ናብ ዝነበረ ሕንፃ ቦምብ ዝተዓጠቐ ሮቦት ብምስዳድ እዮም ቐቲሎምዎ።
እዚ ከምዚ ኢሉ እናሃለወ ኣብ ብርክት ዝበላ ከተማታት እታ ሃገር ተቓውሞ ሰልፍታት ከምዝቐፀሉን ኣብ ገለ ኣጋጣሚታት ኣብ መንጎ ሰልፈኛታትን ፖሊስን ረፅሚ ከምዘጋጠመን ተፈሊጡ’ሎ።ብርክት ዝበሉ ሰባት ከምዝተኣስሩ እውን ተፈሊጡ’ሎ።
ናይ ዩናይትድ ፕሬዝዳንት ባራክ ኦባማ ኣሜሪካዊያን ነንሕድሕዶም ክከባበሩ ፀዊዖም ኣለው።ኦባማ ፅባሕ ሰሉስ ናብ ዳላስ ክጉዓዙ እዮም።


text:
ኣብ ኢትዮጵያ ዝመጽእ መስከረም ክፍጠር ንዝኽእል ክፍተት ንምምላእ ንቤት ምኽሪ ፌደረሽን ሞያዊ ሓሳብ ዘቕርብን ንጉዳያት ሕገ መንግስቲ ዘጻርይን ጉባኤ ስራሑ ጀሚሩ።እቲ ጉባኤ ሰብ ሞያ ሕገ መንግስትን ኣብ ምርቃቕ ሕገ መንግስቲ ናይ ዝተሳተፉን ሰባት ርእይቶታትን ይቕበል ኣሎ።
ኣብ ኢትዮጵያ ድሕሪ ዝቕፅል መስከረም ክፍጠር ንዝኽእል ክፍተት ሕገመንግስታዊ ትርጉም ንምሃብ ናብ ቤት ምኽሪ ፌደረሽን ተመሪሑ ኣሎ።ትርጉም ዝተሓተተሎም ዓንቀፃት ብሓደ ወገን በብሓሙሽተ ዓመት ምርጫ ክካየድ ከምዘለዎ ዝገልፅን በቲ ኻልእ ድማ ኵናትን ናይ ህዝቢ ጥዕና ኣብ ሓደጋ ዘውድቕን ኩነታት ከጋጥም ከሎ ኣብስልጣን ዘሎ መንግስቲ ናይ ህጽጹ እዋን ኣዋጅ ክእውጅ ከምዝኽእል ዝገልፁ እዮም።
ድሮ እውን ንቤት ምኽሪ ፌደረሽን ሞያዊ ሓሳብ ዘቕርብ ጉባኤ መፃረይ ሕገ መንግስታዊ ጉዳያት ስራሕ ጀሚሩ ኣሎ።እቲ ጉባኤ ሰብ ሞያ ሕገ መንግስትን ኣብ ከይዲ ምርቃቕ ናይ ዝተሳተፉ ውልቀሰባትን ርእይቶታትን ንኽልተ መዓልታት ተቐቢሉ ኣሎ።
ሓደ ኣባል ኣርቃቒ ኮሚሽን ሕገ መንግስቲ ዝነበሩ ኣምባሳደር ታየ ህዝቀስላሴ ድሕሪ መስከረም ንኢትዮጵያ ዝመርሕ መን እዩ ዝብል ነቲ ሕገ ብምትርጓም እዩ ዝርከብ ኢሎም ኣለው።
ምሁር ሕግን ፖለቲካንፕሮፌሰር ኣለማየሁ ገብረማሪያም ካብ ኣሜሪካ ንሕገ መንግስቲ ብምትርጓም መፍትሒ ምሃብ ልሙድ ኣሰራርሓ እዩ ኢሎም።


text:
ፈደራላዊ መርመራ ገበን ኣመሪካ (ኤፍ.ቢ.ኣይ) ንኣብ ፍሎሪዳ ዝርከብ ብፕረዚደንት ነበር ዶናልድ ትራምፕ ዝውነን ገዛ ብሓይሊ ኣትዮም ትማሊ ሰኑይ ድሕሪ ምፍታሾም እንታይ ከም ዝረኸቡን ዝወሰዱን ዛጊት ኣይተሓበረን።
እቶም ፕረዚደንት ነበር ድሕሪ’ቲ ፍጻመ ኣብ ዘውጽኡዎ ናይ ጽሑፍ መግለጺ፡ “ቅድሚ ሕጂ ኣብ ታሪኽ ኣመሪካ ከምዚ ዝመስል ጥሕሰት ኣብ ልዕሊ ፕረዚደንት ተፈጺሙ ኣይፈልጥን፡” ብምባል ፕረዚደንት ባይደንን እቲ ትካል መርመራን ነቲ ስራሕ ደው ከብሉዎን ንፖለቲካዊ ዒላማ መሳርሒ ካብ ምግባር ክቝጠቡን ጸዊዖም።
ኣብ እዋን ተፍትሽ ኣብ ኒው-ዮርክ ከም ዝነበሩን ምስ ሰብ-መዚ ጸጥታ ዘድሊ ምትሕብባር ክግበሩ ምጽናሖምን ዘመልከቱ ትራምፕ፡ እቲ ኣብ ልዕሊ ገዛኦም ብሃንደትን ዝተገብረ ስራሕ ደው ክብል ጸዊዖም። ትካል ፈደራላዊ መርመራ ገበን (ኤፍ.ቢ.ኣይ)ን ክፍሊ ፍትሒን ብዛዕባ’ቲ ጉዳይ ተሓቲቶም መልሲ ኣይሃቡን።
ክፍሊ ፍትሒ ግን ኣቐዲሙ ከም ዘመልከቶ፡ ኣገደስቲ ሰነዳት ዝሓዘ 15 ሳናዱቕ እቶም ፕረዚደንት ነበር ኣብ ናይ ፍሎሪዳ መንበሪኦም ተቐሚጡ ኣሎ ዝብል ሓበሬታ ከም ዝረኸቡን ኣብ ምድላይ ምጽንሖምን ገሊጹ ኔሩ።


text:
ጓል ብሩስ ሊ፡ ብምኽንያት ናይ ኣቦኣ ስእሊ ናብ ክሲ ኣትያ
'ሪል ኩንግፉ' ዝበሃል ናይ ቻይናውያን ውሩይ እንዳመግቢ፡ ንስእሊ ብሉጽ በዓል ሞያ ማርሻል ኣርትስ 'ብሩስ ሊ' ከም ኣርምኡ ይጥቀመሉ።
ሼነን ሊ 'ናይ ኣቦይ ስእሊ ብዘይፍቓድ ተጠቒምኩም' ክትብል እያ ነቲ ቤት-መግቢ ከሲሳቶ ዘላ።
ንሳ፡ 'ብሩስ ሊ ኢንተርፕራይዝስ' ዝበሃል ትካል እትውንን ኮይና፡ እቲ ቤት-መግቢ ከም ኣርማ ዝተጠቐመሉ ስእሊ፡ ብዘይፍቓድ ዝወሰዶ እዩ ክትብል ክሲ ኣቕሪባ።
እቲ ቤት-መግቢ፡ ነቲ ስእሊ ብቕልጡፍ ክኣልዮ ዝጠለበት ኮይና፡ ብተወሳኺ ኸኣ 30 ሚልዮን ዶላር ካሕሳ ሓቲታ።
እቲ ቤት-መግቢ ድማ፡ ምምሕዳር ናይቲ ከባቢ ነቲ ኣርማ ኣፍቂዱለይ ኣጽዲቑለይ እዩ ክብል ተኻቲዑ።
ናብ ዝምልከቶ ኣካል ቀሪቡ፡ ተመምዩ ዝጸደቐ ምዃኑ ዝገለጸ እቲ እንዳመግቢ "ን 15 ዓመታት ነዚ ኣርማ ክንጥቀመለሉ ጸኒሕና ኢና" ክብል ኣብ መግለጺኡ ሓቢሩ።
"ድሕሪ እዚ ኩሉ ዓመታት ክሲ ክቐርበልና ከሎ ዘገርም እዩ" ድማ ኢሎም።
እቲ ቤት-መግቢ፡ ኣብ ቻይና 600 ጨንፈራት ዘለዎን ብ 1990 ዝተመስረተን እዩ።


text:
ብናይ ኣፍቃሪተይ ናይ ቀደም ዓርካ ይቐንእ እየJag är svartsjuk på min tjejs förra pojkvän - tigrinska
ሕቶ
ናይ ኣፍቃሪተይ ናይ ቀደም ዓርካ ስእሊ ረኺበ። ሕጂ ኵሉ ግዜ ንነብሰይ ምስኡ የወዳድራ ኣለኹ። ብጣዕሚ ቀናእ ስለ ዝኾንኩ፡ ቅድሚ ምሳይ ምርኻባ ንዝነበራ ሂወት ክሳብ ክንድቲ ክዘኻኸር ኣይደልን እየ። እንታይ ክገብር እየ?
መልሲ
ምስ ኣፍቃሪትካ ቅድሚ የዕሩኽ ምኳንኩም ንዝነበራ ዝምድና ክትቅይሮ ኣይትኻልን ኢኻ። ከምኡ ምኳኑ ክትቅበሎ ክትለማመድ ትኽእል ኢኻ።
ንስኻ እውን ተዘክሮ ካብ ናይ ቀደም ዝምድና ገና ከም ዘለካ ክትርስዖ ቀሊል እዩ። ንዓኻ ከምኡ ድዩ?
ምስ ናይ ብጸይትኻ ናይ ቀደም የዕሩኽ ንነብስኻ ምውድዳር ዝውቱር እዩ። ግን እዚ እንታይ ረብሓ ከምዘለዎ ባዕልኻ ክትሓስብ ፈትን። ናይ ቀደም ዓርካ ዘሻቕል ከም ዘይኮነ ድማ ክትሓስብ ፈትን። ንስኻ ፈጺምካ ካልእ ወዲ ኢኻ። ሕጂ ነንሕድሕድኩም ተመራሪጽኩም ኣለኹም፡ ምሳኻ ኢያ ድማ ብሓባር ዘላ። ተሓጐሰሉ!
ነታ ዓርክኻ ነቲ ስእሊ ምርኣዩ ደስ ዘይብል ስሚዒት ከም ዝተሰምዓካ ክትነግራ ትኽእል ኢኻ። ግን ድሓን ምኳኑ እውን ንገራ። ሰብ ናይ ቀደም ስእሉ ክዕቅቦ ክፍቀዶ ክኽእል ኣለዎ።
ቅንኢ፡ ንመብዛሕትኦም ሰባት ሓደ ሓደ ግዜ ዝስምዖም ሓደ ነገር እዩ። ግን ኣዚኻ ቀናእ ምኳን ኣሸጋሪ እዩ። ንኽልቴኹም ንነብስኻን ነታ ምሳኻ ብሓባር ትነብር ዘላን።
ሓደ ሓደ ግዜ ቅንኢ ኣብ ድኹም ርእሰ-እምነት ወይ ንነብስኻ ከም እታ ዘለኻያ ብቁዕ ኣይኮንኩን ኢልካ ኣብ ምሕሳብ ዝተመርኮሰ እዩ።
ንርእሰ- እምነትካ ከተሓይሎን ንነብስኻ ከምታ ዘለኻይ ክትፈትዋን ክትፍትን ትኽእል ኢኻ። ሽዑ ርግጽ ዝወሓደ ቅንኢ ክስምዓካ እዩ።


text:
ሓይልታት ማልታ ካብ ማእከላይ ባሕሪ ብዝደሓኑ ስደተኛታት ዝተጨወየት መርከብ ከምዝተቆጻጸሩን፡ መሪሕነት’ታ መርከብ ንካፒቴን መርከብ ምርካቦም ገሊጾም።
እታ ቦጥ መርከብ ናብ ወደባት ማልታ ከምዝዓረፈትን እቶም ስደተኛታት ድማ ናብ መደበር ፖሊስ ማልታ ንምርመራ ከምዝተወስዱ ብተወሳኺ ተገሊጹ’ሎ።
ሰበ ስልጣን ማልታን ኢጣልያን ካብ ማእከላይ ባሕሪ ዝደሓኑ ስደተኛታት ንናይ ቱርኪ ‘አል ሂቡ 1’ ዝተባህለት መርከብ ብምጭዋይ ካብቲ ናብ ሊብያ ተምርሓሉ ዝነበረ ጉዕዞ ናብ ሰሜን ገጻ ክትጥወይ ብምግዳድ ናብ ማልታን ኢጣልያን ከተምርሕ ከምዝገበሩ ትማሊ ረቡዕ ምግላጾም ይፍለጥ።
ሚንስትር ውሽጣዊ ጉዳያት ኢጣልያ ማትዮ ሳልቪኒ እታ መርከብ ኣስታት 120 ስደተኛታት ካብ ማእከላይ ባሕሪ ዘድሓነት ምኳኑ ብምግላጽ “እዚ እቲ ናይ መጀመርያ ብስደተኛታት ዝተፈጸመ ክትራን ባሕሪ’ዩ” ክብሉ ገሊጾምዎ ኣለው።
እታ መርከብ ናብ ደሴታት ላምፓዱሳን ማልታን ተምርሓሉ ዝነበረት እዋን’ያ ኣብ ትሕቲ ቁጽጽር ሓልይታት ማልታ ዝኣተወት፡ ሓይልታት ማልታ ምስ ካፕቴን’ታ መርከብ ብዘካየድዎ ርክብ እታ መርከብ ኣብ ቁጽጽር እቶም ስደተኛታት ምኳኑ ድሕሪ ምፍላጦምን እታ መርከብ ማያት ማልታ ድሕሪ ምእታዋን ፍሉይ ስርሒት ብምክያድ ኣብ ትሕቲ ቁጽጽር ምእታዎም ሓይልታት ማልታ ይሕብሩ።
ሰብኣዊ ሓገዝ ወሃብቲ ትካላት ብወገነን ስደተኛታት ኣብ ሊብያ ሰብኣዊ ብዘይኮነ ኩነታትን ስቅያት ከምዝተሓዙ ብምግላጽ ብሰንኪ’ዚ ድማ ናብ ሊብያ ክምለሱ ከምዘይፈቕዱ ኢጣልያን ማልታን ድማ ብሓገዝ ወሃብቲ ትካላት ካብ ማእከላይ ዝደሓኑ ስደተኛታት ከምዘይቕበሉ ክገልጹ ምጽንሖም ነቲ ኩነታት ከምዘጋድዱ ይገልጹ።


text:
ኣብ ባጽዕ ተደኵና እትርከብ ፋብሪካ ሰሜንቶ ገደም፣ ብሰንኪ ተደጋጋሚ ምቁራጽ ኤሌክትሪክ እኹል ሰሜንቶ ተፍሪ ከምዘየላ ተሓቢሩ።
እታ መዓልታዊ ኣስታት 10 ሽሕ ኩንታል ሰሜንቶ ከተፍሪ ዓቕሚ ከምዘለዋ ዝተነግረላ ፋብሪካ ሰሜንቶ ገደም፣ ብቻይናዊ ኩባንያ ተሃኒጻ ኣብ ነሓሰ 2011 ብወግዒ ስርሓ ካብ እትጅምር፣ ብሰንኪ ተደጋጋሚ ምቁራጽ ሓይሊ ኤሌክትሪክ ከምቲ ከተፍሮ ዝግብኣ ብዝሒ ተፍሪ ከምዘየላ ክረጋገጽ ክኢሉ።
ኣብ መንጎ ባጽዕን ሕርጊጎን ኣብ ዝርከብ ከባቢ ገደም ዝተደኮነት ፋብሪካ ሰሜንቶ ፣ ኣብ መጀመርያ ሽዱሽተ ኣዋርሕ ናይ ፍርያታ፣ ነቲ ኣብ ኤርትራ ዋጋታቱ ኣብ ጥርዚ በጺሑ ዝነበረ ሰሜንቶ ብመጠኑ ኣረጋጊኣቶ እኳ እንተነበረት፣ ኣብዚ እዋን’ዚ ግና ዋጋ ሰሜንቶ ቀስ ብቐስ ናህሩ ይውስኽ ምህላዉ ይንገረሉ።
ፋብሪካ ሰሜንቶ ገደም፣ ካብ መንግስቲ ቻይና ብዝተረኽበ ናይ ኣስታት 80 ሚልዮን ዶላር ልቃሕን ሓገዝን ዝተሃንጸ ዘመናዊ ፋብሪካ ደኣ ይኹን’ምበር፣ ኣብቲ ፋብሪካ ዝነጥፉ ሰራሕተኛታት መብዛሕቶም ብሃገራዊ እገልግሎት ዝተመደቡ ምስ ምዃኖም፣ ሰፊሕ ናይ ስራሕ ዕድል ፈጢራ’ያ ኢልካ ምዝራብ ከምዘይክኣል ኣብቲ እዋን’ቲ ዝተዋህቦ ገምጋም ምንባሩ ኣይርሳዕን።


text:
September 19, 2022
ኣህጉራዊ መዓልቲ ምጥፋእ መሃይምነት ምጥፋእ መሃይምነትን ለውጢ ኣብ ኣተሓሕዛኡን ኣህጉራዊ መዓልቲ ምጥፋእ መሃይምነት፡ ብዓለም ደረጃ ኣብ 8 መስከረም ተዘኪራ እትውዕል ዕለት እያ። ኣብ ሃገርና ኣብዚ ዓመት እዚ፡ ንመበል 21 ግዜ ብዓለም ደረጃ ድማ ንመበል 57 ግዜ ትዝከር ኣላ። እዛ ዕለት፡ መደባት ትምህርቲ ንዓበይቲ ኣብ ሃገርና ንክልተ ኣካዳሚያዊ ዓመታት ተቛሪጹ ድሕሪ ምጽናሕ፡ ኣብ ናይ 2021/2022 ዓመተ-ትምህርቲ ዳግም ተኸፊቱ – ኣብ ዞባታት ዘተባብዕ ንጥፈታት ኣብ ዝካየደሉን ንሓድሽ ዓመተ ትምህርቲ ምድላው ኣብ ዝግበረሉን ዘሎ እዋን እያ ትዝከር ዘላ። ኣብዚ ዓመት’ዚ ዝተራእየ ገስጋስ፡ ዝተቐስመ ተመኩሮ፡ ዘጋጠመ ሕጽረታት ይኹን ብድሆታት ከኣ፡ ከም ኣገዳሲ መወከሲ ክስረሓሉ ይግባእ።ኣህጉራዊ መዓልቲ ምጥፋእ መሃይምነት፡ ግንዛበን መረዳእታን ብምፍጣር፡ ተሳታፍነትን


text:
Hällefors
ናይ መጠረሽታ ዝተሓደሰሉ፡ 20 8 2020
ሃለፉሽ ኮምዩን ኣብታ ጽብቕቲ በርይስላገን ኣብ ወረዳ ኦረብሩ ትርከብ። ናብ ተፈጥሮን ናብ ዓበይቲ ከተማታትን ከኣ ቀረባ እያ። ንሳ ብምዕራብ ምስ ፊሊፕስታድ ኮምዩን ብሰሜን ድማ ምስ ሉድቪካ ኮምዩን ትዳወብ። እታ ቀንዲ ከተማ፡ ሃለፉሽ ትብሃል። ብድሕሪኣ እታ ዝዓበየት ከተማ፡ ግሪትሂታን እያ።
ሓበሬታ ብዛዕባ ምምሕዳር ከተማ
ብዝሒ-ህዝቢ7,012
ስፍሓት መሬት1,151 ኪሜ²
ርሕቐት ካብ ዓበይቲ ከተማታት
- Örebro 75 ኪሜ
- Karlstad 96 ኪሜ
- Stockholm 260 ኪሜ
ኣብ ንእሽቶ ኮምዩን ምቕማጥ ረብሓ ኣለዎ፡ ኣብኡ እቲ ማሕበረሰብ ከመይ ከም ዚነብር ጎሊሑ ይረኣየካ። ኣብ በጺሕካ እትምለሶ ርሕቀት ዓቢ ናይ ስራሕ ዕዳጋ ኣሎ። ብማኪና ክሳብ ኦረብሩ ኣስታት ሓደ ሰዓት ይውስድ፡ ክሳብ ስቶክሆልም ወይ ዮተቦሪ ድማ ኣስታት ሰለስተ ሰዓታት ይወስድ።
መንበሪ-ገዛ
ናብ ሃለፉሽ ክትግዕዝ ምስ እትደሊ ኣብኡ ናይ ዚካረ ኣባይቲ ዝዓበየ ኣመሓዳርን ኣከፋፋልን ኣሎ ሃለፉሽ ቡስታድስ ኤ.ቢ ይብሃል።
ኣብ ሃለፉሽ ኮምዩን ብዙሓት ብሕታውያን ኣካረይቲ ኣባይቲ ኣለዉ፡ ከምኡውን እተፈላለየ ዋጋ ዝሓቱ ኮምዶሚንዩም ወይ ገዛውቲ ኣለዉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ሃለፉሽ ኮምዩን እተፈላለየ ናይ ቋንቋ ጉጅለ ኣሎ። እቲ ኮምዩን ኣብ ነዊሕ እዋን ካብ ኩሉ ሸነኻት ዓለም ወጻእተኛታት ተቐቢሉ እዩ። ካብቶም ዝዓበዩ ጉጅለ ቋንቋ፡ ሶማሊ፡ ዓረብ፡ ፊንላንድ፡ ሆላንድ፡ ዳሪ፡ ፋርስ፡ ትግርኛ እዮም።
ማሕበራትን ምትእኻባትን
ኣብቲ ኮምዩን ብዙሓት ንጡፋትን ኣሳተፍትን ማሕበራት ኣለዋ። ኣብቲ ናይቲ ኮምዩን ደብተር ማሕበራት ሓበሬታ ክትረክብ ትኽእል።
ኣብቲ ከባቢ ብቐረባ እንታይ ይርከብ
ሃለፉሽ ግሩም ዝኾነ ኣደባባይ ኣለዋ። ኣብኡ እተማልአ ናይ ኣገልግሎት ምርጫታት፡ ድኳናት፡ ግሮሰሪታት፡ ካፈታትን ኣብያተመግብን ኣሎ። ሕሱር ናይ ገዛ ወይ ናይ ክሽነ ኣቕሑ ምስ እትደሊ፡ ኮምፓንየት ዚብሃል ናይ ሰከንድሃንድ ቡቲክ ኣሎ።
እቲ ቤትንባብ ኣብ ማእከል ከተማ እዩ ዚርከብ፡ መጻሕፍትን መጽሔታትን ድማ ብእተፈላለየ ቋንቋታት ኣለዎ። ነቲ ቤትንባብ ክትበጽሖ ከሎኻ ናይቲ ቤትንባብ ኮምፕዩተር ክትጥቀም ትኽእል ኢኻ።
ስፖርት ምስ እትደሊ ካብ ብዙሓት ማሕበራት ስፖርት ክትመርጽ ትኽእል፡ ኣብ ጥቓ ሰንትሩም ድማ ናይ ስፖርት ኣደራሽ፡ መጻወቲ ኵዕሶን ኣደራሽ መንሸራተትን ኣሎ።
ቤትጽሕፈት ዕዮ ኣብ ሃለፉሽ ኦፊስ ኣለዎ። ቤትጽሕፈት ቀረጽን ቤትጽሕፈት መድህንን ኣብ ኦረብሩ፡ 79.6 ኪ/መ ካብ ሃለፉሽ፡ ኦፊስ ኣለዎም።
መድቦርያርፕላትሰን ኩሉ ወጻእተኛን በዓል ዋኒንን ምስ ሕቶኡን ጠለባቱን ዝውከሰሉ ቦታ እዩ።
ብዛዕባ ናይቲ ኮምዩን ናይ ስደተኛታት ኣተሓባባርን ናይ ምውህሃድ ኣሃዱን ሓበሬታ ኣብቲ ናይቲ ኮምዩን ወብሳይት ክትረኽቦ ትኽእል።
ሓበሬታ ብዛዕባ ናይ ተግባርን ስልጠና ስራሕን ዘካይድ ናይ ዕዳጋ ስራሕ ኣተሓባባሪ ኣብቲ ናይቲ ኮምዩን ወብሳይት ክትረኽቦ ትኽእል።
ኣገልጎት ክንክን ወይ ሕብሐባ ቆልዑ
ናይ ህጻናት ቤትትምህርቲ ነቶም ካብ 1-5 ዓመት ዝዕድመኦም ህጻናት እዩ። 5 ኮሙናውን 1 ብሕታውን ኣብያተትምህርቲ ህጻናት ኣለዉ።
ፐዳጎጂካዊ ኣላይነት ነቶም ካብ 1-12 ዓመት ዝዕድመኦም ህጻናት እዩ። ፐዳጎጂካዊ ኣላይነት ማለት እቲ ህጻን ኣብ ገዛ ሓደ ዓቢ ሰብ ይህሉ ማለት እዩ። ኣብቲ ኮምዩን 1 ፐዳጎጂካዊ ኣላይነት ኣሎ። ብብሕታዊ መገዲ እዩ ዚመሓደር። ተወሳኺ ብዛዕባ ኣላዪነት ህጻንን ትምህርትን ኣብ ሃለፉሽ ኣንብብ።
ናይ ዕረፍቲ ግዜ ገዛ፡ ናይ ህጻን ተመሃራይ ክንክን ተባሂሉውን ይጽዋዕ እዩ። ንሱ ነቶም ካብ 6-13 ዓመት ዝዕድመኦም ህጻናት እዩ። ወለዲ ዚሰርሑ ወይ ዚመሃሩ ምስ ዝኾኑ፡ እቲ ህጻን ኣብቲ ናይ ዕረፍቲ ግዜ ገዛ ቦታ ይህሉዎ። ኣብቲ ኮምዩን 4 ብኮምዩን ዚመሓደራ ናይ ዕረፍቲ ገዛ ኣለዋ።
ክፍሊ ቤትትምህርቲ ህጻናት ነቶም ካብ 6 ዓመት ዝዕድመኦም ህጻናት እዩ። ንሱ ኣብቲ ናይ ቤትትምህርቲ ክፍልታት ይርከብ። ህጻናት 15 ሰዓት ንሰሙን ኣብቲ ክፍሊ ቤትትምህርቲ ህጻናት ኣለዉ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
መባእታ ቤትትምህርቲ ነቶም ካብ 6-16 ዓመት ዝዕድመኦም ህጻናት እዩ። ኣብ ሃለፉሽ ኮምዩን ክልተ መባእታ ኣብያተትምህርቲ ኣለዋ።
ግሪትሂታን ቤትትምህርቲ ኣብ ግሪትሂታን ይርከብ። ህጻናት ካብ ቤትትምህርቲ ህጻናት ክሳዕ ትምህርታዊ ዓመት 5 ኣብኡ ይኸዱ።
ክሎካርሃግስስኩላን ኣብ ማእከል ሃለፉሽ ይርከብ። ህጻናት ካብ ቤትትምህርቲ ህጻናት ክሳዕ ትምህርታዊ ዓመት 9 ኣብኡ ይኸዱ።
ካልኣይ ደረጃ ቤትትምህርቲ ወይ ዪምናሴስኩላን ነቶም ካብ 16-20 ዓመት ዝዕድመኦም መንእሰያት እዩ። ፒልስኩላን ከኣ ይብሃል።
ዕድላት ትምህርቲ
ትምህርቲ ንዓበይቲ ነቶም 20 ዓመት ዝመልኡ በጽሕታት እዩ። ንሱ ኣብቲ ናይ ሃለፉሽ ፒልስስኩላን ይርከብ። ብዙሕን እተፈላለየን ዓይነት ትምህርቲ ንዓበይቲ ኣሎ።
ኣብኡ ነቲ ቅድም እተመሃርካዮ ንኸተመሓይሽ ክትመሃር ትኽእል ወይ ከኣ ሓድሽ ነገራት ትመሃር።
ኣብቲ ኮምዩን ብዙሕ ናይ ስልጠና ምርጫ ኣሎ፡ ካብ ናይቲ ኮምዩን ካልኣይ ደረጃ ቤትትምህርቲ ወይ ተክኒክ ኮለጅ፡ ወይ ናይ ዲዛይን ስልጠና ዚህብ ህዝባዊ ኮለጅ ክሳዕ ንመግብን ኣብያተመግብን ዚምልከት ስልጠና ዚህብ ናይ ግሪትሂታን ዩኒቨርሲቲ።
ካብ ካልእ ሃገር ዚመጹ ሰባት ናይ ሽወደን ቋንቋ ንወጻእተኛታት ዚብል ስልጠና ኪወስዱ ይኽእሉ።ንሱ ኤስኤፍኢ ይብሃል። እተን ዩኒቨርሲቲ ዘለወን ዝቐረባ ከተማታት፡ ኦረብሩን ካርልስታድን እየን።
ኣገልጎት ጥዕና
ሃለፉሽ ማእከል ጥዕና፡ ናይ መወልዳን ክፍሊ፡ ናይ ህጻናት ክሊኒክ ኣብ ዪለርስቨገን 20 ይርከብ።
ናይ ስኒ ሕክምና ኣብ ስታሹንቨገን 1 ሃለፉሽ ይርከብ።
ናይ ቋንቋ ድግፍ-ተርጓሚ ምርካብ
ተርጎምቲ በቲ ኣገልግሎት ትርጁማንን ትርጉምን ቆጸራ ይግበረሎም።
ኣገልግሎት መጎዓዝያ
ካብን ናብን ሃለፉሽ ምግያሽ ቀሊል እዩ። ናይ ሃለፉሽ ናይ ባቡርን ኣውቶቡሳትን መነሃርያ ኣብ ማእከል ከተማ እዩ ዘሎ።
ኣውቶቡሳት ኣብ መመዓልቲ ናብ ኖራን ኦረብሩን ይኸዳ።
ካብ ኦረብሩ ናብ ሃለፉሽ ቅልጡፋት ኣውቶቡሳት ኣለዋ። ኣብቲ ናይ ለንስትራፊከን ወብሳይት ብዛዕባ ሰሌዳ ሰዓታት ረአ።
ስራሕን ትካላት ናይ ምምስራት ተኽእሎታትን
ሃለፉሽ ኮምዩን ኣብቲ ቦታ እቲ ዝዓበየ ወሃብ ስራሕ እዩ። ኣብ ሃለፉሽ ኮምዩን ኣስታት 550 ሰባት ይሰርሑ። እቲ ዝበዝሐ ስራሕ ኣብ ክንክን ጥዕናን፡ ምእላይን ቤትትምህርትን እዩ ዘሎ። ኣብቲ ኮምዩን 108 ናይ ሞያ ዓይነታት ኣሎ፡ ንሱ ድማ ንኣረጋውያንን ህጻናትን ናይ ምእላይ ተልእኾ ዘለዎ እዩ።
ኣብ ሃለፉሽ ኣብ ብዙሕ ዕዮታት እተዋፈራ ዋኒናት ኣለዋ። 1100 ሰባት ከኣ ኣብቲ ናይቲ ኮምዩን ቁጠባዊ ህይወት ብሞያዊ መገዲ ይነጥፋ። መብዛሕትኡ ናይ ስራሕ ዕድላት ኣብቲ ናይ ምስናዕ ፋብሪካታት ይርከብ፡ ግን ከኣ ኣብ ንግድን ህንጻን ትራንስፖርትን ዚሰርሑውን ብዙሓት እዮም።
እተን ዝዓበያ ብሕታውያን ወሃብቲ ስራሕ፡ ካልኦት ገዲፍካ፡ ኦቫኮ፡ ስፐንድሩፕስ ብረወሪ ኤ.ቢ፡ ሎካ ብሩን፡ ዳሊ ማት፡ ኢካ እየን።
ናይ ቱሪስት ኢንዱስትሪን ብዙሕ ናይ ስራሕ ዕድላት ኣለዎ።
ምስ ገለ ናይቲ ከባቢ ዋኒናት ክትራኸብ እንተ ደሊኻ፡ ኣብቲ ናይ ዋኒናት ደብተር ሓበሬታ ክትረክብ ትኽእል ኢኻ።
ብባቡር በጺሕካ ኣብ እትምለሶ ቦታታት፡ ብዙሕ ናይ ስራሕ ዕድላት ኣሎ። ክሳዕ ኦረብሩ 79.6 ኪ/መ እዩ።


text:
ኣብ ሶሪያ ንዝሓለፉ ሽዱሽተ ዓመታት ብሰንኪ ዝተኻየደ ኲናት ሓድ ሕድ ብዙሓት ኣደዳ ስደት ኮይኖም።ኣብቲ ኲናት ይሳተፉ ዘለው ወገናት ወይ ንሰሜናዊ ምብራቕ እታ ሃገር ብዝተቖፃፀረ ዳዒሽ ዝርከቡ ሰባት ግዳያት መጥቓዕቲ ኮይኖም።ዳዒሽ ኣብ ቀረባ ኣዋርሕ ትሕዝቶታቱ ይስእን እንተሎ’ኳ ካብ መንበሪኦም ዝሃደሙ ሰባት ክምለሱ እንተኾይኖም ግን ርግፀኛታት ኣይኮኑን።ኣብ ሊባኖስ ብስደተ እንተነብር ሶሪያዊት ከምዚ ትብል።
“ኩነታት ፀጥታ እንተድኣ ዘይተመሓይሹ ኣይንምለስን።ኣበይ ክንነብር?ኣበይ ክንበልዕን ክንሰትን?ኣባይቶም ዝስኣኑ ክሰርሑ ወይ ስድራ ክምስርቱ ኣይክእሉን እዮም።እንታይ ክሰርሑ እዮም ዝምለሱ?”
መብዛሕቲኦም ስደተኛታት ኣብ ሳልሳይ ሃገር መንበሪ ፍቓድ ክሳብ ዝረኽቡ ብሕቡራት ሃገራት ኣብ ዝተሰርሑ ናይ ድንኳን ከተማታት ይነብሩ።10 ሚሊዮን ህዝቢ ዘለዋ ጆርዳን ንኣስታት 700 ሽሕ ስደተኛታት ኣዕቑባ ትርከብ።ገሊኦም ግዳያት መስቀይትን መግሃስትን እዮም።ሓደ ንሰብ-ሙያ ሕጊ ዝሓቖፈ ዓለምለኸ ትካል ኣብ ጆርዳን ኣዚዮም ንሓደጋ ዝተቓልዑ 50 ስደተኛታት ኣብ ምሕጋዝ ይርከቡ። እዚ ሪድ ስሚዝ ረፊጂ ፕሮቴክሽን ፕሮጀክት ኣብ ዝተባህለ ንስደተኛታት ዝሕለቕ ትካል ትሰርሕ ጀይን ፊለሚንግ ከምዚ ትብል።
“ንተጠቀምቲ ዝዛረቦም ነገር ንርእስኹም ክሳብ ትኽእሉ ክንሕግዘኩም ኢና፤ብእግርኹም ደው ኢልኩም ንርእስኹም ክሳብ ትሕግዙ ኣለናልኩም ኢና ንብሎም።10 ዓመታት ክወስድ ይኽል፣20 ዓመታት ወይ ዕድመ ልክዕ እውን ክወስድ ይኽእል ግን ንምሕጋዝ ቅሩባት ኢና።”
ናብራ ስደተኛታት ካብ ህዝብን ናይ ውልቂ ለገስትን ኣብ ዝርከብ ሓገዝ ዝተመስረተ እዩ።በዝሖም ብዝወሰኸ ቁፅሪ ድማ ንዕኦም ንምሕጋዝ ገንዘብ እናውሓደ ይመፅእ።ናይ ሕቡራት ሃገራት ትካል ስደተኛታት ተወሳኺ ሓገዝ ናብ ዓለምለኸ ማሕበረሰብ ተደጋጋሚ ፃውዒት ኣቕሪቡ እዩ።ዜጋታት ኣመንቲ እስልምና ዝኾና ሃገራት ንፕሮግራም ስደተኛታት ክሕግዙ ንምሕታት ዘኽእሎ ካብ መራሕቲ ኣምነቲ እስልምና ብርክት ዝበላ ሃገራት ፍቓድ ረኺቡ’ሎ።
ገለ ብነዳዲ ሃብታም ዝኾና ሃገራት ንስደተኛታት ክሕግዛ ዘኽአለን ከምዝኾነ ኣብ ማእኸላይ ምብራቕ ሓላፊ ህዝባዊ ሓበሬታ ትካል ስደተኛታት ሕቡራት ሃገራት መሓመድ ኣቡ ኣሳከር ይገልፁ።እቲ ዝርከብ ሓገዝ ብምሉኡን ብቐጥታን ናብቲ ናይቲ ትካል ፕሮግራም ከምዝኸይድ ወሲኾም ይገልፁ።


text:
ኣብ‘ዘን ዝሓለፋ ኣርባዕተ ዓመታት ቦኮ-ሓራም ኣብ ሰሜናዊን ማእከላይን ናይጀርያ ብጠንቂ ዝፈሞም መጥቃዕታት ልዕሊ ሰለስተ ሽሕ ሰባት ተቀቲሎም‘ዮም።
እዚ ጉጅለ‘ዚ ኣብ ሰሜናዊ ናይጀርያ እስላማዊ ሕጊ ከታኣታቱን ንመንግስቲ ናይጀርያን ከምዝቃወምን ይገልፅ።ንኣብያተ-ክርስትያናትን መሳጊድን ዒላማ ዝገብርን ንኣመንቲ ክርስትናን ምስልምናን ብማዕረ ዝቀትልን ጉጅለ‘ዩ ቦኮ-ሓራም።
ቦኮ-ሓራም ቅድሚ ክልተ ዓመታት ነቲ ኣክ ኣቡጃ ዝመደብሩ ቤት ፅሕፈት ሕ/ሃ ብቦምብ ኣጥቂዑ ንዕስራን ሓደን ሰባት ቀቲሉ ንብርክት ዝበሉ ካልኦት ኣቁሲሉ‘ዮ።
ሓደ ምስ ኣል-ቃይዳ ውግንነኦም ምስ ዝገለፁ ኣል-ቃይዳ እስላማዊ ማግርብ ምትእስሳር‘ውን ኣለዎ ቦኮ-ሓራም።
እዚ ኣሜሪካ ወሲዳቶ ዘላ ስጉምቲ፣እቲ ጉጅለ ፈጠራ ራዕዲ ምስ ገንዘባዊ ትካላት ኣሜሪካ ንዝነበሮም ርክብ ዘቋርፅን ኣብ ኣሜሪካ ንዝነበሮም ፀጋታት ዘደስክልን‘ዩ።ባዓል-ስልጣን ምንስቴር ወፃኢ ኣሜሪካ ሊንዳ ቶማስ ግሪንስፍልድ፣
“እዚ ስጉምቲ‘ዚ፣ንሓይልታት ኣኽበርቲ ሕጊ ኣሜሪካን ምንስቴር ገንዘብ ኣሜሪካን፣ነዞም ጉጅለታት ፈጠራ ራዕዲ ንክሃድንዎም ተወሳኺ ጭዋዳ‘ዩ ዝፈጥረሎም” ኢላን ንሰን።
ፕረዚደንታት ኣሜሪካን ናይጀርያን ጉዳይ ቦኮ-ሓራም ኣልዒሎም ተዘራሪቦም‘ዮም ኣብ እዋን ኣኼባ ባይቶ ሕ/መ።ፕረዚደንት ኦባማ ሙሉእ ኣተሓሕዛ ክህልው ይግባእ ምስ በሉ ”ምስ ምኽባር ሰብኣዊ መሰላት ብዝጣዓዓም መንገዲ‘ዩ ክፍፀም ኣለዎ።ኣንፃር እዞም ህውከት ዝመርፁ ዝግበር ውግእ ክዕወት እንተኾይኑ፣መንግስታት ንጠለብ ህዝቢ ክምልሱን ልዕልና ሕጊ ከረጋግፁን ይግባእ” ኢሎም ፕረዚደንት ኦባማ።
ካብ ፋውንዴሽን ጀምስታውን ዝተወከለ ጃኮብ ዘን ብወገኑ፣ጉጅለ ፈጠራ ራዕዲ ዝብል መፀውዒ ምሃብ ንገንዘባዊ ዓቅሚ ቦኮ-ሓራም ክጎድእ ይኽእል‘ዩ።እንተኾነ ዘይፍትሑ ፀገማት ክህልው‘ዮም ይብል“ደገፍቲ ቦኮ-ሓራም መን ከምዝኾነ ንምፍላጥ ኣፀጋሚ‘ዩ። ምኽንያቱ መብዛሕትኡ ሓገዛት ዝመፅእ ካብ ውሽጣዊ ምንጪታት፣ካብ ሰረቅቲን ዘረፍቲን ሓይልታት ስለዝኾነ።ቅድሚ ኣስታት ኣርባዕተ ዓመታት ሓይሊ ሰላፊ ኣብ ዝነበረሉ እዋን፣ምንጪ ገንዘባዊ ሓገዝ ይፍለጥ ነይሩ።ስለዚ’ዚ ኣሜሪካ ዝወሰደቶ ስጉምቲ ብዝዓዘዘ መልክዑ ትርጉሙ‘ዩ ዝሕይል” ኢሎም።
ናይጀርያ ወትሃደራዊ ፍታሕ ጥራሕ ኣይኮነን ዘድልያ ትብል ኣሜሪካ።ኣብ ክንድኡ ንተደማፅነት ቦኮ-ሓራም ምንካይን ንፅንፈኛ መልእኽታቱ ምድኻምን‘ውን ይግባእ ትብል ኣሜሪካ።


text:
ኣብ ወሰን ባሕሪ ከተማ ሙርአንዮ ዝነብሩ ናይ ዓይኒ መሰኻኽር ከምዝበልዎ እታ መርከብ፡ መርከብ ውግእ ከምትመስልን ግን ብቀጥታ እዚ እዩ ኢልካ ምግላጽ ከምዘይከአልን ገሊጾም።
ካልኦት ኣብቲ ቦታ ዝነበራ መራኽብ ንሰራሕተኛታት እታ መርከብ ንምድሓን ከምዝመጻ’ውን ተሓቢሩ።
እቲ ዞባ ብዙሕ ጊዜ ብሓይሊ ባሕሪ ሕብረት ኣውሮጳ ዝሕሎን: ኣብቲ ከባቢ ንዝካየድ ክትራን ባሕሪ ንምግታእን ከም ናይ ፕሮግራም መግቢ ዓለም ዝበላ ተአፈፍቲ መራኽብ ንምሕላው ከምዝንቀሳቀሳን'ውን ይግለጽ።
እታ መርከብ ሶኑይ ኣብ ሰዓታት ድሕሪ ቀትሪ ከምዝጠሓለትን ዝገለጹ ነበርቲ፡ ሓገዝ ንምሃብ ክልተ መራኽብ ኩናት ናብቲ ወሰን ባሕሪ ከምዝመጻን ነቶም ሰራሕተኛታት ምድሓነንን ይሕብሩ።
አቦ መንበር’ታ ናይታ ኣብ ሰሜናዊ ሶማል ትርከብ ወደባይት ከተማ ዓሊ ሽረ ዑስማን ግን ሓገዝ ዝሓተተና የለን ኢሎም።
ናይ ዓይኒ መሰኻክር ንድምጺ ኣሜሪካ ከምዝሓበርዎ: ብርቱዕ ነታጒ ከምዝተተኮሰን ትኪ ከምዝተራእየን እታ መርከብ ድማ ቀስ እንዳበልት ክትጥሕል ከምዝጀመረት ኣረዲኦም። ክልተ ናይ ውግእ መራኽብ ድሒረን ናብቲ እታ መርከብ ትጥሕለሉ ዝነበረት ቦታ ከምዝመጻ ብተወሳኺ እቶም ናይ ዓይኒ መሰኻኽር ገሊጾም።


text:
ኣብ ኢትዮጵያ ዘሎ ኩነታት ከምዘተሓሳሰቦም ዝገለፁ 20 ኣባላት ኮንግረስ ዩናይትድ ስቴትስ ምንስቴር ጉዳያት ወፃኢ ምፍትሒ ንምርካብ ክንቀሳቐስ ሓቲቶም።እዞም ኣባላት ወከልቲ ህዝቢ ንምንስቴር ጉዳያት ወፃኢ ማይክ ፖምፒዮ ኣብዝለኣኹዎ ደብዳበ ኣብዚ ሕዚ እዋንኣብ ኢትዮጵያ ይርኣዩ ኣለው ዝበሉዎም ስግኣታት ብምሕባር ዝተስወዱ ስጉምትታት ኣብ ውሽጢ 60 ማዕልታት ከፍልጡዎም ሓቲቶም ኣለው።
እቶም ኣባላት ኮንግረስ 15 ነሓሰ 2012 ዓ\ም ኣብ ዝፀሓፉዎ ደብዳበ ኣብ ኢትዮጵያ ኣብ ቀረባ ይርኣይ ኣሎ ብዝበሉዎ ኩነታት ስግኣቶም ገሊፆም።’’ሓይልታት ፀጥታ ይወስዱዎም ኣለው’’ ዝበሉዎም ‘’ብዘይኣገባብ ሓይሊ ምጥቃም፣ብሄርን ሃይማኖትን መሰረት ዝገበረ ህውከት፣ካብ ዴሞክራሲያዊ ኣገባብ ምውፃእ፣ ዝፈጠሩዎም ኣስጋኢ ኩነታት ናብ ሓደገኛ ዝኾነ ዘይምርግጋእ የምርሕ ኣሎ’’ ይብሉ እቶም ኣባላት ኮንግረስ።
‘’ስለዝኾነ ድማ’’ ይብሉ እዞም ኣሜሪካዊያን ኣባላት ኮንግረስ ንፖምፒዮ ኣብዝለኣኹዎ ደበዳበ ‘'ህውከት ጠጠው ንምባልን ንስቪላት ንምሕላውን ምርግጋእን ዝርርብ ንምትብባዕ፣ዴሞክራሲያዊ ትካላት ዓቕሞም ንምሕያል ምስ መንግስቲ ኢትዮጵያን ምስ ኩሎም ሰብ ብፅሒትን ተራኺቦም ክዘራረቡ ነተሓሳስብ’' ኢሎም።
ይርኣይ ዘሎ ቅልውላው ኣብዚ ደረጃ ክበፅሕ ዝኽኣለ ቕትለት ድምፃዊ ሃጫሉ ሁንዴሳ ስዒቡ ምዃኑ ብምዝኽኻር ንናይ ኢትዮጵያ ዴሞክራሲያዊ ስግግር ከዐንቅፉ ዝኽእሉ ሓደገኛ ዝበሉዎም ናይ ብሄራት፣ ሃይማኖታውን ፖለቲካውን ወጥርታት እናወሰኹ ምምፅኦም ሓቢሮም።
ብርክት ዝበሉ ፍሉጣት መራሕቲ ፖለቲላ ምእሳሮም፣ ዝምስረቱ ክስታት ምህላዎምን ሓሳብ ብነፃነት ናይ ምግላፅ ንምኽባር እቲ መንግስቲ ኣርእይዎ ዝነበረ ድልውነት ንድሕሪት ናይ ምምላስ ስግኣት ከምዝሓደሮም ገሊፆም ኣለው።
ቀዳማይ ምንስቴር ኣብይ ኣሕመድ ናብ መነበረ ስልጣን ኣብ ዝደየብሉ እዋን ፖለቲካዊ እሱራት ብምፍታሕ፣ ተኣጊዶም ዝነበሩ ብርክት ዝበሉ ፖለቲካዊ ፓርትታት ብነፃነት ክንቀሳቐሱ ብምፍቃድ፣ነፃን ፍትሓውን መረፃ ንምክያድ ዝነበሮም ራእይ ብምዝኽኻር ‘’ስርሖም ክጅምሩ ከለው የሰጉምዎ ዝነበሩ ናይ ለውጢ ኣጀንዳ ንምዕዋት ሎሚ እውን ብዙሕ ስራሕ ከምዘድሊ ግልፂ እዩ’’ ኢሎም።
‘’ኣብ ቀረባ ኣዋርሕ ኢትዮጵያ ካብ ዴሞክራሲያዊ መርሓታት ሸተት ትብል ኣላ’’ ዝበሉ እዞም 20 ኣባላት ኮንግረስ ዩናይትድ ስቴትስ ኣብዚ መደምደምታ ዘብፅሖም መረዳእታ ክዝርዝሩ ከለው ሓሳብ ብነፃነት ናይ ምግላፅ ከም እትደረተ፣ጋዜጠኛታትን ተቓወምቲ መራሕቲ ምእሳሮም፣ብኢንተርኔት ሓሳብ ናይ ምግላፅ ደረት ይግበር ከምዘሎ ተዛሪቦም።እዞም ኩነታት እዚኦም ህይወማን ራይትስ ዎች፣ኣምነስቲ ኢንተርናሽናልን ኢንተርናሽናል ክራይስስ ግሩፕን ዝኣመሰሉ ትካላት ሰብኣዊ መሰላት ምምዝጋቦምን ቅድሚ ቕትለት ሃጫሉ ሁንዴሳ ኣብ ዝነበሩ ኣዋርሕ እውን ኢትዮጵያ ንዴሞክራሲያዊ መርሆታት ኣብ ምሕላው ንዝተወሰነ ግዜ ከምዝኣበያን ምግላፆም ሓቢሮም።
ዝተወሰኑ ብሄረሰባትን ናይ ሃይማኖትን ዒላማ ዝገበረ ህውከት ብግልፂ ዘርኢዩ ሪፖርትታት ብሓደ ወገን ሓይልታት ፀጥታ ኢትዮጵያ ኣብ ልዕሊ ተቓወምቲ ሰልፈኛታት ኣውሪዶምዎ ዝበሉዎም ካብ መጠን ዝዘለለ ሓይሊ ድማ ብኻሊእ ወገን ኣዚዩ ዘተሓሳስብ ምዃኑ ገሊፆም።’’ብመሰረት ሕገ መንግስቲ ኣብዚ ዓመት ክካየድ ዝነበሮ ምርጫ ንዘይተወሰነ እዋን ተናዊሑ ‘’ ዝበለ እቲ ደብዳበ ‘’ኣብ መጀመሪያ ናይ ኣብይ ናይ ስልጣን እዋን ሓሳብ ብነፃነት ናይ ምግላፅ ነፃነት ተኸፊቱ እንተነበረ እውን ሎሚ ግን ብተኸታታሊ ይድረት እዩ ዘሎ’’ክብል ወሲኹ ይግለፅ እቲ ደብዳበ።
‘’ብሰንኪ ህውከት ግጭትን ናይ ነገዳት፣ብሄረሰባትን ፖለቲካን ዘይተረጋግአት ኢትዮጵያ ንዩናይትድ ስቴትስ እትምጥን መሻርኽቲ ኣይትኸውንን፣ዴሞክራሲያዊ እሴታትና ንምርኣይ እውን ክኣብያ እዩ’’ ኢሎም እቶም ኣባላት ቤት ምኽሪ።
ኣብ ቀረባ ግዜ ብዝተፈጥሩ ኩነታት ምስ መንግስቲ ኢትዮጵያ፣ተቓወምቲ ፖለቲካ፣ምስ ናይታ ሃገር ኣክቲቭስታት ክሰርሑን ኣብ ኢትዮጵያ ሰብኣዊ መሰላትን ዴሞክራሲያዊ መትከላትን ክኽበር ፃዊዒት ንክገብሩ ንምንስቴር ወፃኢ ማይክ ፖምፒዮ ኣብ ዝለኣኹዎ ደብዳበ ኣተሓሳሲቦም።
ምርጫ ዝካየደሉ ግዜ ዳግም ንምትላምን ነፃን ፍትሓውን ምርጫ ንምክያድ ዘኽእሉ ቅድመ ኩነታት ክፍጠሩ ምስ ኩሎም ፖለቲካዊ ፓርትታት ዝርርብ ከካይዱ፣ንኩሎም ዜጋታት፣ተቓወምቲ ፓርትታትን መራኸቢ ብዙሃንን ኢንተርኔትን ሓሳብ ናይ ምግላፅ ምሉእ ነፃነት ክሰፍን፣ኣዋጅ ህፁፅ ግዜ ዓለምለኸ ደረጅኡ ዝሓለወ ምዃኑ ብዘንፀባርቕ ኩነታት፣ ብዘይኣግባብ ሓይሊ ምጥቃም ዝኽልኽል፣ብግዜ ዝተደረተን ኣዚዩ ኣድልይ ክኸውን ከሎ ጥራሕ ኣብ ጥቕሚ ዝውዕል ኮይኑ ክኽለስ፣ኣብ ቀረባ ምስ ዝነበሩ ዕግርግራት ብዝተኣሳሰረ ዝተኣሰሩ ኣግባብነት ብዘለዎ፣ፍትሓውን ግልፂ ብዝኾነ ናይ ዳይነት ከይዲ ክርኣይ፣ኣብ ቀንዲ ትካላት ተሓለቕቲ ሰብኣዊ መሰላትን መራኽቢ ብዙሃንን ብዝተፀብፀቡ መግሃስትታት ሰብኣዊ መሰላት ግልፅን ነፃን ምርመራ ክካየድ፣ናይ ሃጫሉ ሁንዴሳ ቅትለት ሰበብ ብምግባር ካልኦት ማሕበረሰባት ዒላማ ምግባር ሓዊሱ ኣብ መላእ ሃገር ናይ ብሄር መምነትን ሃይማኖትን መሰረት ዝገበሩ ህውከታት ክኹንኑዎ፣ኣብ ልዕሊ ሃጫሉ ዝተፈፀመ ቅትለት ግልፅን ነፃን ምርመራ ክካየድ ማይክ ፖምፒዮ ፃዕሪ ክገብሩ እዞም 20 ኣባላት ኮንግረስ ፀዊዖም ኣለው።
እቲ ደብዳበ ብምውሳኽ ‘’ኢትዮጵያ ናይ ዴሞክራስን ሰብላዊ መሰላትን መትከላት ኣብ ምሕላው ብዙሕ ፈተና የጋጥማ ኣሎ’’ይብል።ዩናይትድ ስቴትስ ኣብዞም ጉዳያት ሃናፂ ብዝኾነ ኣገባብ ክትኣቱ ናይ ግድን እዩ ዝበሉ እዞም ኣሜሪካዊያን ኣባላት ኮንግረስ ኣብ ዝለኣኹዎ ሕቶ እዚ ኣዚዩ ዘተሓሳስብ ኩነታት ብቐረባ ተኸታቲሎም ኣሽማቶምን ፊርምኦም ኣብቲ ደብዳበ ንዝተዘርዘሩ ኣባላት ኮንግረስ ኣብ ውሽጢ 60 ማዕልታት ሪፖርት ክገብሩ ኣተሓሳሲቦም።
እዚ ከምዚ ኢሉ እናሃለወ ‘’ናይ ዩናይትድ ስቴትስ ሚኖሶታ ሰባት እዮም’’ ዝበልኦም ኣብ ኢትዮጵያ ተታሒዞም ዝርከቡ ሚሻ ጪሪን ጀዋር መሓመድን ክፍትሑ ዝሓትት ደብዳበ ክልተ ኣባላት ሰኔት ክፍለ ግዝኣት ሚኖሶታ ንምንስቴር ጉዳያት ወፃኢ ዩናይትድ ስቴትስ ምልኣኸን ናይቲ ከባቢ ፎክስ ናይን ቴሌቪዥን ፀብፂባ።
ሰኔተራት ኤሚ ክሎቡሻርን ቲና ስሚዝንት ‘’ናይዞም ሚኖሶታዊያን ሰብኣውን ሕጋውን መሰላቶም ክሕለወሎም፣ኣብ ኢትዮጵያ ይርኣዩ ኣለው ዝበሉዎም ህውከትን መግሃስቲ ሰብኣዊ መሰላትን ክግትኡ ምንስቴር ጉዳያት ወፃኢ ፃዕሪ ክገብር ንሓታት’’ ይብል ብመሰረት ፀብፃብ ፎክስ ናይን።
ኣቶ ጃዋር መሓመድ ኣብ ቀረባ ነባሪት ከተማ ብሌይን ሚኒሶታ ምስ ዝኾነት ብዓልቲ ብስልኪ ኣብ ዝተዘራረብሉ ምሕማሙ ከምዝነገረቶን ነገር ግን ብናይቲ ቤት ማእሰርቲ ሓካይም ክርኣይ ኣዚዩ ከምዘስግኦን ከምዝገለፀላን ፀብፃብ ፎክስ ናይን ወሲኹ ተብፂቡ።
ብዛዕባ እዚ መልሲ መንግስቲ ኢትዮጵያ ንምርካብ ፃዕሪ እናገበርና ኢና።መልሲ ምስ ረኸብና ክነቕርብ ኢና።
ኣብ ዩኒቨርስቲ ኣዲስ ኣበባ መምህር ፖለቲካዊ ሳይንስ ዝኾኑ ዶክተር ኣስናቀ ከፍኣለ ብዛዕባ እዚ ደብዳበ ተሓቲቶም ኣብቲ ደብዳበ ዝተጠቐሱ ከም ኣብ መንጎ ፖለቲካዊ ፓርቲ ልዝብ ምክያድ ዝኣመሰሉ ቁም ነገራት እንተወሃለዎ እውን ሓፈሻዊ ድምፀት ናይቲ ደብዳበ ክርአ ከሎ ግን ንሓንቲ ልኡላዊት ሃገር ክልኣኽ ዘለዎ ኮይኑ ኣይረኸቡዎን ኢሎም።
‘’ልኡላዊት ንዝኾነት ሓንቲ ሃገር ዝልኣኽ፣ልኡላዊ ንዝኾነት ሃገር ዝምልከት ዝተፅሓፈ ደብዳበ ኣይመስልን።መንግስቲ ኢትዮጵያ ከምዚ ክገብር ኣለዎ ዝብል ናይ ትእዛዝ ስምዒት እዩ ዘለዎ። ኢትዮጵያን ኣሜሪካን መሻርኽቲ ሃገራት እንተኾና እውን ከምዚ ንዝበለ ሪኢቶ ዘይክትቕበሎ ትኽእል፤ኣይክትቕበሎን እውን’’ ኢሎም።


text:
February 12, 2021
ሎሚ 10 ለካቲት መበል 31 ዓመት ሓርነት ምጽዋዕ እዩ። ዝኽሪ ናይዚ ዕዙዝ ፍጻመ’ዚ ድማ፡ “ፈንቅል ንወለዶታት” ኣብ ትሕቲ ዝብል ቴማ፡ ቅጥዒታት ምክልኻል ኮሮና ቫይረስ ኣብ ግምት ብዘእተወ ጸቢብ መሰናድኦ ይኽበር ኣሎ።
ስርሒት ፈንቅል፡ ህዝቢ ኤርትራን መሪሕ ውድቡ ህዝባዊ ግንባርን፡ ኣብ ታሪኽ ወተሃደራዊ ግጥማት ዓለምና ሒደት መዳርግቲ ጥራይ ዝርከቦ፡ ብመሬትን ባሕሪን እጹብ-ድንቂ ቅያ ዝፈጸምሉ፡ ሓደ ካብ ዓበይቲ ስርሒታት ሓርነታዊ ቃልስና እዩ። እዚ፡ ብወተሃደራዊ ስልቱ፡ ብበርቃዊ ቅልጣፈኡን ስፍሓቱን ኣገራሚ፡ ናይ መወዳእታ ሱር መግዛእቲ ፈንቂሉ፡ ሓርነት ኤርትራ ክውን ምዃኑ ዜግሃደ ወተሃደራዊ ስርሒት’ዚ፡ ንወለዶታት እናተዘከረ ዝነብር ዘሐብን ታሪኻዊ ትውፊት እዩ።
ስርሒት ፈንቅል፡ ኣብ ታሪኽና ጎሊሑ ዝጥቀስ ብርቂ ፍጻመ ይኹን እምበር፡ ህዝቢ ኤርትራን መሪሕ ውድቡ ህዝባዊ ግንባርን፡ ናብ ከምዚ ዝዓይነቱ ፈንቃሊ መጥቃዕቲ ክሰጋገሩ፡ ንዓመታት ዘሰላሰልዎ ወተሃደራዊን ፖለቲካዊን ስራሕ፡ እቲ ዝነውሐን ዝበርተዐን፡ ሓያል ስራሕ፡ ብልሓት፡ ጽንዓትን ትዕግስቲን ዝሓተተ እዩ ነይሩ። ብሓጺሩ ስርሒት ፈንቅል፡ ድምር ውጽኢት፡ ናይቲ ህዝባዊ ግንባር፡ ዘይተቘጠበ ደገፍ ርእሰ-ሓያላን


text:
‘’መንግስቲ ትግራይ ፕሬዝዳንት ባይደን ቅልውላው ሰብኣውነትን ሰብኣዊ መሰላትን ኢትዮጵያ ብዝምልከት ኣብ ልዕሊ ዝተወሰኑ ሰባት እገዳታት ንምንባር ኣፈፃሚ ትእዛዝ ምፍራሞም ብፅኑዕ ይኣምን’’ ክብል ንባዕሉ ናይ ትግራይ መንግስቲ ኢሉ ዝፅውዕ ፌደራል መንግስቲ ኢትዮጵያ ድማ ኣሸባሪ ኢሉ ብዝፅውዖ ህወሓት ዝምራሕ ምምሕዳር መሊሱ።
ንርእሱ መንግስቲ ትግራይ ኢሉ ዝፅውዕ ኣካል ብቕድሚ ትማሊ ቀዳም 8 መስከረም 2014 ዓ/ም ኣብ ዘውፅኦ መልሲ ፕሬዝዳንት ባይደን ንዝፈረሙዎ ትእዛዝ ኣብ ዝሃቦ መልሲ እቲ ስጉምቲ ርትዓዊ ኣንፈት እዩ ኢሉዎ ኣሎ።’’መንግስቲ ትግራይ ንቀንዲ ሓሳባት ናይቲ ኣፈፃሚ ትእዛዝ ንምድጋፍን ንምኽባርን ኣብ ውሽጢ ዝተዘርዘሩ ሰለስተ ሸቶታት ንምዕዋትን ናይ ባዕሉ ታራ ንምብርካት ድልዊ እዩ’’ኢሉ።
ኣብ እዋን እቲ ግጭት ኣብ ልዕሊ ህዝቢ ትግራይ ወይ ኣብ ካሊእ ህዝቢ ገበናት ፈፂሞም ዝብሃሉ ውልቀሰባት፣ጉጅለታት ወይ ኣካላት ኣብ ምፍላይ ሓላፍነቱ ክዋፃእ እዩ ኢሉ እቲ መግለፂ።’’ምስ ሓይልታት ትግራይ’’ ርክብ ብዘለዎም ውልቀሰባትን ኣካላትን ተፈፂሞም ክኾኑ ዝኽእሉ ጥሕሰታት ብሕቡራት መንግስታት ንዝጣየሽ ነፃ ምርመራ ሓዊሱ ዝካየዱ ኩሎም ኣገደስቲ ምርመራታት ንምድጋፍ ድሉውነትና ደጊምና ንገልፅ’’ይብል እቲ መግለፂ።
‘’መንግስቲ ትግራይ’’ ምምሕዳር ጆ ባይደን፣መንግስቲ ዩናይትድ ስቴትስን ኮንግረስ ዩናይትድ ስቴትስን ብፍላይ ኣብ ትግራይ ብሓፈሻ ድማ ኣብ ኢትዮጵያ ንዘሎ ቅልውላው ሰላማዊ ፍታሕ ንምምፃእ ንዘካይዱዎ ቀፃሊን ሃናፅን ፃዕርታት ናእድኡ ንምግላፅ ይደሊ ዝበለ እቲ መግለፂ ብኢትዮጵያ፣ኤርትራን ሓይልታት ኣምሓራን ኣብ ትግራይ ዝፈፀሙዎም ዝበሎም ጥሕሰታት ብዝምልከት መንግስቲ ዩናይትድ ስቴትስ ንስዎሰዶም ዝተፈላለዩ ስጉምትታት ምስጋንኡ ይገልፅ ይብል እቲ መግልፂ።
መንግስቲ ዩናይትድ ስቴትስ ሓይልታት ኤርትራን ኣምሓራን ካብ ትግራይ ክወፁን ኣብ ትግራይ ዝካየድ ኲናት ሰላማዊ ፍታሕ ንምምፃእ ኣብ ልዝብ ዝተመስረተ ቶኽሲ ጠጠው ክብልን ደጋጊሙ ምፅውዑ ከምዝርዳእ ብምዝኽኻር ምስ ካልኦት ዓለምለኸ መሻርኽቲ ብምዃንተፃብኦ ጠጠው ንምባል ልዝብ ክተሳልፍጥ ንዩናይትድ ስቴትስ ንድዕም ኢሉ እቲ መግልፂ።
ፕሬዝዳንት ባይደን ኣብ ኢትዮጵያ ዘሎ ፖለቲካውን ሰብኣውን ቅልውላው ‘’ብዘይተለምደን ልዑልን ኣገባብ ንሃገራዊ ድሕነትን ፖሊሲ ወፃእን ዩናይትድ ስቴትስ ስግኣት እዩ’’ ምባሎም ትኽክል እዩ ይብል እቲ መግለፂ።ኣብ ትግራይ ዝተፈጥረ ቅልውላው ብመንግስታት ኢትዮጵያን ኤርትራን ከምኡ እውን ብሓይልታት ኣምሓራን ዝተፈጥረ እዩ ዝበለ እቲ መግለፂ ኣብ ትግራይ ኣንፀላልዩ ዘሎ ሓደገኛ ዘሳክሕክሕ ዓፀቦን ጥምየትን ንሚሊዮናት ሰባት ስግኣት እዩ ኢሉ።
ጨካን ከበባ ንምውጋድን ዘይተደረተ ሰብኣዊ ረድኤት ንምስላጥን፣’’ወረርቲ’’ ኢሉ ዝፀውዖም ሓይልታት ክወፁን ኣብ ልዝብ ዝተመስረተ ቶኽሲ ጠጠው ምባል ንምርግጋፅን ኣብ እዋን ኲናት ትግራይ ዝተፈፀሙ ኩሎም ጭካነታትን ብነፃ ኣካል ክፃረይን ፈፅምቲ ናይቶም ገበናት ናብ ሕጊ ክቐርቡን ንዝካየዱ ዓለምለኸ ፃዕርታት ምሉእ ደገፍና ደጊምና ነረጋግፅ ኢሉ ኣሎ እቲ መግለፂ።


text:
ብመሰረት ካብ ቀዳማይ ሚንስትር ኢትዮጵያ ዶ/ር አብይ ኣሕመድ ዝተገብረሎ ዕድመ ፕረዚደንት ኢሳያስ ኣፈወርቂ ኣብ ኢትዮጵያ ናይ ክልተ መዓልታት ናይ ስራሕ ዑደት ድሒ ምክያድ ሎሚ ናብ ኣስመራ ተመሊሶም።
ክልቲኦም መራሕቲ ኣብ ወርሒ ሓምለ ዝተበጽሓ ስምምዕ ሰላምን ንምሕያልን ኣብ ካልኦት ንክልቲኦም ወገናት ዘገድሱ ጉዳያት ከምዝዝትዩ ሚንስትሪ ሓበሬታ ኣቶ የማነ ገብረመስቀል ሓቢሮም።
ከም አካል’ዚ ዑደት ክልቲኦም መራሕቲ ትማሊ ሰንበት ነቲ ብ8.1 ቢልዮን ብር ወጻኢ ዝተሃንጸ ‘ኦሞ ኩራዝ ሳልሳይ’ ናይ ሽኾር ፋብሪካ መሪቖም ምክፋቶም ሓላፊ ቤት ጽሕፈት ቀ/ሚ ኣብይ ኣሕመድ ኣቶ ፍጹም አረጋ ኣብ ዘውጽእዎ ንናይ ትዊተር መልእኽቲ ሓቢሮም።
ኣብቲ ስነ ስርዓት ምረቓ ቀዳማይ ሚንስተር ኣብይ ኣሕመድ ኣብ ዘስምዕዎ መደረ ኢትዮጵያ ዓበይቲ መሰረት ልምዓት ናይ ምፍፃም ዓቕምን ድልውነትን ኣለዋ ኢሎም።ዓብይ ስለዝሓሰብና ዓበይቲ ስራሓት በይንና ኣይንሰርሕን ዝበሉ ቀዳማይ ሚንስተር ኣብይ ምስ ኤርትራዊያን ኣሕዋት ህዝቢ ሓቢርካ ናይ ምዕባይ ትልሚ ኣብ ምውጣን ንናይ ኤርትራ ፕረዚደንት ኢሳያስ ኣፈወርቂ ኣብ ስነስርዓት ምረቓ ፋብሪካ ሽኮር ኦሞ ንኽርከቡ ከምዝዓደሙዎም ገሊፆም።
ፕረዚደንት ኢሳያስ ኣፈወርቂ ብወገኖም ኣብ ከምዚ ዝበለ ዓብዩ ፕሮግራም ልምዓት ክካፈሉ ንዝተገብረሎም ዕድመ ብምምስጋን ኤርትራ ካብዚ ፕሮጀክት እዚ ተመክሮ ክትረክብ እያ ምባሎም መንግስታዊ መርበብ ሓበሬታ ሻባይት ሓቢሩ’ሎ።
ፋብሪካ ሽኮር ኦሞ ኩራዝ ቁጽሪ ሰለስተ ኣብ ትሕቲ ፕሮጀከት ልምዓት ሽኮር ኩራዝ ኦሞ ካብ ዝህነፁ ኣርባዕተ ፋብሪካታት ሽኮር ሓደ እዩ።


text:
ካብ ገማግም ባሕሪ ሊብያ ዝተበገሰት ኤርትራውያን ዝርከብዎም ስደተኛታት ዝጸዓነት ጃልባ፣ ኣብ ማእከላይ ባሕሪ መኣዝና ኣጥፊኣ ኣብ ናይ ምትሓል ሓደጋ ኣብ ዝነበረትሉ እቶም ስደተኛታት ብቱኒዝያውያን ገፈፍቲ ዓሳ ክድሕኑ ከምዝኸኣሉ ኣል ዓረብያ ሓቢሩ።
እቲ ማዕከን ዜና ንሚኒስተሪ ውሽጣዊ ጉዳያትን ማሕበር ቀይሕ ወርሕን ብምጥቃስ ኣብ ዘቕረቦ ጸብጻብ፣ እቶም ዜጋታት ኤርትራ፣ ሱዳን፣ ሶማልን ዝርከብዎም 83 ስደተኛታት ናብ ሃገራት ኤውሮጳ ንምስጋር ኣብ ዝተበገስሉ እዋን’ዩ እታ ጃልባ መኣዝና ብምጥፋእ ናይ ምጥሓል ሓደጋ ዘንጸላለዋ።
ኣብታ ጃልባ ካብ ዝነበራ 13 ደንቂንስትዮ፣ ሓንቲ ካብኣተን ነፍሰ ጾር ከምዝነበረትን ኣብ እዋን እቲ ህይወት ናይ ምድሓን መስርሕ ድማ ከምዝሓረሰትን ወኪል ቀይሕ ወርሒ ካብ ቱኒዝያ ሞንጊ ስሊም ንኣገልግሎት ዜና እታ ሃገር ኣብ ዝሃቦ መግለጺ ኣረጋጊጹ።
እቶም ብገፈፍቲ ዓሳ ቱኒዝያ ካብ ናይ ምትሓል ሓደጋ ዝደሓኑ ስደተኛታት ናብቲ ምስ ሊብያ ኣብ ዘዳውብ ከባቢታት ዝርከብ መዓስከር ቤን ጉርዳን ከምእተወስዱ’ውን እቲ ሓበሬታ ብተወሳኺ ኣመልኪቱ።


text:
June 22, 2019
ልዕሊ ሰማእታትና ምዝካር ሕድሮም ደጋጊምካ ንምኹላዕ፡ ህዝቢ ኣብ ውሽጥን ወጻእን ብዝተፈላለየ መሰናድኦታት ንዘካየዶ ድሙቓ ኣበዓዕላ እዛ ዕዝዝቲ ዕለት፡ ዮሃናን ምስጋናን።
ሰማእታትና ብጅግንነቶምን ብዝኸፈልዎ ክቡር ህይወትን፡ ጸጋታትን ሓይልን እዛ ሃገር ኣራቢሖም ነቲ ዘይመጣጠን ዝመስል ዝነበረ ናይ ጉልበት ምዕሪት፡ ንረብሓ ናጽነት ክውን ጌሮም፡ ድሕሪ ናጽነት’ውን ልዑላውነት ንምርግጋጽ ዳግም ዘረጋገጽዎ ቅያ፡ ኣብ ሃገራዊ ታሪኽ ህላወናን ገስጋስናን መዘና ኣይክርከቦን ኢዩ። ህይወቶም ዕሩብን ዋጋን ምኽፋል ጥራይ ዘይኮነ፡ ዘውረስዎ ስርዓተ ክብርታትን ባህልን ንሓይልን ጽንዓትን ህዝቢ ኤርትራ እናራብሐ ዘዛየዶ ፍናናዊ ጸጋውን ብዋጋ ዘይትመን ኢዩ። ስለቲ ኣብነታውነቶምን ብግብሪ ምሂሮም ዘውረሱና ክብርታት ከኣ ምስጋናን ክብርን ስለ ዘይኣኽሎም፡ ኣብ ከምዚ ዝበለ ዕዙዝ ኣጋጣሚ ደጊምና መብጽዓና ከነሐድሰሉን ሕልናዊ ግዴታን ሓላፍነትን ኢዩ ብኣጋጣሚ ናጽነት በቲ ጽንዓት ብጽንዓት ንልምዓት ዝተሰምየ ቴማ ህዝቢ ኣብ ውሽጥን ወጻእን ዘቕረቦ ገላጺ መሰናድኦ ከኣ፣ ሓቀኛ ምስክር ናይቲ መብጽዓ’ዩ ኔሩ።


text:
ፕረዚደንት ነበር ዶናልድ ትራምፕ ነቲ ፌደራል ቤት ዕዮ ገበናት ማለት FBI ኣብ ፍሎሪዳ ኣብ ዝርከብ ገዝኦም ኣብ እዋን ፍተሻ ዝሓዞ ሰነዳት ብነጻ ኣካል ክምርመር ዘቅረብዎ ጥርዓን ብዝምልከት ሓደ ፌደራል ዳኛ ብይን ናይ ምሃብ ከይዲ ንኻልእ እዋን ኣመሓላሊፎምዎ።
ጠበቓታት ትራምፕ ኣብ ዝሓለፈ ሰሙን ፍሉይ ኣካል ቆይሙ ካብቲ ዝተታሕዘ ሰነዳት ናብቶም ፕረዚደንት ክምለስ ዝኽእል ሰነዳት እንተሃልዩ ንክውስን ንዳኛ ቤት ፍርዲ ወረዳ ደቡባዊ ፍሎሪዳ ኣሊን ካነን ምሕታቶም ይዝከር።
ፌደራል ቤት ፍትሒ ኣመሪካ ነቲ ሕቶ ተቃዊሙ ነቲ ሰነዳት ባዕሉ ብመርመራ ከምዝገምገሞ ገሊጹ: ከምኡ ዝበለ ኣካል ምቋም ነቲ ትራምፕ ምስጢራዊ ሰነዳት ከመይ ከም ዝሓዝዎ ዝግበር ምርመራ ዘደናጉይ እዩ ኢሉ።
ምስቶም ሰነዳት ብዝተተሓሓዘ ተግባር ስለላ እተተፈጺሙ ወይ'ውን ንሃገራዊ ድሕነት ዝምልከቱ ዝጠፍኡ ሰነዳት እንተሃልዮም ፌደራል ቤት ዕዮ ገበናት ማለት FBI መርመራ የካይድ ኣሎ።


text:
መሰል ህጻናት ትግህስ ሲንጋፑር ኤርትራ
እዘን ኣብ ስእሊ ንምልከተን ዘለና ክልተ ዕሸላት ኣሓት ብዘይዝኾነ ምግናን ዕድሚአን ክንደይ ክኸውን ከም ዝኽእል ንምግማት ብዙሕ ኣጸጋሚ ጉዳይ ኣይኮነን። ኣብዚ ንኡስ ዕድሚአን ድማ ዲፒዛ ዘይኮነስ ለንጀር ወተሃደራዊ ክዳን ተኸዲነን ምህላወን’ዩ ዘመላክት። ኣብ ኢደን ደብተርን ቢሮን ኣብ ክንዲ ምሓዝ፡ እቲ ሓዊ ዝተፍእ ብረት ክላሽን ሒዘን ከም ዘለዋ ይእምት። ብዕድመ ክንድአን ዝኾኑ ዕሸላት ኣሕዋትን ኣሓትን ኣብ ክንዲ ትምህርቲ፡ ፍልጠትን ዘመናዊ ምዕባሌን ምቕሳም፡ ብሓይሊ እናተገፉ ኣብ መደበር ታዕሊም ሳዋ ወሪዶም ሓንጎሎም ብኣዕናዊ ዝኾነ ብሓቲ ኣተሓሳስባ ህግደፍን ብርኩስ ወተሃደራዊ ስነ-ኣእምሮን ብድሕሪ ምቕራጽ፡ ንኲናትን ግብረ ሽበራዊ ስርሓትን ንምውዓሎም ክንደይ ኣሽሓት ከም ዘሰልጥኑ ባዕሎም ብዘይዝኾነ ሕፍረት ዝምድርሉ ክውንነት’ዩ። እዚ ንመሰላት ስድራ ቤትን ትሕቲ ዕድመ ዝኾኑ ህጻውንትን ዝግህስ፡ ብቀጥታ ድማ ምስ ዓለምለኻዊ ሕግታት ዝጻረር ተግባር ምዃኑ ርእሰ ግሉጽ ሓቂ’ዩ።
እምበኣርከስ እታ ብመራሕቲ ህግደፍን ገለ ሰዓብቶምን  > ብምባል ወትሩ ከም መጽሓፍ ቅዱስ ወይ ቁርኣን ዝድገመላ ስንጋፑር ኤርትራ ነዚ’ያ ትመስል። ብርግጽ እቲ ብብሓቲ ስርዓት ህግደፍን ሰዓብቱን ዝድገም ኣጉል ጽውጽዋይ ኣብ ባይታ ዘየሎ ካብ ወድዓዊ ሓቂ ዝረሓቐ’ዩ። እዚ ብቀንዱ ድማ ንሕልናካ ብምጥላም ኣብ ልዕሊ ህዝቢ ኤርትራ ዘሎ ንዕቀት ብድዐን’ዩ ዝእምት። ካብዚ ዝኸፍእ ፖሎቲካዊ ዕብዳን ወይ ፖሎቲካዊ ውድቀትን ሞትን ድማ ኣይህሉን’ዩ። ‘‘ህዝቢ ኤርትራ ጽቡቕ’ዩ ዘሎ ካብዚ ንላዕሊ ዝደልዮ ነገር ወይ መሰል የለን’’ ዝብል ኣጉል ሞጎት ካብ ጥዑይ ስነ-ኣእምሮ ዘለዎም ዜጋታት ወይ’ውን ብሓቂ ካብ ብቅኑዕ ስትራተጂ ዝምራሕ ፖሎቲካዊ ውድብ ዝቐርብ ዘሎ ኣይኮነን። ብፍላይ ድማ በቶም ኣብ ግዝኣተ-ሕግን ደሞክራስን ዝሰፈኖ ምዕቡላት ሃገራት ዝነብሩ ሰላምን ቅሳነትን ዘስተማቕሩ ዜጋታት ክደጋግምዎ ምስማዕ ብጣዕሚ’ዩ ዘሕፍር። ክሳብ ክንደይ ለባማትን ውርዙያትን ዘይምዃኖም ድማ ትግንዘብ። ኣብ ቅዋምን ግዝኣተ ሕግን ዘይብላ ውልቀ ምልክነት ኣብ ዝነገሳ ሃገር፡ ኣብ ዓለም መወዳድርቲ ዘይብላ ማሕበራዊ ፍትሕን ግስጋሰን ዘረጋገጸት፡ ደሴት ሰላም’ያ ክብሉ ከም ዝደፍሩ ድማ ይገርም። እቲ ብ1997 ብሓቲ ህግደፍ ንበይኑ ዝነደፎ ቅዋም’ውን እንተኾነ ክሳብ ክንደይ ንባህግታት መላእ ህዝብናን ፖሎቲካዊ ሓይልታቱን ኣብ ግምት ዘእቱ ደሞክራስያውን ፍትሓውን ነይሩ ብዘየገድስ፡ ገባቲ ኢሳይያስ ሓንሳብ ኣብ ከብሒ ዝድርብዮ ሓንሳብ ድማ ሞይቱ ብምባል ኣብ ዘባጭወሉ ህሞት ኤርትራ በየናይ መልክዕ ደሴት ሰላም ተባሂላ ከም ትጽዋዕ ንሰማዒኡ ብጣዕሚ ዘደንጹን ዘደንግጽን ሞጎት’ዩ።
ብርግጽ ኤርትራ ሰላምን ራህዋን ዝዓሰላ ደሴት እንተኮይና፡ እዘን ትሕቲ ዕደመ ዝኾና ኣሕትና ካብ ሕቑፊ ስድራ ቤተን ተመንጢለን ኣብ መደበር ታዕሊም ሳዋ ክወርዳ፡ ለንጀር ክኽደናን ክላሽን ክሕዛን ዘገድድ ኢደ-ወነናዊ ሕግታት ምውጻእን ወትሩ ንዜጋታት ምግፋፍን ንምንታይ ኣድልዩ? ኣብ ኤርትራ ኩሉ ዜጋ ዕድሚኡ ብዘየገድስ ክሳብ ወዲ 80 ዓመት ብረት ክዓጥቕን ክላሽን ተተርኢሱ ክሓድርን ዘግብር ዘሎ ምክንያት እንታይ’ኾን ይኸውን? እቶም ንዓመታት ዝኸውን ቅሱን ሂወት፡ ሰናይ ርኽባት ስድራ-ቤት፡ ንቡር ሓዳር፡ ትምህርትን ስራሕን ተነፊጎም ንልዕሊ 17 ዓመት ምስ ዝተፈላለዩ ኣራዊትን ለመምታን ኣብ ጎዳጉዲ ክሰፍሩ ዝተገደዱ ኣባላት ሓይልታት ምክልኻል ኤርትራ ፍትሕን ርትዕን ፍጊዕ ስለ ዝበሎም ደኾን ይኾኑ ነዚ መሪርን ከርፋሕን መነባባሮ ዝመረጹ ዘለዉ? እቶም ኩሎም ብኣራዊት ምድረ-በዳታትን ባሕርታትን፡ ክብልዑ ዝግደዱ ዘለዉ መንእሰያት እንታይ ኮይኖም፡ ኣብዛ ማሕበራዊ ፍትሕን ግስጋሰን ዝዓሰላ ደሴት ሰላም ክነብሩ ዘይበሃጉ? ነዚ ሕቶታት’ዚ ብዝምልከት በቶም ምስ ሕልንኦም ምትዕራቕ ኣብዮም፡ ካብ ልዕላውነት ህዝቢ ንውልቀ ምልክነት ንምስሳይ ዝመረጹ ሰዓብቲ ብሓቲ ህግደፍ ጥራይ ዘይኮነስ፡ ብቀንዱ’ውን ብገባቲ ኢሳይያስ ዝተፈላለየን ተገራጫውን መልስታት ምስምዕ ልሙድ ክስተት’ዩ። ሓንሳብ ክልተ ጻሕሊ ስለ ዝለመዱ፡ ሓንሳብ ብጽጋብ ፍንጭሕ ኢሎም፡ሓንሳብ’ውን ብዘይጭበጥ መብጽዓታት ጎረብባቲ ወይ ምዕራባውያን ሃገራት ተታሊሎም፡ ካልእ ግዜ ድማ ፖሎቲካዊ ምሕደራ ዘይኮነስ፡ ቁጠባዊ ጸገማት ዝወለዶ’ዩ………..ወዘተ ዝብል ዕባራ ምክንያታት ምቕራብ ዘሕፍር ኮይኑ ኣይፈልጥን’ዩ። ነቲ ብቁጠባዊ ጸገማት’ዩ ዝብል ኣበሃህላ መራሕትን ሰዓብትን ህግደፍ ቅቡል ክንወስዶ ምስ ዝግደድ’ውን እታ ሲንጋፑር ኤርትራ እንታይ ኮይና ዘይዓንገለቶም? ዝብል ሕቶ ምልዓል ግድነት ይኸውን።
እቲ ኣጉል ጽውጽዋይ ብሓቲ ስርዓት ህግደፍን ሰዓብቱን ንጎኒ ገዲፍና፡ ወዲ ሰብ ብፍላይ ድማ መንእሰይ ወለዶ ብባህርያቱ ኩሉ ግዜ ብልጽግና፡ ምዕብልናን ፍልስፍናን ዝብህግ ምዃኑ ብዙሕ ዘከራኽር ጉዳይ ኣይኮነን። ይትረፍ ኣብ ኣፍሪቃ ብፍላይ ድማ ኣብታ ቅዋምን ግዝኣተ ሕግን ተነፊጋ፡ ብከቢድ ግህሰታት ሰብኣዊ መሰላትን ግፍዕታትን ትልለ ኤርትራ ዝርከቡ ዜጋታት እቶም ኣብ ዝለዓለ ምዕብልናን ብልጽግናን ዝነብሩ ዜጋታት ኣውሮጳ’ውን እንተኾነ፡ ካብቲ ዘለውዎ መነባብሮ ንላዕሊ ንምንባር፡ ክብህጉን ክፈላሰፉን ንዕዘብ። ‘’ህዝቢ ኤርትራ ጽቡቕ’ዩ ዘሎ ካብዚ ንላዕሊ ዘድልዮ ነገር ወይ’ውን መሰል የለን>> ዝብል ኣጉል መጎት ስርዓት ህግደፍን ሰዓብቱን ክሳብ ክንደይ ኣብ ድሑር ፖሎቲካዊ ራእይን ጸረ-ብልጽግናን ኣተሓሳስባ ከምዝነብሩ ዓቢ ምልክት’ዩ። እዚ ጨካን ኣተሓሳስባ’ዚ እቲ ካብኡ ዝምንጩ ኣዕናዊ ፖሊስታትን ንህዝቢ ኤርትራ ብሓፈሻ ንመንእሰይ ወለዶ ድማ ብፍላይ ኣብ ድንቁርና፡ ድኽነት፡ ድሕረትን ስደትን ክነብር ዝፈረደ ምዃኑ፡ ሎሚ ካብ ማንም ግዜ ንላዕሊ እናተጋህደ መጺኡ’ዩ።
ብዝኾነ ኣብዚ ህሞት’ዚ ብስም ልዕላውነት ህዝብን ሃገርን ኤርትራ ምሽሓጥ ይኹን ምትላል ፍጹም ዝወደቐ ፋሽን ኮይኑ’ዩ። ብርግጽ ጸረ ህዝብን ጸረ ምዕባሌን ፖሎቲካዊ መንነት ገባቲ ስርዓት ህግደፍ ካብ ግዜ ንግዜ እናተጋለጸ መጺኡ፡ ኩሉ ኣጉል ሕልምታት ሲንጋፑር ኣብ ኤርትራ መኺኑ ተሪፉ’ዩ። ሎሚ እቲ ሞሳ መሪር ተጋድሎኡን ረዚን መስዋእትነቱን ዝተጠለመ ህዝብና ብተመክሮኡ ንቅሓቱን ብስለቱን እናበረኸ ብምምጽኡ፡ ናይ ግዜ ሕቶ እንተዘይኮይኑ በቲ ዘይዕጸፍ ቅልጽሙን ዘይሕለል ቃልስታቱን ኣብ ልዕሊ ዑና መቓብር ገባቲ ስርዓት ህግደፍን ሰዓብቱን ቅዋማዊ ሕብረ-ሰልፋዊ ደሞክራስያዊ ስርዓት ብምህናጽ ሰላም፡ ደሞክራሲ፡ ፍትሒ፡ ማዕርነትን ግስጋሰን ከም ዝጓናጸፍ ምንም ዘጠራጥር የብሉን።
ዓወት ንደሞክራስያውን ፍትሓውን ቃልሲ ህዝቢ ኤርትራ
ነፀረኣብ ኣስመላሽ
30 ሰነ 2017
Short URL: https://english.farajat.net/?p=10755


text:
Radio Erena: 04 August 2016
ድሕሪ ናይ የመን ኩነታት፣ ምስ ሃገራት ቀርኒ ኣፍሪቃ ዝምድናኣ ዛሕቲሉ ዝርከብ ኢራን፣ ኣብ ምዕራብ ኣፍሪቃ ሓድሽ ናይ ዲፕሎማስን ቁጠባን ዝምድና ንምምስራት ተበግሶታት ትወስድ ምህላዋ ዝተፈላለዩ ተንተንቲ ሓቢሮም።
እቶም ተንተንቲ ነዚ ዝሕብሩ ዘለዉ፣ ብሚኒስተር ጉዳያት ወጻኢ ኢራን መሓመድ ጃቫድ ዛሪፍ ዝምራሕ ላዕለዋይ ልኡኽ መንግስቲ ኢራን ኣብ ሓያሎ ሃገራት ምዕራብ ኣፍሪቃ ወግዓዊ ናይ ስራሕ ምብጻሕ ኣብ ዘካይደሉ ዘሎ እዋን’ዩ።
ብሰንበት 31 ሓምለ ብናይጀርያ ዑደቱ ዝፈለመ ላዕለዋይ ልኡኽ መንግስቲ ኢራን ናብ ጋና፣ ጊኒን ማልን’ውን ክበጽሕ ምዃኑ ተፈሊጡ ኣሎ።
እቲ ልኡኽ ኣብዘን ሃገራት ኣብ ዘካይዶ ምብጻሕ፣ ኣብ ንግድን ወፍርን ከምኡ ድማ ኣብ ዲፕሎማሲ ዘተኮረ ዝምድናታት ንምምስራት ምስ መራሕቲ እተን ሃገራት ሓያሎ ውዕላት ክኽትም ትጽቢት ይንበረሉ።
ኢራን ኣብ ኣፍሪቃ፣ ናብተን ኣብ ቀይሕ ባሕሪ ዝርከባ ኤርትራ፣ ሱዳንን ጅቡትን ኣተኵራ እኳ እንተነበረት፣ ኣብ የመን ኣንጻር’ቶም ብኢራን ይድገፉ’ዮም ዝተባህሉ ኣመንቲ ሺዓ ዝኾኑ ሑቲ ድሕሪ ዝተወልዐ ኵናት ግና እዘን ሃገራት ምስ ስዑዲ ዓረብ ብምውጋን፣ ምስ ኣኢራን ዝነበረን ዲፕሎማሲ ኣዛሕቲለን ይርከባ።
ብፍላይ ድሕሪ’ቲ ኣብ ቴህራን ዝርከብ ኤምባሲ ስዑዲ ዓረብ ካብ ህዝቢ ዝወረዶ መጥቃዕቲ ሱዳንን ጅቡትን ኣምባሳደራት ኢራን ክሰጓ እንከለዋ፣ ኤርትራ ከኣ ንኢራን ኮኒና።
ኢራን፣ ኣብ ቀይሕ ባሕሪ ወትሃደራዊ ህላዋኣ ንምርግጋጽ ምስዘን ሃገራት ከተካይዶ ዝጸንሐ ናይ ነዊሕ ዓመታት ጻዕሪ ከኣ፣ ስዑዲ ዓረብ ብጉዳኡይ የመን ኣቢላ ብዝመስረተቶ ኣብ ሓገዝ ዝተሞርኮሰ ልፍንቲ፣ ተቖጽዩ ይርከብ።
============================


text:
ሩስያ፡ ካብ ፍጥነት ድምጺ 20 ዕጽፊ ዝቕልጥፍ ሚሳይል ናብ ስራሕ ኣእትያ
ሚኒስትሪ ምክልኻል ሩስያ፡ ልዕሊ ፍጥነት ድምጺ ክውንጨፍ ዝኽእል 'ኣቫንጋርድ' ዝበሃል ዓይነት ሚሳይል ናብ ስራሕ ከምዘእተወ ኣፍሊጡ።
እቲ ሚሳይላት ዝተተኸለሉ ቦታ ኣይተገልጸን፡ እንተኾነ ኣብ ምዕራባዊ ሩስያ ኣብ ዝርከቡ ጎቦታት ዩራል ዝትከሉ ምዃኖም ሰብ መዚ ሩስያ ቅድም ኢሎም ገሊጾም ነይሮም።
ፕረዚደንት ፑቲን ከምዝበሎ፡ እዞም ኑዩክለራዊ ኣጽዋር ክሽከሙ ዝኽእሉ ሚሳይላት፡ ካብ ፍጥነት ድምጺ ብ 20 ዕጽፊ ክውንጨፉ ዝኽእሉን፡ ኣብ ካልኦት ሃገራት ዘየለዉ ፍሉያትን እዮም ክብል ተዛሪቡ።
እቲ ፕረዚደንት ብሰሉስ ክዛረብ እንከሎ፡ እቲ ኣቫንጋርድ ዝበሃል ሚሳይላዊ ስርዓት፡ ሕጂ ንዘለዉ ኮነ ኣብ መጻኢ ንዝስርሑ መከላኸሊ ኣጽዋራት ሓሊፉ ከጥቅዕ ዝኽእል እዩ ኢሉ።
"ልዕሊ ፍጥነት ድምጺ ዝውንጨፉ (ሃይፐርሶኒክ) ኣጽዋራት ዘለውዋ ዝኾነት ካልእቲ ሃገር የላን" ድማ ኢሉ።
ምዕራባውያንን ካልኦት ሃገራትን "ንዓና ከርክቡ እዮም ዘብዘብ ዝብል ዘለዉ" ኢሉ።
ፕረዚደንት ፑቲን ንፈለማ እዋን ብዛዕባ እዞም 'ኣቨንጋርድ' ዝተሰምዩ ኣጽዋራት ዝተዛረበ ኣብ 2018 እዩ።
ኣብ ታህሳስ 2018 ኣብ ዝተገበረ ፈተነ፡ እዚ ሚሳይል 6000 ኪሜ ርሕቐት ተወንጪፉ እዩ።
ሚኒስትሪ ምክልኻል ሩስያ ከምዝብሎ፡ እቲ ሚሳይል ክሳብ ክልተ ሜጋቶን ኣጽዋር ኒዩክለር ክሽከም ዝኽእል እዩ።
ገለ ሰብሞያ ኣጽዋር ግን፡ ነቲ ብምኒስትሪ ምክልኻል ዝተዘርገሐ ቪድዮ ድሕሪ ምርኣይ ኣብ ዓቕምታት ናይቲ ኣጽዋር ጥርጣረኦም ገሊጾም እዮም።
ኣመሪካን ቻይናን እውን፡ ሃይፐርሶኒክ ሚሳይላት ናይ ምምዕባል መደብ የካይዳ እየን ዘለዋ።


text:
ዝሓለፈ ሰሙን ካብ መቀለ ናብ ካርቱም ኪነ-ጥበባዊያን ኣሳፊራ ትጓዓዝ ዝነበረት ኣውቶብስ ተገልቢጣ ትሻዓተ ነባራትን ሓደስትን ኪነ-ጥበባዊያን ክሞቱ ከለው ብርክት ዝበሉ ከምዝቆሰሉ ዝዝከር‘ዩ።ናይ ሎሚ መደብ ህዝቢ ምስ ህዝቢ መዘራረቢ ገይርናዮ‘ለና።ኣጋይሽና ኣብ ውሽጢ‘ታ ኣውቶብስ ዝነበረትን ኣብ ኢዳን እግራን መጠነኛ ጉድኣት ዝወረዳን ኣብ‘ዚ እዋን‘ዚ ኣብ ደሓን ኩነታት ትርከብ ሙሉ ገ/ዋህድን ነባር ኣባል ባህሊ ህዝባዊ ግንባር ዝነበረ ሊንጎ ኣቶ ኋይለሚካኤል ኋይለስላሴን‘ዮም።
ኣብ ኣባላት ባህሊ ትግራይን ኤርትራን ሰብ-ሰራሕን ተፈጥሮኣዊን ሓደጋታት ኣጓኒፎም ኣባላት ንክሞቱ ፈላማይ ነገር ኣይኮነን ይብሉ ናይ ሎሚ ኣጋይሽና።
ኣብ ኤርትራ፣ኣብ ሓደ እዋን ኣባላት ጉጅለ ባህሊ መኪናኦም ብውሕጅ ተወሲዳ ብርክት ዝበሉ ሞይቶምና‘ዮም ይብል ሊንጎ።ሙሉ ብወገና ብጠንቂ ነፈርቲ ውግእ መንግስቲ ኢትዮዽያ ዝነበረ ደርግ ዝፈፀመኦ ደብዳብ ገለ ኣባላት ባህሊ ዝተቀትሉሉ ጊዜ ነይሩ‘ዩ ትብል።
ክልቲኦም ሞያውያን ሞት ኣባላት ሓንቲ ጉጅለ ዝተወሰነ ፅዕንቶ ዘሕድር‘ዩ፣ ኪነ-ጥበብ ውፅኢት እኩባት ስለዝኾነ ግና ንቅድሚት ምምራሹ ኣይተርፍን ይብሉ።
ኣብ ትግራይ ብዛዕባ ዝሞቱ ኪነ-ጥበባዊያን ዝተዳለወ መደብ ህዝቢ ምስ ህዝቢ
- በትረ ስልጣን
ሙሉ ገ/ዋህድን ሃይለሚካኤል ሃይለስላሰ(ሊንጎ)ን፡ ንመወቲ ይዝክሩ፡ ብዛዕባ ዝሓለፈን መጻእን ብድሆታት ኪነ-ጥበብ`ውን ኣልዒሎም ይዛረቡ
ዝሓለፈ ሰሙን ካብ መቀለ ናብ ካርቱም ኪነ-ጥበባዊያን ኣሳፊራ ትጓዓዝ ዝነበረት ኣውቶብስ ተገልቢጣ ትሻዓተ ነባራትን ሓደስትን ኪነ-ጥበባዊያን ክሞቱ ከለው ብርክት ዝበሉ ከምዝቆሰሉ ዝዝከር‘ዩ።ናይ ሎሚ መደብ ህዝቢ ምስ ህዝቢ መዘራረቢ ገይርናዮ‘ለና።ኣጋይሽና ኣብ ውሽጢ‘ታ ኣውቶብስ ዝነበረትን ኣብ ኢዳን እግራን መጠነኛ ጉድኣት ዝወረዳን ኣብ‘ዚ እዋን‘ዚ ኣብ ደሓን ኩነታት ትርከብ ሙሉ ገ/ዋህድን ነባር ኣባል ባህሊ ህዝባዊ ግንባር ዝነበረ ሊንጎ ኣቶ ኋይለሚካኤል ኋይለስላሴን‘ዮም።


text:
ኢትዮጵያውያን መንእሰያት ኣብ ጎድኒ ሩስያ ንምስላፍ ኣብ ኤምባሲ ሩስያ ኣብ ኣዲስ-ኣበባ ክርአ ዝቐነየ ነዊሕ ሪጋ፡ ኤምባሲ ሩስያ ኣብታ ሃገር ኣሉታዊ ምላሽ ድሕሪ ምሃቡ፡ ሚንስትሪ ወጻኢ ጉዳያት ኢትዮጵያ ድማ ነቲ መግለጺ ብሓጎስ ከም ዝቕበሎ ሎሚ ኣፍሊጡ። “ሓንቲ ሃገር ኣብ ውሽጢ ልዑላዊት ካልእ ሃገር መንእሰያት ከተሰልፍ ንውዕል ቬና 1961 ከም ዝጥሕስ" ዘመልከተ መግለጺ ሚኒስትሪ ወጻኢ ጉዳያት ኢትዮጵያ፡ ኤምባሲ ሩስያ ቅልጡፍ ምላሽ ምሃቡ መጒሱ።
መዓልታዊ ክውስኽ ከም ዝቐነየ ዝተገልጸ መስርዕ መንእሰያት ኣብ ኤምባሲ ሩስያ ኣቓልቦ ማሕበራዊ መረኸቢታትን ገለ ማዕከናት ዜና ኰይኑ ቀንዩ። ኣብቲ ቦታ ዝተረኽበ ወኪል ድምዲ ኣመሪካ ነቶም “ናብቲ ኲናት ክኸቱ ምምጻኦም” ዝሓበሩ መንእሰያትን ኤምባሲ ሩስያን ኣብ ዘዛረበሉ፡ ብወገን እቲ ኤምባሲ ከምኡ ዝመስል ናይ ምዕስካር መደብ ከም ዘይብሎም ገሊጾም ነይሮም። ከም ኣገላልጻ እቲ ኤምባሲ እቶም ኣብኡ ዘለዉ መንእሰያት ደገፎም ንሩስያ ንምርኣይ ኣብቲ ቦታ ምርካቦም ምሕባሮም ይፍለጥ።


text:
ኤርትራውያን ኣብ ግብጺ ሕጂ’ውን ኣብ ሓደጋ ምስጓግ ይርከቡ2022-03-27 18:26:39 Written by ቤት ጽሕፈት ዜና ሰዲህኤ Published in EPDP News Read 419 times
- font size decrease font size increase font size
ኣምኒስተ ኢንተርናሽናል ሰብ መዚ ግብጺ፡ ኤርትራውያን ተገዲዶም ናብ ሃገሮም እንተተመሊሰሞም ምስቓይን ካልእ ኩሉ ዓይነት ግህሰትን ስለ ዘጋጥሞም ካብ ምስጓጎም ከቋርጹ ጸዊዑ።
ኣምኒስቲ ግብጻውያን ላዕለዎት ሰብ መዚ ኣብ ዝሓለፈ ሰሙናት ዓለምለኻዊ ሕጊ ብምጥሓስ 31 ኤርትራውያን ኣገዲዶም ናብ ኤርትራ ከም ዝመለሱ ጠቒሱ፡ ኣብዚ እዋንዚ እውን ኣብ ሰሜናዊት ከተማ ኣስዋን ህጻናትን ቆልዑን ዝርከብዎም 50 ኤርትራውያን ኣብ ናይ ምስጓግ ሓደጋ ከም ዘለዉ ሓቢሩ። እዞም ግዳያት ናይ ስደተኛ መስልን ጉዳዮም ከረድእሉ ዝኽእሉ ዕድልን ከም ዘየብሎም ድማ ኣምኒስቲ ገሊጹ።
እዚ ተግባር ንግብጺ ብጥሕሰት ዓለምለኻዊ ሕጊ ሕማቕ ምስሊ ስለ ዝኾነ፡ ብቕልጡፍ ክቋረጽ ይግበኦ ዝበለ ኣምኒስቲ ኢንተርናሽናል፡ እቶም ቅድሚ ሕጂ ናብ ኤርትራ ብሓይሊ ዝተመልሱ ግዳያት፡ ተገዲዶም ከም ዝተመርመሩ፡ ብጃምላ ከም ዝተኣስሩን ዝተሳቐዩን ከም ዝተፈልጠ ኣዘኻኺሩ። ፍሊፕ ሉተር ተመራመርን ተማጓትን ሰብኣዊ መሰል ዲረክተር ማእከላይ ምብራቕን ሰሜን ኣፍሪቃን ኣምኒስት ኢንተርናሽና፡ ላዕለዎት ሰብ መዚ ግብጺ ንኤርትራውያን መሰል ሓታቲ ዑቕባ ከኽብርሎምን ኣገዲድካ ምምላሶም ከቋርጹን ይግበኦም ኢሎም።
እዞም ኣብ ግብጺ ዝእሰሩን ዝስጐጉን ዘለዉ ህጽናት ዝርከብዎም ኤርትራውያን ግዳያት፡ ኣብ ቅድሚ ሕጊ ከምዘይክሰሱ፡ ብጨካን ኣገባብ ከም ዝተሓዙ፡ ንወዲ ሰብ ዝተፈቕደ መሰረታዊ ኣገልግሎት ሕክምና፡ ጽሬትን ክዳንን ከም ዘይረኽቡ እዚ ናይ ኣምኒስት ጸብጻብ ኣቃሊዑ። ሰብ መዚ ግብጺ ካብ ከምዚ ዓይነት ተግባር ክቑጠቡ ብላዕለዋይ ኮሚሽን ጉዳይ ስደተኛታት ሕቡራት ሃገራት ንዝቐርቦም ምሕጽንታ ክነጽግዎ ከም ዝጸንሑ እውን ተፈሊጡ።
ኣምኒስት ተኸታቲለዮ ኣለኹ ከም ዝበሎ፡ ኤርትራውያን ቅድሚ ምስጓጎም ናይ ጉዕዙ ሰነዳት ክወስዱ ተግዲዶም ናብ ኤምባሲ ኤርትራ ኣብ ካይሮ ይውሰዱ፡ ሕክምናዊ መርመራ ይገብሩ፡ እዚ ኩሉ መስርሕ ክካየድ እንከሎ ምስ ዝኾነ ኣካል ክራኸቡ ስለ ዘይፍቀደሎም ነቲ መደብ ምሱጓግ ኣቐዲምካ ምፍላጡ ከም ዘጸግም ሓቢሩ።
ኤርትራውያን ሃገሮም ገዲፎም ክሃድሙ ካብ ዝግደድሉ ምኽንያታት፡ ገደቡ ዘይፍለጥ ግድዱ ውትድርና ሓደ ምዃኑ እዚ ካብ ኣምኒስት ዝተረኽበ ጸብጻብ ገሊጹ። ኣተሓሒዙ ከኣ ተገዲዶም ዝተመልሱ ኤርትራውያን ብስንኪ ዘጋጥሞም ስቓይን ካልእ ዘይሰብኣዊ ኣተሓሕዛን ኣብ ዝለዓለ ስግኣትን ቅልውላውን ከም ዝወድቁ ብደረጃ ውድብ ሕቡራት ሃገራት ከይተረፈ ከም ዝፍለጥ ኣረዲኡ።
ኣምኒስት ንድሕሪት ምልስ ኢሉ፡ ኣብ ወርሒ ሕዳር 2021 ኣብ ግብጺ 20, 778 ስደተኛታትን ሓተቲ ዑቕባ ኤርትራውያን ተመዝጊቦም ምንባሮም ጠቒሱ፡ ሽዑ ዘይተመዝገቡ ኤርትራውያን ስለ ዝነበሩ እቲ ኣሃዝ ካብኡ ንላዕሊ ከም ዝነብር ኣዘኻኺሩ። ኤርትራውያን ናብ ግብጺ ብደቡባዊ ወሰናስን ናይታ ሃገር እዮም ዝኣትዉ።


text:
ተረኛ ፋርማሲ ንምርካብ
እንታይ ኢዩ?
ሓደ ኣብ ዘይንቡር ሰዓታት ክፉት ኮይኑ ኣገልግልት ዝህብ ፋርማሲ ንምርካብ
ምሸት:ለይቲ ሰንበትን: ኣብ እዋን በዓላትን ክፉት ዝኾነ ፋርማሲ ምርካብ ን መድሃኒት ምግዛእን የድልየኩም ይኸውን እዩ። ስለዚ ኣብ ከባቢኹም ዘሎ ተረኛ ፋርማሲ ምርካብ ይግበኣኩም።
i ምፍላጡ ኣገዳሲ፣
እቲ ዝርዝር በብእዋኑ እዩ ዝቀያየር።
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
ነዚ ንምፍላጥ ብ ቑጽሪ 3237 ደውሉ ወይ እውን
Configurez votre étape
ወይ እውን፣ ተረኛ ፋርማሲ ና ኣከባቢኹም ንምፍላጥ
ናብዚ ምድዋል 3237 (እዚ ቴለፎን እዚ ዝክፈሎ እዩ)
ወይ
ብ ኢንተርኔት www.3237.fr
- ናይ ኣከባቢኹም ኮድ ፖስታል ጸሓፉ.
- ኣብቲ “rechercher”.ዝብል ጠውቑ
- እቲ ኣብቲ ፋርማሲ እትበጽሕሉ ሰዓት ምረጹ
- ኣብ ኣከባቢኹም ዘሎ ተረኛ ፋርማሲ ሊስታ ክመጸኩም እዩ።
! ኣገዳሲ ሓበሬተ ገለ ገለ ፣ ፋርማሲታት እቲ ሓበሬታ ኣብ ማዕጽኦንን፣ ወይ ድማ ኣብ ኣንሰሪንግ ማሽን ፣ ብዛዕባ ተረኛ ፋርማሲ ይሕብራ እየን
እንተደኣ ኣብ ኣኢልደ ፍራንስ ሃሊኹም ፣ኣብዚ ክትሪኡ ትኽእሉ ኢኹም www.monpharmacien-idf.fr
ኣኣብዚ ናይ ኢንተርኔት ሳይት፣ ሓበሬታብ ብዛዕባ ኣብ ሰሙን ክፉታት ዝኾናን ኣብ እዋን ሰንበት ፣ ባዕልን ክፉታት ዝኾና ፋርማሲታት ናይ , 8 ደፓርትመንታት ናይ ኢልደፍራን ማለት :ፓሪስ (75), ሲየን አን ማርን (77), ኢቭሊን (78), ኤሶን (91), ኡት ደ ሴን (92), ሴን ሳን ደኒስ (93), ቫል ደ ማርን (94), ቫል ስ ዋዝን (95).ይሕብር
ኣብቲ ናይ ኢንተርኔት ሳይት
- ኣድራሻ ምረጹ
- ዕለት ምረጹ
- ነዚ ንምግባር ኣብቲ "jour" ou "nuit" (መልት እቲ እትኸድሉ ምረጹ ).
- ኣብቲ “rechercher une pharmacie” ዝብል ጠውቑ ምእንቲ ተረኛታት ፋርማሲ ክትፈልጡ
ኣብ ለይቲ፣ ነዚ ሓበሬታ ንምርካብ ን ፖሊስን ፣ ሃገራዊ ሰራዊትን ምድዋል ይከኣል ( እዚ ግን ኣብ ፓሪስ እንተዘየሊኹም እዩ።)
Configurez votre étape
እንተደኣ ናብ ፋርማሲ ክትከዱ እንተኣለኩም (ነበርነትኩም ካብ ፓሪስን ከባቢኣን ወጻኣኢ ምስ ዝከውን), ናይ ግድን ፖሊስ ወይ ሃገራዊ ሰብራዊት ክትውከሱ ኣከሉም።
ናብ 17ደውሉ፣ ደሓር ኣብ ኣከባኢኹም ዝርከብ ፋርማሲ ሊስታ ሕተቱ
i ፍላጡ ኣገዳሲ። እቶም ፖሊስ እዮም ነቲ ፋርማሲ ከም ኣትመጽኡ ዘለኹም ዝሕብርዎም።
ኣ ፓሪስ፣ኣብ ለይቲ፣ ቁጽሪ 17 ምድዋል ኣየድልየኩምን እ።: እቶም ፋርማሲታት ብቐጥታ ክፉታት እዮም።
ብድሕሪኡ ዝቅጽል
ኩሉ ዘድልየኩም ዶክመንታት ምምላእ ኣይትረስዑ
ቅድሚ ምኻድኩም ኩሉ ዘድልየኩም ዶክሜንትታት ተማልኡ
- ታሴራኹም
- ናይ ሓኪም ወረቐት እንተለኩም
- ናትኩም carte vitale እንተደኣለኩም ኮይኑ
- ናይ ሚችዋል ወይ ኣሹራንስ እንተሃልይኩም
i ምፍላጡ ኣኣገዳሲ : እቲ ኣብ ነፍሲ ወከፍ ጠለብ ወይ ምድዋል ናይ ምድላይ ተረኛ ፋርማሲ የኽፍል እዮ። ከምኡ እውን ካልኦት ኣገልግሎታት ናይ ለይቲ ፣እንተደኣ ካርድቪታልን ናይ ሕክምና ኣሹራንስ ኣለኩም ብ አኦም እዩ ዝሽፈን፣ እንተዘይብልኩም ግን ብቀጥታ ትኸፍሉዎ እሞ ድሒሩ ንኽምለሰልኩም ናብ ዝምልከቶ ኣካል ክትሓቱ ትኽእሉ ኢኹም።


text:
ስልጠና ቋንቋ ፈረንሳ ኣብ ኦቨርገነ ሮነ ኣልፕ Auvergne-Rhône-Alpes
ምስ ፓርለ ዶት ርፋ PARLERA.FR
እንታይ ኢዩ?
እኣቲ ዝርዝራት ድማ ኣብ፣ ሓበሬትኡ ንኣብነት ኣብ ፣ኮርሳት ቋንቋ ፈተንሳ ጥራይን ፣ ፈተና ዝህባ ማሕበራትን ፣ ኣብ ዞባ Auvergne-Rhône-Alpes. እንመን ምዃነን ፣
ሕበሬታ ዝህብ እዩ ።
ሓደ ናይ ኢንተርኔት ገጽ ምስ፣
- ናይ ቋንቋ ትምህርቲ ሓበሬታት ናይ ነፍስ ወከፍ ደፓርንመንት ንምርካብ "trouver une formation près de chez vous ") ኣብዚ ጠውቑ
- ናይ ፈተና ማእእከላት ዝብሃ ማእከላት ንኣብነት (DELF, DCL, TCF, TEF...) ናይቲ ደፓርትመንት ንምርካብ (ኣብዚ ጠውቑ "trouver un centre d'examen près de chez vous ")
- ናይ ኢንተርኔት ሳይት ናይ ወለንተኛታ ምስ እትደልዩ (ኣብዚ ጠውቑ "accompagner une personne ")
- ዝርዝራት ናይዝለዓለ ብቕዓት ናይ ቋንቋ ፈረንሳ ኣተኲረን ዝሰርሓ ንምፍላጥ (ኣብዚ ተውቑ "CRI en régions ")
እዚ ምዕከል ሓበሬታ ናይ ዞባ Auvergne-Rhône-Alpes ብ ማእከል illettrisme ከምኡ ውን ALF Auvergne. ዝተበገሰ እዩ።
ንመን ኢዩ ፧
ተኽእሎታት ብቐሊሉ ምርካብ
ዞባ\ ዴባርትሞ
ተኽእሎታት ብቐሊሉ ምርካብ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
እቲ ኣትደልይዎ ሓበሬታ ብቐሊሊ ንምርካብ
ኣብ ዞባ Auvergne-Rhône-Alpes ማለት ኣብ ( ኣኢን Ain, ኣይ Allier, ኣርደሀ Ardèche, ሰንትራልCantal, ድሮምDrôme, ኢሰር Isère, ልዋርLoire, ሁት ልዋርHaute-Loire, ፑይ ልዋር Puy-de-Dôme, ሮን Rhône, ሳቮኤSavoie, ሁት ሳቭዋ Haute-Savoie) ከከም ኣድላይነቱ ንሓበሬታ የቐምጥ።
- ቋንቋ ፍረንሳ ን መዓልታዊ ናብራን ንስራሕን
- ንምጽሓፍ ምምሃር (መሃይምነት) ፈለማ ቋንቋን ን ወጻእተኛታት (ካብ ደረጃ A1)
- ተኻሎታት ናይ OFII, ትምህርታት ምሕላፍን ነይ ስራኽ ምዕባሌ ምርኣይን ...
- ስልተና ናይ መዓልቲ ወይ ምሸት ኣብ ወይ ኣውን / ናይ ቀዳም ምክትታል
ናይ ወለንተኛታታ ፣ ሞያውያን ዝርዝር ወይ ሊስታ ምድላው
እዚ ፍሉይ ናይ ፣ማሕበራዊ ምጥያስን ሓበሬታን ዝኾነ መደብ እ ፣ ነቶም ስለጠንቲ ን ትምህርቲ ምስልጣንን ምስ ወለነኛታት ምስናይ ኣብ / ማሕበራዊ ምትሕግጋዝ ዘተኮረ
- ምእንቲ ኣብ ምስልጣን ኣባጽሕ ሰባት ዝበለጸ ትድኢት ክህሉ ምግባር
- ምእንቱቲናይ ቋንቋ ፈረንሳ ጸገም ዘለዎም ሰባት፣ መሰረታዊ ኣፍልጦ ንኽረኽቡ ሓበሬታት ሓገዝን ምሃብ
ብ ኸመይ ኣብርክቶይ ይሳተፍ
ኣብ እቲ ናይ ኢንተርኔይ ሳይት ወይ ገጽ ብቐጥታ ምኻድ
ኣብ ሳይት "Trouver une formation près de chez vous" ወይ ገጽ "Trouver un centre d'examen près de chez vous",
> እቲ ዘድልየኩም ሓበሬታ ምረጹ
> ኣብ እቲ ካርታ ጠውቁ
> ነቶም ኣብ ኣከባቢኹም ዘለዉ ናይ ማሕበራት /ወይ ናይ ፈተና ማእከላት ርኸቡ